text:
星期四, 6月 10, 2010
上海世博搏命遊(七)
喺世博,除咗西班牙館,我哋仲參觀咗三個西班牙城市嘅案例館,結果冇一個令我失望.呢幾張萬花筒,係攝自巴塞羅那館,鏡面反射嘅電光幻影加上on晒beat嘅音樂,睇到我哋如癡如醉......
巴塞羅那館嘅設計,就係要你俾呢個多元化嘅城市重重包圍,喺pattern裡面重新發現各種美態,好artistic.話說回來,現代藝術雖然起源自巴黎,但係將之推到極致嘅,卻係西班牙人畢加索,仲有超現實畫家達利,古靈精怪建築師Gaudi等不計其數,西班牙人嘅冒險精神同衝勁,可以話係世界重要嘅動力!你睇皇馬同巴塞!......
我哋行埋個裝置睇咗好耐,有個中國職員過嚟,好好心咁同我哋講解:呢個裝置係利用鏡嘅反映......嘩,唔該晒,我夠知你阿媽係女人!我話,其實我係喺度研究緊啲鏡嘅角度,個中國職員接唔到嘴,就咁彈開咗.睇完成個館之後,我向個西班牙職員表示對呢個設計十分欣賞,亦確認我對個概念理解冇錯,而旁邊嘅中國女職員,就力sell我買杯西班牙紅酒,come on!我唔要消費呀!
你可以話,西班牙有嘅嘢,好多地方都有,但佢哋比我哋更識得把握同深化每一種美麗.....
而呢個就係西班牙館,座落高質素嘅歐洲區,外型依然非常突出.佢係由好多塊彎曲嘅草蓆砌成,呢種不規則形狀,演繹出一貫西班牙式豪邁;深深淺淺嘅鋪排,唔係art係咩?職員話,個設計師係女人嚟.
至於場內做乜?主題都係videos,用影像向你介紹西班牙.呢個廳特別之處,在於videos維度嘅使用,邊個話一定要平面,一定要3D,一定要panorama呢?諗多一步得唔得先?
西班牙館嘅旅程以呢個機械巨B作結,寓意未來生命唔駛多講.好多人對住個巨B拍手,西班牙職員話,因為德國館有聲控機械人,一眾中國同胞就以為呢個都係,起勢拍手.喂!同胞們,呢個機械巨B嘅精髓,係在於細緻嘅表情變化喎!
呢啲唔喊唔笑嘅樣,中國館一定唔俾~
喺西班牙館,我真係睇到盼望喎!
~第七節完~
by 游思行 jessie 於 02:22 17 則留言:
星期三, 6月 02, 2010
上海世博搏命遊(六)
傳說中丹麥館有單車踩,果然成個館都鋪晒單車徑,但見啲單車泊晒喺度,都冇得玩嘅~ 我懷疑曾經試過俾人玩但發生混亂,純估.
係喎,條美人魚過咗嚟,就咁放喺度?咁大地方得呢舊嘢?
Zoom埋去影張相睇下先,又幾蕭殤咁喎......
沿住館內斜路一路行,你會不斷發現新角度,原來每一個角度都咁靚!(最近畫緊人體畫嘅我,更加對呢啲造型感興趣) 如果唔係條路咁設計,我都未必識得自發從不同角度睇一件人物雕塑~
除咗三百六十度環迴欣賞,條path仲會帶你從高角度睇!係喎,平時真係好少從呢個角度睇雕塑~ 自然陽光同水波嘅配合,更加係美妙絕倫!
館內呢張出奇不爾嘅「波浪長椅」,唔攰都要坐下!
由室內走到室外,由下而上又上而下都係同一條直路,成個館concept非常簡單(或非常不簡單)!丹麥館係其中一個俾到我perfect experience嘅館,亦係難得一個冇使用任何電子展示器材嘅館,反而會派一本關於丹麥嘅迷你書仔俾你返屋企慢慢睇,你又可以即場買丹麥曲奇食!簡約,精準,睿智,從感受出發,無多餘細節,北歐真係走在人類最前線!
~第六節完~
by 游思行 jessie 於 00:26 7 則留言:
星期一, 5月 31, 2010
上海世博搏命遊(五)
遊世博,唔係講緊要睇幾多國寶,幾多尖端科技,而係講緊點樣去感受一個國家!
從火山爆發感受冰島
從Tango感受阿根廷
從天寒地凍嘅印象感受挪威
從IKEA式陳設感受瑞典
從一本百科全書感受孟加拉
從現代藝術感受越南
從觀念感受尼泊爾
從成身白雪雪嘅男人感受阿聯酋
從重視嘅一個字,感受一個國家
另外,地圖上科威特館該存在嘅位置,只有一座冇任何裝飾嘅臨時建築,科威特消失咗!!!
世博值得去,因為呢個係真正嘅世界之窗.
by 游思行 jessie 於 14:44 9 則留言:
訂閱: 文章 (Atom)


c: text/html

text:
我地準時去到,同門市個姐姐confirm左揀相個時間就上去準備喇!佢俾左個locker我地放野,之後我同積就放開兩邊各自換衫!雖然我都算係一個獨立嘅人,但佢個安排要分開我地兩個就真係爭少少...我當時仲諗,唔會係化妝咁耐都要分開掛?! 咁我咪會悶爆? 好彩原來積換完衫就可以自己走黎走去,佢好快換完之後就過黎我化妝嗰邊搵我喇! 我個化妝師係Lucy,佢幫我換完第一套衫之後,就開始幫我化妝喇.其實換左套婚紗個人都幾辛苦,著住佢黎化成2個鐘頭妝都幾辛苦!記得上次台中嗰次係差唔多化完佢先幫我換衫就好好多!
化妝姐姐Lucy一黎就問我個頭想點set,之後俾左本書我參考.之後我同佢講我d頭髮唔可以梳晒上去,一定要放d頭髮落黎,如果唔係會好出事!之後我俾左我上次台中影嗰次我覺得靚嘅造型俾佢睇!又俾左d出事嘅髮型佢睇!之後佢話上次set過今次又整多次怕唔怕一樣,但我自己知自己事,我個面型好多頭都唔整得,所以都係唔好為左轉而轉!同埋我諗類似嘅髮型,應該都可以有少少變化嘅!不知不覺,化個底妝同set第一個頭就搞到成2個鐘喇!
個 妝ok之後,Lucy就幫我地call我地個攝影師上黎喇!我地個攝影師係Daniel,佢助手叫阿正.Daniel望上去都好後生,但後來見佢影相嘅時 候都好熟練,我估佢喺呢度都做咗好一段時間.一開始我地就落左去地窖嗰層度影一個水晶珠簾嘅場景,佢首先幫我地試影幾幅,再俾我地睇個preview,問 我地鍾意邊邊面,同埋我要七三面或者八二面先會影到唔會有包包面.試完之後就開始影喇!一開始嘅時候,積又遇番同一個問題,就係笑得好假! Daniel一黎都話佢笑得好流,所以後來d相佢就叫積微笑,而我就要笑個爽嘅!喺地窖影左幾個場景之後,就上左去地面嗰層度影.雖然佢地好似好多場景咁,但其實每個景都係得一小part,所以如果有其他人影緊,我地就要影第二度或者要等一陣.
到左第三個造型,因為前兩個髮型都係放d頭髮落黎,本身lucy叫我梳上去,但我堅持唔肯!結果喺佢本造型書左睇右睇,揀咗呢個希臘女神頭,本身lucy話佢無嗰絲花花圈,問我有冇買鮮花,呢d咁呃錢嘅野梗係唔買啦!好彩最後佢問隔離個化妝姐姐借到!呢個造型都算ok,所以都算影得多!我地仲影咗嗰嗰熊啤啤場景,本身積直頭話想skip咗佢唔影,因為真係堅行...哈哈!我地仲有行出咗少少去室外影,因為今日有落雨,所以超多蚊!我一行出去就針咗幾大粒!最後影到5點幾就影完!化妝姐姐lucy話send番d相俾我,所以拎咗我個facebook,佢即刻就post咗上facebook tag咗我,本身我都未公開我結婚嘅消息,因為咁所以就半公開咗呢件事!不過都唔係好多人睇到^^"
我地影完嗰下都真係驚驚地,雖然只係得3個造型,但係大大話話都影咗十個場景有多!起碼都影咗二百幾張,我地只係得29張,好驚會揀多咗相!影相呢part真係最易out budget,聽好多人講,喺FB度影都洗多咗成萬蚊! 約咗兩個禮拜後去揀相,希望到時個荷包會無事啦!(汗)

robotstxt: allowed

filter: keep


text:
要脫離單身,就要先改變你嘅錯誤想法!
我發覺,身邊嘅單身朋友,總會有以下問題:
「搵男朋友?隨緣啦!都遇唔啱⋯⋯」
遇唔啱定無去遇?成日躲埋屋企做宅女,睇韓劇,你自己都將心窗鎖埋,唔出去睇下呢個世界,咁未來男朋友又會點遇上你?佢係唔會走上門架~
「喂!有無好男仔介紹先?」
身邊總有一兩個男仔女仔分別問我有無好介紹,通常我第一次都會幫佢哋,先問對方意見,再比佢哋交換聯絡方法,之後嘅嘢由得佢哋自然發展...但係過咗一段時間,好多時問個女仔有無好消息,個女仔就話ADD咗對方後,對方無同佢傾過計,問個男仔仲乜唔試下同個女仔傾計,佢又話好忙,無時間傾,結果雙方不了了之,再過多一排,個男仔又問我:「有無好女仔介紹⋯⋯」(喂呀!當我係咩?)
其實,我始終唔係專業,如果你真係想搵個啱你心水嘅對象,就應該搵番專業人士⋯⋯
我有個女仔朋友叫樣靚身材正,事業又有成,其實佢要識男朋友真係唔愁架!但因為工作太忙同埋已到適婚年齡,佢好清楚自己需要啲乜,佢唔想再週圍亂試亂拍,想搵個啱KEY同孝順佢家人嘅結婚對象.直到某一日,佢終於拍拖喇,個男仔幾靚仔,職業與興趣同佢都差唔多,仲好似好夾,再過多幾個月,佢哋竟然好快訂埋婚,依家已經結咗婚,生活得好幸福!
原來佢搵咗間配對公司叫eSynchrony
,聽講要做個好詳盡既性格測試,之後會做價值觀配對,我個frd得閒就上下去揀人,雙方同意就會安排單對單見面,聽落好似好簡單,不過約會前都要驗證身份證明文件.雖然手續麻煩啲,但咁樣只係想保證所有資料嘅真確性,而且資料保密,絕對私隱.(呢個係真人真事嚟架!)
相睇,或者你仲未接受到,但其實換一個角度嚟睇,都係當識多個朋友啫?話唔定呢位新朋友就係你人生嘅一個轉變呢?
祝大家搵到心目中嘅Mr. Right,同佢百頭到老,一直愛下去~


text:
安室奈美惠相隔三年再次舉行香港演唱會,仲早半年嚟到宣傳,可見重視程度.
外太空
女王來襲 安室奈美惠
時下人人都可以係女神,只要喺 Instagram放吓自拍,改圖改到變 V字面,呃 like話咁易.恕我呢啲 80後唔識欣賞,女神可以通街都係,不過能夠成為天后就無幾多個,好似有好想睇但睇唔到嘅麥當娜,或者係日本歌姫安室奈美惠.下年三月安室將會嚟到香港舉行演唱會,最近仲專程到港率先宣傳,好錫香港 fans呀!
巡迴演唱 44場
喺日本樂壇,安室奈美惠可以話係上咗神台,近年即使唔宣傳,新曲及大碟一樣受歡迎,甚少喺電視上演出,所以歌迷想睇佢唱歌,無得慳一定要買飛入場睇佢演唱會.今年安室舉行《 namie amuro LIVE GENIC 2015-2016》巡迴演唱會,喺日本 15個地方做 44場,以日本歌手嚟講算係大規模,不過依然一票難求.今次佢仲挑選咗香港同台灣兩個地方做海外演出,下年 3月 5及 6號喺台北小巨蛋演出兩場,到 26號再嚟到香港,喺亞洲博覽館演出. 2013年安室奈美惠第一次喺香港舉行 20周年演唱會,相隔三年重臨香港,歌迷都非常期待!
跨界別合作 追求創新
今次《 LIVE GENIC》喺 9月於埼玉揭幕,貫徹佢一向「少說話多做事」作風,全個演唱會無傾偈環節,唱足兩個鐘,難得開金口嘅兩句說話係一開場問「大家 high唔 high?」,以及完場前「多謝大家,拜拜!」,真係講多一粒字都無!演唱會華麗別致嘅舞台設計,加上精彩強勁嘅舞步及唱功,迷倒 fans!其實安室奈美惠出道廿二年,人氣依然咁強勁,其中一個原因係佢力求追新,不斷搵有才華嘅人合作,今年尤其厲害,可以話係「 Crossover之年」!最令人矚目嘅係同虛擬歌手初音 Miku合作,連海外嘅動漫 fans都非常興奮,可以同 J-Pop女王合作,簡直係實力嘅肯定!另一個安室嘅合作對象係台灣天后蔡依林,安室仲專程為佢嘅演唱會做嘉賓,唔知今次亞洲演唱會, Jolin會唔會做番嘉賓客串吓呢?
撰文:關錦雯
攝影,攝錄:梁炳權


text:
有人將裕美 V煞相放上討論區,網友紛紛留這話唔認得,知道原來係裕美之後都認定佢整過容.
真面目
變臉 瘦 20磅面尖晒 唔介意話整容 裕美:覺自己靚咗好多!
奇蹟往往不知不覺中發生,裕美多年來都係包包圓碌碌,最近竟然變咗 V煞面兼靚晒,好多網友都話唔認得呢位裕美 2.0,究竟世間真係有奇蹟?定係加工人造人?裕美自己最清楚.
裕美週一( 28日)出嚟自爆真相,表示唔介意俾人話整容,不過堅持自己冇整過,仲帶埋修身教練,證明做運動減肥瘦咗廿磅.睇落瘦咗又健康嘅裕美更好自豪咁講:「我都好滿意自己,自信心返晒嚟!」
27歲裕美一直都係 pizza面,入行行可愛 feel, 13年跟圈外人林浩恩結婚後已甚少娛圈工作,只間中做吓主持同出吓活動;但最近有網友發現裕美 ig的相片面形大改變,包包面變 V煞面,眼大咗,鼻高咗,變咗另一個人,整容之說即時傳開,裕美當然唔認,強調自己瘦咗 20磅所以連面都瘦埋.
堅稱冇改造
週一( 28日)《 FACE》為求真相約埋裕美面對面睇清楚,裕美比起兩年前確係纖瘦咗,超級 V煞面,大眼睛頗省鏡,裕美好無奈話:「其實我唔介意俾人話整容,就算點講都會有人質疑你,咁冇得拗!我話你知,整容嘅人個鼻一定好直好似間尺咁,我一定唔係直.」
佢跟住解釋:「以前我胸椎後面歪咗,成日頭痛頸痛,於是搵咗伸展治療師嚟醫,之後開始鍛練拉筋同 build up番啲肌肉至唔再痛.」她續說:「 keep住做啲利用身體重量嘅訓練動作,去修腹肌,教練又教我跑步,日日由星光大道跑到黃埔再跑番轉頭都成 7K(公里),本來冇諗過會瘦面,但跑完塊面好紅好㷫,教練就話咁代表塊面會瘦,消耗水腫同脂肪,我就 keep住跑;做咗一年多啲運動瘦咗 20磅,𠵱家一百多啲啲我覺得做運動係會上癮!」
𠵱家嘅裕美唔單只 V面,長腿加埋 S身形,話佢係 model都有人信,裕美亦話娛圈工作其實冇停過,嚟緊 10月仲會返大台拍攝李添勝監製嘅賀歲劇,有機會同視帝黎耀祥合作,「之前返去見添哥,佢話認得我呀!但佢冇講係咪因為我瘦咗至搵我喎!」套劇出街會唔會以為你係林夏薇㗎?
唔見一排變埋樣
女星整容有乜出奇?之但係整咗都例牌唔認啦,又或者真係冇整過又點認?過往都幾多女星失蹤一排之後唔同咗樣,有冇加工真係自己諗.
傅穎
傅穎自從專注內地發展後,幾乎每次現身都有新驚喜帶畀大家,唔知係 4.0定 5.0,但肯定陸續有 6, 7.0嘅傅穎出現.
楊秀惠
出身於馬來西亞嘅楊秀惠入行時係包包面, 09同 11年都曾因突然 V煞面而被傳打 botox及整容,甚至打 botox失敗歪面,但楊秀惠一一否認,解釋只係瘦咗同埋化妝效果.
採訪,撰文:娛樂組
攝影:林景迅
鳴謝: KINETIC STRETCH


text:
都已經開咗學三個星期,到宜家先終於得閒寫返呢篇預備篇來回顧吓,其實艾菲都唔想拖咁耐㗎,只不過呢三個星期真係畀燒腩仔玩到謝咗,佢返咗三星期學就扭足三星期計,D情緒問題煩到艾菲日日都有氣無掟抖(呢個另一篇再詳談),等到呢幾日佢開始好少少先終於可以回歸blog界啦﹗
燒腩仔間學校,學費超級相宜,除咗百幾蚊書簿費之外都無乜其他雜費,但變相就好多嘢都要家長自己幫小朋友準備,就好似姓名印咁啦,艾菲朋友嘅小朋友嘅學校都係畀錢學校集體一齊做,但燒腩仔學校就要家長自己出去整,仲要七月註冊時就要交,好彩快圖美有得整艾菲先唔使四圍撲.
之前去燒腩仔學校開家長會,已經知道開學前有好多嘢要準備,不過燒腩仔十月頭先返學,艾菲同米高都係懶懶閒咁,只係間中記得就買D記得就買D咁,連白波鞋都係拖到九月尾先去買,怕太早買佢對腳大咗就會唔啱.
到底一個小朋友開學有咩要準備呢?為免出年K1開學時艾菲會唔記得,所以都要記低要帶嘅嘢:
1. 白波鞋X2,一對室內,一對室外,由於燒腩仔套校服只係得運動衫, 所以唔需要買皮鞋,亦因為咁我哋寧願貴少少買兩對Adidas白波鞋畀佢,感覺好過日日著住對雜嘜波鞋,怕佢著壞腳.
2. 白襪X6,喺日本西松屋買,為返好似只係幾蚊對,抵抵抵﹗
3. 背心底衫X4,雖然只係著運動衫,但學校都強烈建議要著底衫索汗,等佢哋無咁易攝親病.
4. 毛巾仔X6,都係日本西松屋買,同樣係幾蚊一條,又抵又靚﹗
5. 汗巾X3,老師話每次做運動前都會幫佢哋攝住,以防佢哋大汗攝親會病,但so far艾菲又唔見老師有幫燒腩仔攝過條汗巾喎...
6. 後備衫褲1-2套,學校會有排洗時間,就連燒腩仔未戒片講明未識vee嘅都要一齊去,呢三個星期試過成功vee到但唔記得拎起面衫底衫整濕咗(竟然成功喺學校vee到,呢個係燒腩仔返咁耐學艾菲最開心嘅事﹗),有試過腸胃炎肚痾褲仔白襪同鞋仔一齊整污糟晒,亦有時過老師趕唔切同佢換片搞到爆片面衫底衫褲仔都濕晒,所以後備衫真係好緊要﹗
7. 學習褲X2,燒腩仔未戒片,為方便嬸嬸幫手換片,亦畀佢哋有除褲去洗手間嘅concept,佢哋一定要著學習褲唔可以著普通片.
8. 污衣袋X1,用來裝D污糟咗嘅衫,其實普通一個膠袋都已經OK,不過艾菲就鐘意乾淨D,用大嘅密實袋來做污衣袋,等D衫唔會跌返出來整污糟書包入面其他嘢
9. 鞋袋X1,小朋友返到學校換完鞋之後要將換出來對鞋入鞋袋,之前見波媽整畀波哥個靚靚鞋袋即時心心眼,但燒腩仔學校就千叮萬囑話佢哋希望學生撲實D,連鎖匙扣都唔准掛書包,建議我哋買個透氣洗衫袋就得,咁艾菲唯有乖乖聽話啦﹗
10. 水樽X1,學校好強調帶一個吉樽返去就OK,佢哋會斟暖水畀小朋友飲.
11. A4 size文件袋X2,老師話一個係功課袋放功課,一個就係圖工袋放小朋友喺學校做嘅美勞大作.
12. 書X4,因為燒腩仔遲開學,所以艾菲一早喺屋企同佢讀咗第一本《上學去》,等佢知道返學係點,亦唔使聽到一舊雲咁,問過學校唔使全部帶返去咁重,而且只係逢星期一帶一本返去用到星期五先派返.
13. 口罩X10,長放學校,以防小朋友有病時可以用,如果用完就要再refill.
14. 小食物盒,燒腩仔學校會一人派一舊泥膠畀佢哋玩,為確保唔會撈亂就要帶個食物盒返去入住,但佢舊泥膠到底係咩樣or咩色艾菲就完全唔知,因為學校到宜家都無派過返來畀佢喺屋企玩.
15. 姓名貼,小朋友返學每樣嘢都要貼,好彩之前肚B媽問艾菲有無興趣一齊淘,艾菲就搭單喺呢間Q貼工作室淘咗兩張中size姓名貼,揀咗汽車總動員同燒腩仔至愛巧虎,製成品嘅公仔好似樣仲好好用,真係貼水樽日日用水洗都無甩,good﹗
16. 熨印貼,小朋友返學D衫褲鞋襪都要寫名,艾菲好記得細個時燒腩仔婆婆係用針線繡個名落艾菲件衫到,但宜家呢個世界已經有樣嘢叫熨印貼,同樣係搭單叫肚B媽一齊淘,只係要咗一張麵包超人公仔,製成品相當之靚,連燒腩仔都會自己拎起條校服褲話「麵包超人陪我返學」,不過就唔係貼得咁實,好多時洗多幾次都會起邊要用熨斗再熨過先可以繼續用,尤其D布嘅質地係凹凹凸凸有坑紋嘅就實會甩,艾菲唯有用針線聯實等佢唔會再甩.
由於艾菲之前實在太懶散,所以就算九月底已經買齊所有嘢,到燒腩仔生日前一日,即開學前兩日,全部嘢都仲未寫名,結果艾菲搞咗成個下午先終於將全部嘢集合起來,先逐件慢慢寫好名,再按學校指示逐樣pack好呢﹗


text:
2015年4月28日 星期二
神奇爆谷@Cavalia
之前都提過,米高係個超級馬迷,最近好出名嘅Cavalia來咗香港表演,佢又點會錯過吖,唔知喺邊變咗兩張上星期六晚嘅飛出來,由於3歲以下小童係唔使飛入場,我哋啱啱好可以一家三口一齊去睇.
艾菲同米高都期待咗呢日好耐,仲一早同燒腩仔講定,呢晚會帶佢去灣仔食元氣,再坐電車落中環睇馬仔表演,有齊三個佢至like嘅元素喺到,理應好合作好開心啦﹗
點知...燒腩仔呢排唔知係trouble 2升咗呢,定terrible 3提早出現,已經連續兩星期無間斷地同艾菲搞對抗,日日家嘈屋閉搞到艾菲勁down,老師校長社工同佢傾完都無改善(遲D會寫篇blog講吓),而呢一朝佢一起身又唔知做咩唔肯出房,結果艾菲同佢由朝早十點僵持到下晏三點幾米高放工返來,同佢談判咗一輪,佢先終於肯出房換衫刷牙洗面食嘢...
起初我哋都以為今晚嘅活動要取消,但見佢好似知衰聲稱會乖就繼續,只係罰佢無得食元氣,不過佢去到中環,一落電車又發作扭唔行,之後仲扭話唔去vee vee,激到米高好嬲,好彩艾菲醒起前面有佢好鐘意嘅摩天輪,就叫佢快D行前D睇清楚個摩天輪先無事.
同摩天輪影完相我哋就帶燒腩仔入場啦,沿路行來時都有同佢講D馬一陣會喺帳蓬入面表演,仲會有D哥哥姐姐跳來跳去,場入面會熄燈同音響可能好大聲,但我哋會陪住佢唔使驚,佢聽我哋講時都好興奮,問我哋D馬會喺邊到出來,入到場見到D馬仔公仔都好like,叫佢攬住公仔影張相亦無say no.
事前花咗咁多心機同佢解釋,以為一切會順順利利啦,可惜實際情況係佢一入表演場館,我哋仲未搵到位坐低,佢已經喊晒口話要走,艾菲當然堅持唔放棄,於是又花咗好多口水同佢講道理,但講到口水乾都無用,表演時佢其實有認真睇㗎,不過一間場佢就即刻大喊話要走,我哋千辛萬苦先終於捱到半場.
到中場休息,忍咗燒腩仔成晚嘅米高,劈頭第一句就同艾菲話「走啦,唔睇啦」,心知呢個唔係佢心中所想,於是艾菲就叫佢畀D時間艾菲同燒腩仔行陣傾吓,即管試吓仲有無彎轉啦,但燒腩仔喊到勁淒涼咁堅持要走,幾乎連艾菲都想放棄走人,而米高就喺呢個時候建議,不如出去買包爆谷試吓有無好D.
我哋帶埋燒腩仔一齊出去買爆谷,講明要一邊食一邊睇表演,唔可以再嘈住要走,結果呢...佢入返場館嘅一刻都有少少嘈,但為咗D爆谷之後都好合作,仲好似變咗第二個人咁,一邊食一邊好投入咁睇,仲大大聲講返畀艾菲知D馬做緊咩(唔係喊聲就係大大聲講劇情,睇show遇著佢真係唔好彩>.<),聽到人哋拍手又識得跟住拍手,艾菲同米高打咗個眼色,不禁後悔呢包神奇爆谷實在買得太遲﹗
講返個show,頭半場因為燒腩仔不停喺到嘈,艾菲為咗安撫佢要不停做旁述搵D嘢來同佢講,搞到自己都無乜心機睇,到後半場佢有神奇爆谷安撫,艾菲先有返D mood認真睇,雖然我哋只係坐山頂位,但都睇得好清楚,表演亦係相當精彩,人同馬配合得非常好,尤其係有一幕表演者要騎住兩隻馬跳過個好高嘅欄,連艾菲呢個唔識欣賞馬術表演嘅人都唔覺得悶,絕對係值得一看呀!
訂閱: 張貼留言 (Atom)


text:
復活節假前一晚,米高先忽然收到四張馬會同心同步同樂日嘅飛,可以喺兒童節當日去沙田馬場玩,由於燒腩仔入場係唔使飛,我哋見多咗兩張飛出來,就即刻約埋燒腩仔姨媽,姨丈同表妹一齊去.
為咗爭取時間玩多D嘢,我哋未一點半就到馬場,但排隊入場條人龍已經長到去天橋,好彩姨媽有帶BB車畀表妹,喺龍尾排咗陣就有工作人員叫我哋去BB車專用通道,嗰邊條隊短好多好多,等五分鐘左右已經入到場.
我哋影完相就過咗去彭福公園睇馬術表演,不過行隧道過去時,好堅持要幫手推BB車嘅燒腩仔,就因為上落樓梯無得推而發脾氣,喺隧道入面同艾菲僵持咗好耐,終於米高熱得滯頂唔住一手抱佢走,再加上姨媽姨丈安撫,我哋兩母子先無不歡而散.
起初唔知發生咩事嘅燒腩仔係零反應,後來D馬喺佢面前走多幾轉就覺得過癮,又揮手又拍手又歡呼.
睇完馬術表演諗住帶佢去玩彈彈馬兒賽,但條人龍長到呢...要燒腩仔企定定排隊係無可能嘅事,啱啱隔離有個遊樂場,咁當然係艾菲陪燒腩仔去玩,留低慈父米高一個排隊啦﹗
因為擔心燒腩仔會埋到去先話唔玩,艾菲見米高差唔多排到,就專登拉燒腩仔去睇人哋點玩,話佢知要坐上隻馬到自己騎去終點,佢睇完鐘意到不得了,仲想即刻衝入去玩添,後來艾菲再帶佢圍住行一圈睇吓條人龍,佢先終於肯乖乖跟住米高排隊.
等咗半個鐘左右,終於都排到佢,呢個小朋友一出閘就開心到傻咗咁,全程坐喺隻馬到不停笑,但就hea爆完全無自己騎過,只係靠米高拖佢向前走.
除咗彈彈馬,其實大會仲安排咗D真馬畀小朋友騎㗎,不過要三歲以上先玩得,所以燒腩仔只可以企場邊望同恨啦﹗
玩完彈彈馬就走咗去公園盡頭排隊同雪特蘭小馬影相,條人龍又係超級長,排咗大半個鐘先到我哋,而燒腩仔就喺差唔多排到時開始扭話「我唔想影」,艾菲同姨丈即刻出口術,叫佢當幫表妹排隊,唔影一陣行開就OK,點知佢企咗陣之後又好似唔記得咗自己話唔想影咁,埋到去見艾菲摸隻馬又跟住摸,仲識擺晒pose畀艾菲影添﹗>.<
影完相就準備返過去馬場,見難得有草地又有相機,諗住叫燒腩仔同表妹落草地玩吓,點知表妹驚草地驚到全身震晒,爆喊一輪都係唔OK,最終只係得返燒腩仔一個坐草地做happy face.
沿路行返去都好開心㗎,不過行隧道返馬場時又出事,唔知做咩又突然唔肯行(唔通以為要走?),兩母子又喺入面拉鋸一輪先出到去,唉...
唔知係唔係同艾菲拉鋸完無心情啦,返到馬場見到至愛彈床居然話唔玩,唔玩可以慳返唔使我哋排隊,都好﹗
之後入返室內有冷氣地方玩爸爸另一至愛golf,米高成日幻想等燒腩仔大個,一家人or兩父子去打波,但佢似乎手腳仲未好協調到喎,kakaka...
另一邊仲有D宣傳環保嘅攤位遊戲,例如拋圈圈,撈膠樽,㩒掣熄燈咁,全部都唔使點排隊就玩得,good﹗
最後玩到五點半,姨媽姨丈就同無晒電嘅表妹走先,我哋就去咗沙圈睇Mr.同Robynn & Kendy表演順便抖抖,慢慢等伴郎先生過來車我哋去下場.
第一次參加馬會搞嘅嘉年華活動,估唔到佢哋嘅安排都幾OK喎,D遊戲同表演節目都好啱小朋友玩同睇,雖然排隊條龍永遠都好長,但佢哋會特別安排一個set到playroom咁嘅area,等小朋友可以玩住等,亦有臨時育嬰室畀BB換片餵奶,如果佢哋下次再有類似活動,艾菲一定會再帶燒腩仔來玩﹗


text:
2015年7月20日 星期一
Blogger BB Gathering @ 九龍寨城公園
依日好開心同南瓜仔, 南瓜妹, 燒腩仔, 肚B, 一仔約左去九龍寨城公園玩, 龍BB 真係玩得好開心, 如無記錯對上見面好似都相隔左成年幾, 希望以後大家都繼續 Keep 住多 d 出來玩!
龍BB 一去公園已經比肚B 手上既Bubbles 吸引住, 佢好細心咁望住肚B 點玩, 其實係想等肚B 借佢玩, 肚B 亦好乖, 玩左一陣就借比龍BB玩!
龍BB 研究左一陣就吹到Bubbles 出黎喇, 另外要特別鳴謝一仔媽同肚B 媽既法寶令佢地玩得好開心!
龍BB 玩完手槍Bubbles 就輪到玩吹氣Bubbles, 吹得好落力, 哈哈!
之後燒腩仔同肚B 加入一齊吹Bubbles!
龍BB吹完一輪Bubbles 之後就走去Sir 滑梯!
好鍾意龍BB 依個表情, 睇佢個樣幾開心!
好鍾意依張相, 比我影到龍BB 好Gentleman 既一面, 肚B玩完Sir 滑梯, 龍BB 走去扶起肚B!
之後就要Daddy 抱起佢摛欄!
龍BB 同肚B 好似小情侶拖住手玩Sir 滑梯!
難得捉得齊小朋友們企定定, 即刻影張大合照先, 我地要一路唱ABC引佢地望鏡頭, 佢地都好合作重一齊唱ABC!
南瓜仔加入齊人, 佢地重好投入咁唱緊ABC!
影完大合照佢地各自拎氣球玩, 好開心!
依張龍BB 好似射緊籃球!
吾知燒腩仔講左D咩, 引到龍BB笑得幾開心!
倆個笑到勁開心, 佢地真係好攪笑!
重笑到訓左係度繼續笑, 哈哈!
笑完繼續玩過!
玩多一陣之後大家去商場食飯, 依日真係玩得好開心, 好期待下一個約會!
6 則留言:


text:
呢個blog,由艾菲決定同米高結婚時開,一心係用來記低搞結婚嘅點點滴滴,到婚後一度諗過摺咗去唔再寫,但始終有感情唔捨得,到發現有咗燒腩仔,艾菲就決定回歸,仲好勤力咁記低陀住燒腩仔嘅點點滴滴,到佢出咗世就記錄佢嘅成長,目的只為他朝有日艾菲唔係佢身邊,燒腩仔都可以係到搵返一D溫暖,記得呢個世界有個媽媽一直都無條件咁愛佢...
呢到絕對係艾菲嘅秘密天地,除咗米高之外,艾菲嘅屋企人同朋友都唔知艾菲有係到寫blog,由初初無人留言自已寫畀自己睇,到開始識到一D同路人blog友,仲成功令艾菲衝破心理關口,帶埋燒腩仔一齊出來同大家玩(艾菲個人本身有D摺,唔會好主動去識朋友),艾菲自己都好surprise寫blog令自己可以有咁大轉變...
寫得好地地,忽然就話要執咗呢到,艾菲真係好好好好好唔捨得,但都只可以無奈接受現實,暫時仲未決定來緊會搬去邊,會即管睇吓Yaboo係9月2日之後畀咩offer再決定,大家又有無咩好建議呢?有定案一定盡快話畀大家知(我來緊仲有燒腩仔十一個月進度要出呀,所以真係要快手搬先掂)﹗
唉...搬blog最怕唔見晒之前D entry,更加怕無咗咁多位blog友嘅支持,大家願意同艾菲keep in touch嗎?


text:
2015年9月6日星期日
搵咗好耐
木耳係其中之一. 因為我知洋人超市會有,所以一直都唔想去中超買.最後喺德國洋超買咗.
魚翅瓜搵咗幾年都唔見有.但係最近喺一間超市見到,即買.
以上兩樣加埋就煮咗我個A貨碗仔翅.
用魚翅瓜真係好過用粉絲,隔夜都唔會變咗一pat嘢.
50 則留言:
- 回覆
咁得意嘅喱隻魚翅瓜,外貌似木瓜刪除
- 回覆
西人我見木耳多數係整西式亞洲菜. 西菜未見過用木耳.刪除
呢2樣嘢依家好多西廚都有用,可能你果邊仲未跟到回覆刪除
你家人唔會寄俾你咩?定木耳類乾貨食品都唔寄得?回覆
費事叫人寄大件o野.怕咗嚟到要打稅+郵局手續費.刪除
好友✫☾.•*☁早唞✬*¨★大家都發個甜夢啦┈Zzz回覆刪除回覆
Good Night.刪除
王子用咩野醋?回覆刪除回覆
食碗仔翅我唔落醋架.刪除
魚翅瓜貴唔貴呀?回覆刪除
再加埋啲筍絲,冬菰絲就更加好食!回覆刪除
我地呢度嘅魚翅瓜綠色圓形回覆刪除回覆
我第一次見魚翅瓜咋,唔知有冇綠色刪除
王子, 睇你既傑作唔錯喎, 真係考慮下係個邊開間港式食店啦. 哈哈哈!回覆刪除
你啲木耳係咪強國貨?我度只得強國貨,連韓超賣嘅都係強國貨 :(回覆刪除
你點處理個魚翅瓜?我係切開兩份連皮蒸熟,再用叉挖啲肉出嚟 :p回覆
似模似樣喎!回覆刪除
A貨碗仔翅. Taste good?回覆刪除
望落都好似呀....勁呀!回覆刪除
我都有食過,回覆刪除
做冷盤沙律超爽脆好味♡♡
我呢邊啲魚翅瓜係綠色架回覆刪除回覆
我第一次見魚翅瓜咋,唔知有冇綠色刪除
你有咩想買搵唔到話我知,睇下我係英國搵下寄比你.回覆刪除回覆
魚翅瓜?未聽過⋯回覆刪除
王子講比我聽點整好噃!回覆
E... 無諗過魚翅瓜可以拎來整碗仔翅回覆刪除
之前次次都係拎來煲湯
下次試下先
珮夫人回覆
整碗仔翅同煲湯差唔多啫.刪除


text:
2016年2月29日 星期一
2016 單拖九州福岡快閃3天遊︰歸來篇
趕完北海道遊記後靜靜雞又走了一轉日本返嚟,哈哈!
又再次任性的一個人出走
自從舊年試過獨自去關西賞櫻後
好想搵機會再次一人旅
由於老公久不久都會出差工幹
如果阿仔不在香港時就會只剩下自己一人
正是出走的好機會
不過老公出差一般都不會太早知道
而太短時間決定亦都較難安排
舊年已知今年二月尾老公會出差幾天
所以一早已經開始計劃
因為唔想放太多假
所以日數只打算去3天,仲要係星期五,六,日
何解今次會選擇去九州福岡呢?
下篇自有交待
由於航班早去晚返加起來有兩整日的時間
景點只去了太宰府天滿宮賞梅
其餘時間便四圍逛逛去買物
22 則留言:
正喎,一個人出遊回覆刪除回覆
係離家出走:D刪除
太瘋狂, N年前已戒咗依類 48 / 72小時小旅行.回覆刪除回覆
我今次純粹想過下癮,3曰2夜行足兩整日都夠皮了,再耐D都唔知去邊好,又唔諗住去太遠地方,不過我今次最遠都去咗鳥栖刪除
Oh, 如果得3曰2夜, 我只會去shopping, 哈哈哈....回覆刪除回覆
我今次都係主力shopping,博多駅,天神,運河城,outlet,Aeon Mall都行到夠皮刪除
因為正係梅花時間,所以先會去太宰府,只係一個景點咁多
好少見你只會去入貨, 一定有啲野哈哈~~~~刪除
我絕對唔係購物狂,又無儲精品嗜好,你幾時見到我响個blog度show戰利品,因為真係買得唔多刪除
只不過同老公一齊行得無咁自在,我有時遇著喜歡又想買嘅嘢會磨好耐,唔想老公响隔離等
有時睇D女人嘢又好唔方便,總之就唔痛快喇...
今次雖然shop咗咁多地方,都唔係買咗好多,不過我好enjoy自己行街,鍾意行去邊就去邊,喜歡睇咩就睇咩,磨幾耐都得,幾爽囉!
宜家諗番點解以前唔識利用依D機會自己去,不過宜家知道都未遲,再有機會的話都會再去
真係無其他嘢架...刪除
XD刪除
只怪機票太平~
雖然今次坐廉航,其實機票都唔算太平架,因為係weekend,但航班時間就真係唔錯,下篇會講,仲有酒店呢...你都知星期六嘅酒店係貴到唔合理,不過我早book都算係咁...刪除
點都好,唔好講錢,最緊要玩得開心enjoy啫:))
"不過我好enjoy自己行街,鍾意行去邊就去邊,喜歡睇咩就睇咩,磨幾耐都得,幾爽囉!" 絕對同意, 依加好麻煩, shopping 地點有限制, 附近最好有Bic Camera, Yodobashi....咁小朋友就有地方去.....BTW, 我一個人住酒店有少少驚...刪除
如果係女仔都好,可以陪佢睇D靚靚嘢,男仔真係好悶,我仔細個時成日都睇埋D車呀(阿仔鍾意玩車),有時頂唔順搵老公陪佢睇,我就去睇其他嘢,不過始終都唔可以離開太耐,到時到候又要搵番佢哋,宜家阿仔大個,如果响酒店附近行的話就索性叫佢哋返酒店先,我自己行完先返酒店刪除
老公阿仔唔响香港都慣咗獨處,一個人食飯,一個人瞓,一個人响間屋,所以一個人响陌生環境住酒店都無話驚
如果三日嘅,我會凌晨機去夜機返,玩足三天,其中一晚要温泉.回覆刪除回覆
Fai哥,我唔似得你仲後生,凌晨機對我依D上咗年紀嘅人嚟講會好辛苦,可免則免刪除
溫泉留番同老公去先浸,一個人唔了
Fai哥係青春無敵刪除
我直頭依家全部都係早機返香港,要休息半日先回魂,之後再瞓多一個星期補眠.
咁我又唔想早機返,因為要早起,夜機返到嚟瞓一晚第二朝返工都仲可以刪除
J少,你D行程已經好hea,返嚟仲要休息咁耐
夜機返到屋企唔掂喇,第二日根本做唔到野,隊咖啡粉都唔得.刪除
CNY 嗰啲行程係好忙架,平時嗰啲去住旅館一啲都唔 hea,因為我好八卦架.
做唔到嘢係你個心仲未飛返嚟啫刪除
CNY同埋D富貴團友緊係忙喇,食宵夜,生果,飲酒好似開party咁
但你已經係一早check-in最遲check-out大排時間喎
唔可以踢爆我架!刪除
因為我份人又八卦又麻煩,你計吓如果一間旅館要參觀幾間唔同設計的房間,又貪心影埋相,時間係好緊迫.
Oh..sorry,一時口快手快添...刪除
出發前公司嘅嘢盡清,返嚟遊魂就梗架嘞.不過我通常响飛機都瞓得唔錯,所以又唔太辛苦啫.刪除


text:
不嬲都覺得小齊係老積散
成日學我地大人講o野
有時真係聽到都好笑
果日聽到佢拎住個電話話要打比佢同事...
跟住又學阿公用電話投注買六合彩
見到我化妝又話要化埋一份,
佢仲要幫人化妝, 好彩阿婆抵得諗肯比佢化, 唔係我就大件事
佢一定搵我做實驗品
見佢拎d eyeshadow 幫阿婆成面搽真係覺得好好笑
同事佢就冇喇, 不過同學仔就有,
除左返學之外, 小齊同朋友仔MINAKO 連上興趣班都係一齊的
攬頭攬頸好friend 的
唔好睇 MINAKO 瘦瘦地但佢飯量勁過大人
小齊面肥肥咁其實食得好少o野
而家返學都仲唔肯食茶點 (除了糖)
實在唔知點解平時最鍾意食雜糧o既佢唔肯食茶點?
搞笑o既地方係佢一放學返到屋企就會拎d 茶點出o黎食
所以絕對唔係唔肯食果o的o野
係時間地點o既問題!!
但係又有咩問題?? 真係百思不得其解
唔通係人多佢怕醜唔敢食?? 定係覺得食得太趕寧願唔食?? 咁幽雅?!
星期日開始同 MINAKO 一齊返音樂堂,
雖然唔知佢地上堂學o的咩, 知道有唱歌
不過剩係睇住佢兩個咁friend 咁影相已經好開心
你地上堂時小齊媽媽就同MINAKO媽媽shopping去是也~
小齊你著呢件衫顯得你個肚腩好大...呵呵呵~
是日靚衫: KENZO KIDS 2011


text:
復活節又係旅行好時間,今年仲係連續五日假tim,好多朋友都係呢段時間出遊;不過我之前話過暫時唔去旅行ma,所以就算有唔少朋友邀請我旅行我都冇應承...直到復活節前幾日,有朋友叫我離開香港行下,見有時間就同佢一齊去玩下啦,而且大家都有一個共通點,就係復活節後會返新工,今次就作為返工前一個小小旅程
今次預算去玩兩日,遠又去唔到都冇邊道可以選擇,廣州之前已經去過好多次又唔想去,最後大家見惠州又近又未去過所以就去左惠州lu,而且最重要係惠州車費消費都平ma(不過我一向都覺得惠州冇野玩,今次純粹去行下hea下)
惠州2天行程:
Day 1: 香港 - 深圳 - 惠州 - 博羅.五礦‧哈施塔特 - 惠州
Day 2: 惠州.西湖 - 深圳 - 香港
惠州住宿:漢庭酒店惠州商業步行街店
3-4-2015
第一天
一朝早6:30就出發,比起返工更加早,冇計啦今日係復活節假期第一日,預計過關會有好多好多人,而我地又要早啲去排隊拎火車飛,都係早少少好啲;係地鐵已經見到好多人拎住行李去旅行,去到九龍塘就更多人,最後迫到上水決定先落車食個早餐,呢個短短旅程就係咁開始
以前坐火車食吉野家習慣係粉嶺個間食,今次為左唔想迫唔返上車就去到上水先食,估唔到呢個計劃成功左,上水黎左架冇乘客既火車,我地可以輕輕鬆鬆上車啦
呢班車人唔多,不過羅湖就迫滿好多人;所有入境處櫃台都開晒,但始終人太多,係出閘位天橋樽頸位係塞到寸步難行
由落火車到成功過深圳關用左岩岩好半個鐘,都算快啦?
到深圳就即刻去火車站售票處拎早一日訂好既火車飛,冇飛就冇得去啦;一向都知道火車站有好有好多人排隊買飛,由其呢啲大站會非常多人,我地都預左一個鐘時間係道慢慢等,不過原來深圳站有攞飛專用窗口,排隊人數少好多好多,我去到個時得一個人排隊,好快就成功拎到車飛lu
咁早就拎到飛,兩個人戇居居坐係火車站出面冇野好做;火車站對出有好多旅行團經過,大家都把握長假第一日出遊;不過呢日通聯出現大故障,好多通聯用戶都收唔到電話信號,我就係其中一個受害者...今日冇得玩電話冇得上網lu...最後部電話要等到夜晚先收到信號......
入去坐低慢慢等;今次我坐K106由深圳開往北京既列車,全程行駛時間29小時44分鐘,當然我唔會坐到咁遠
今次我只係買到「無座」票,所以要快啲排隊入閘衝上車霸位
我坐第17號車卡,要行到最頭最頭
成功坐到冇人既位置,Yeah!
呢部應該係新車,所有野都好新
坐住火車睇風景係一種享受,但深圳去東莞呢段路其實冇野好睇
由深圳去惠州我諗絕大部份人都係坐巴士,因為又快又方便,可能得我地呢啲無聊人先會坐火車,冇計啦自己鐘意火車ma,而且火車去惠州車程唔算耐,1小時33分鐘就到,而最重要就係火車車費平好多,巴士車費大約¥55,但火車只係¥18.5,咁唔洗諗都知我會揀火車啦
為左配合坐火車氣氛,就算唔肚餓都開左個杯麵食,哈哈
火車經過東莞東站後個位就有人lu冇得再坐,不過好快就會到惠州
話咁快就落車,火車長到突左出月台
每道門都有小食車
橙銀色25G車箱可能係不久將來將會消失,要好好珍惜
見到有位乘客係右邊橫過路軌再穿過樹叢唔見左,唔通有秘道?
見到有部都係將會消失既藍色車,影低佢先
終於黎到惠州啦
火車站唔算係市區;呢個時間要搵車坐,見到有部車寫住去「博羅」,咁就岩晒跳左上車先算
大約35分鐘車程,去到博羅體育中心落車
體育中心好大,不過就人影都冇個...
附近都係啲未有人住既新樓,所以街上都係冇咩人
沿體育中心旁邊既「商業東街」向東行,行到盡頭就係目的地「五礦‧哈施塔特」;呢道有個牌寫住900m,但我好肯定冇咁近,呢段路跟本就望唔到盡頭,行左我地成半個鐘;返到屋企check地圖先知原本有成兩公里咁遠,比佢呃左...好彩呢日係陰天咋,有太陽曬到出煙都似
半個鐘後行到大門口,再要行入去;頭先行到半路先見到有巴士路過,但巴士站又唔見呢班車,咁奇怪既?
其實呢道係一個樓盤,見佢起得咁靚先山長水遠入來睇睇咋
見面就係目的地啦,係唔係好靚呢?
呢道好細...其實呢道係仿照奥地利小鎮Hallstatt造出來,不過同真正既奥地利小鎮比較就...奥地利個道靚好多
暫時冇得去奥地利,黎呢道頂住當先,呢個位望都幾靚
有大量人係呢道影婚莎相,每個地方總有好多人係身邊影緊
入面都係仿照奥地利小鎮既街道,睇落都真係幾靚,好有歐洲味道
不過出面呢個湖就唔太靚啦
建築就幾靚
偷影一下先
一啲藝術作品
小鎮只有兩條街,好快就可以行晒;係呢道見到有大量香港旅行團參觀,睇黎呢道都好受歡迎(冇計啦呢道免費入場ma)
外國人都係道做藝術創作
行到熱,坐低整返枝雪糕降降溫,呢枝雪糕好好食
都冇咩特別好行lu,四圍望望算
呢個噴水池好正,平時係唔會噴水,不過唔知幾時會突然間噴水出來,係入面既話一定走唔切,哈哈
成功係道hea左個幾鐘,係時候走人lu,呢道真係好悶
今次醒目啦唔再行路,出到來即刻跳上巴士,¥1.5一程抵到爛丫
呢道係旅行團黎多,巴士人都冇個
都仲有好多三輪車可以選擇,不過有巴士緊係坐巴士穩陣
幾分鐘車程就返到體育中心,洗咩行得咁辛苦...行出大馬路等車返惠州lu
差唔多一個鐘車程去到惠州汽車總站,再轉市內巴士去到「惠州西洲」
惠州西洲旁邊係「惠州商業步行街」,原本想住湖邊一間酒店,但去到先知full晒...估唔到咁多人住...咁要去搵其他酒店lu
穿過步行街去到另一邊搵酒店
時間已經去到五點,今日午餐就只係火車上既杯麵,所以覺得有少少肚餓啦,見到有間蘭州拉麵就入去食返碗先;大約5年前第一次食蘭州拉麵時覺得蘭州拉麵好好食架,拉麵師傅會即時係你面前拉麵,睇得又食得,而且湯底辣辣地好正
呢道都係即場拉麵,麵質都算ok啦,不過呢碗就唔辣,同我想像中既蘭州拉麵有少少距離,而且肉仲少得可憐...價錢雖然唔貴只係10蚊,但同我第一次係上海食既蘭州拉麵比已經貴一倍
食飽後繼續出發,橫過小小既「西枝江」
前面係2006新興建既「合江樓」;古合江樓係廣東六大名樓之一,可惜而家已經冇左lu...宋朝時蘇東坡係合江樓住過大約一年一個月,寫左《寓居合江樓》等等詩篇,古時合江樓係一個重要地方
過左橋前面係一個大地盤,好似起緊一啲仿古旅遊設施,仲有就係好多民居
今晚就住係漢庭酒店(惠州商業步行街店),價錢¥151唔貴;之前上過漢庭網站睇呢間酒店只可以招待「內賓」,理論上香港人係唔可以入住,不過去到問又話冇問題,咁仲好唔洗煩酒店lu
一向都鐘意漢庭酒店,簡簡單單又乾淨,呢間都唔例外,好舒服;係酒店涼住冷氣休息左一個鐘,hea到七點先出門口食晚餐
騎樓街
寬闊既江面就係我地成日都聽到既「東江」
合江樓呢道就係西枝江匯入東江既位置,東江比起西枝江大好多
去到步行街附近見到有腸粉食,比腸粉吸引左入去;自從幾個月前既廣州腸粉之旅之後都冇食過呢啲即造既腸粉啦
腸粉機!點解香港冇架!細個已經鐘意食呢啲腸粉!
我既腸粉蒸緊(唔知點解呢道既腸粉又叫「蒸米絲」?)
全場最貴既「加蛋加肉加香菇腸粉」都只係6蚊,又平又好食
朋友叫既湯都只係幾蚊
腸粉唔夠喉,再自己叫多個「加肉腸粉」,呢個只係4蚊咋仲好足料
食完lu,不過晚餐冇咁快完,仲有好多餐等緊我地
路過一間「沙縣小吃」,見好耐冇食過就入去食返次啦;我一向都覺得沙縣小吃好神秘,明明係一間小食店,但就開到全中國都有,密度一定高過7-11好多好多,究竟沙縣小吃之間有啲咩神秘關係?
沙縣小吃招牌食物係雲吞同蒸餃,間間都可以食到
今次就叫雲吞同蒸餃,味道普普通通都ok既,不過頭先食得太多腸粉已經唔係幾食得落...
街邊有牛雜賣,朋友買左黎食!不過呢個就唔岩我啦
呢道就係大名鼎鼎既「惠州西湖」
夜晚黑媽媽
湖邊有好多花燈,不過全部都冇開燈,而且啲花燈造型唔靚所以冇野好睇
冇花燈阻住反而仲靚
西湖冇野睇就行返去步行街lu,不過步行街唔會吸引到我地,次次都只係路過
路過好多小食店,不過太飽食唔落lu
返到酒店飲返罐涼茶下下火先
今日節目仲未完架,係酒店抖左一個鐘,11點再次出動,上網睇到附近有間食宵夜既老字號,又再去食多餐!呢道已經坐滿好多人,好彩仲剩一張枱
食少少野算啦;呢道既粥又真係幾好味,好岩宵夜食
有好多選擇,好岩一大班人吹水食野
食完粥之後仲有節目,見到出晒煙就知有好野啦,有好多小食檔而且迫滿好多好多人
我地都唔執輸買返啲野食先
最後買左盒串燒返酒店睇住電視涼住冷氣慢慢
仲買左盒涼皮,呢個好好食架,酸酸地辣辣地好岩我口味
不過呢枝自稱「液體麵包」既野就好難飲,唔知咩黎
一路睇住衝上雲霄一路食(呢集衝上雲霄就係Vincent撞車個集)
今日實左太早起身啦,衝上雲霄都未做完就係床上訓著左lu...好彩之後朋友叫醒我先記得要去沖涼咋;今日去既地方唔多,不過就食左好多野,惠州市區呢道真係冇咩好玩,不過行下hea下都可以既


text:
細個同屋企人打牌,食出鋪三番已經好威.嗰陣打三三制,有花,雞糊都俾食,最大數到四番.所以個個都死搶爛搶,除非一開牌就好靚,如果唔係就根本唔會做牌.其實嗰時阿伯阿毛仲係打緊二二制,我地已經係開潮流之先.後來越打越大(番數),由三翻起糊數盡八番,打到四翻起糊數盡十二番,最後仲打埋四四制添.結果打牌變成好公式化,鋪鋪死做爛做,冇乜牌章可言.咁打法完全係等運到,真係幾冇癮吓.所以後來轉咗打台灣牌,變化勁多,覺得好過癮.台灣牌可以好大,食出百幾番一都唔出奇.不過計錢就唔係好似廣東牌咁幾何級數上,係將一個基數乘個番數.但係台灣牌有拉莊,黑仔起上嚟都可以輸得好甘!
再大小相公
之前講過,如果發覺自己大小相公,千祈唔好自動投案.但係如果發現有人大小相公,又應唔應該督爆佢呢?呢個問題好難答,要睇實際情況.要留意吓個相公點打牌,睇佢知唔知道自己做咗相公.如果佢唔知,坐佢上家就不妨督爆佢,等佢誅死個下家.相反坐佢下家就最好扮無知,費事搞到自己.如果個相公已經知道自己衰咗,踢唔踢爆就各有好壞.好處係如果其他兩家未知,個相公會對佢地仲有牽制作用.壞處係個相公可能會博大霧,混亂中摸多隻牌或者打多隻牌出嚟.
奇牌
打牌贏錢當然開心,但點都唔夠食得出奇牌咁滿足.喺我嘅定義,大三元或者十三么嗰都唔算係奇牌,因為太容易食.要好似呢先算係奇牌:天糊,地糊,大四喜,十八羅漢,槓上槓上槓自摸,或者台灣牌嘅叻咕兩食.不過我又真係好失敗,打咗幾十年牌,淨係食過一次大四喜咁大把.
九子連環
雖然九子連環只係一鋪雞嘅清一色,但係就可能仲難過食奇牌.九子連環只得一種組合,就係好似下面幅圖咁.佢嘅難度在於摸齊十三隻就啱啱係咁嘅樣,過程中唔會有凸章.因為九子連環唔會加番,所以冇人會特登做,唔會話有得上唔上,有得碰唔碰,食得出完全係天意安排.我打牌咁耐,莫講話未見過,真係連諗都唔敢諗!


text:
XYZ#@!!
全知言
點樣對付毒舌婦先最有效?
做同事唔等如係朋友,唔 like你除咗 in your face單打你,亦可以喺 facebook留言唱衰你.大台新聞小花林小珍同前主播周嘉儀就親自示範咗!娛樂圈梗係是非地,毒舌女人更加多的是,對住啲是非八婆,莊思敏話直頭鬧番佢,《導火新聞線》皇阿媽梁小冰就話會捉住佢對質,而女神心悠 BB就會扮慘問點解,總之要揭穿佢哋真面目
莊思敏 爆粗問候
鬧番佢囉!因為如果佢咁樣對自己的話,嗰啖氣都唔需要忍啦,有兩種做法嘅,一種係當面鬧,一係就唱衰佢.我就會揀當面鬧,因為有咩誤會可以一次過講晒出嚟,一次過對住當事人發洩咗會好啲,太間接又驚佢睇唔到.如果到時要加強語氣,粗言穢語都可能用一兩隻字.
估唔到周嘉儀同林小珍做咗咁耐同事,原來咁大仇口,一個就鍾意單單打打,一個就鍾意喺 fb暗寸,真係典型八婆鬧交.
劉心悠 點解要 hort我呀!
其實我冇咩招可對付,千祈唔好似我咁,如果我 find out咗講我是非嗰個人,我會問佢:「點解要 hurt我呀?」,「我真係好 hurt!」就係咁咋!我冇其他辦法.我會集中問點解,而唔會針對講我是非那個人.
梁小冰 當面質問
其實我好少遇到呢啲情況,我同啲女拍檔都相處得好好,萬一遇到呢啲事,我會捉住佢問下佢咩事囉.我唔會縮埋,我唔會唔埋,我係性格比較剛烈啲,同埋直接啲,會問清楚佢發生咩事,係咪唔鍾意我啦,有咩令佢唔開心呀?我會想同佢化解啲誤會.我唔會喺 facebook講,我唔會做小動作,因為我係剛烈女人,有咩就大情大性講.
街坊趕是非精:毒舌番佢囉!
遇到是非精,毒舌婦,女星大多數捉住造謠者對質,不過一眾市民都係沉默的大多數,除咗同朋友呻下,其他都唔會出聲,但亦有人話會同是非精鬥毒喎.


text:
2012年4月15日 晴天
09:17 | 大阪市営 千日前線 南巽方面 | なんば → 鶴橋
09:33 | 大阪環狀線 大阪方面外回 | 鶴橋 → 大阪城公園
12:12 | 大阪市営 長堀鶴見緑地線 大正方面 ‧心齋橋‧大阪市営 御堂筋線 なかもず方面 |大阪ビジネスパーク→なんば
今次成個行程嘅酒店除咗喺有馬溫泉外,酒店都係唔包早餐,我哋每一日嘅早餐都會係前一日喺便利店買定啲麵包或蛋糕然後喺酒店食咗就出發.哩日我哋諗住不如出去食一日早餐吖!而且重係我最鐘意幫襯嘅Doutor.點知哩個原來係一個錯誤選擇.
哩間Doutor就喺Bic Camera對面,我哋入到去見到有啲早餐set,於是我同媽咪喺counter前研究食邊樣好,跟住個女待應用日文講咗啲嘢,我哋當然唔識聽啦!咪繼續睇counter上嘅餐牌,點知佢好惡咁係咁敲counter張枱同講嘢,我都唔知發生咩事,細妹走過嚟問做咩,佢可能見我細妹個樣比較惡,就停止咗敲枱嘅動作,當我哋落咗幾個餐之後,到揀飲品,佢又不斷咁又敲又拍張枱,啲態度差到不得了,我當時真係想唔幫襯鬧返佢一轉就即係走呀!但我又唔想嚇親媽咪,淨係對哩位姐姐講廣東話:「我哋唔識聽日文都唔使咁呀!唔想做唔好做囉!」見佢碌住我但又唔明我講咩,我無再理佢自己埋位食嘢. 其實坐底見佢跟本就對個個客都係黑口黑面同負氣,只不過我哋聽唔明佢講咩令佢更火.
哩間店嘅食物一向都好好食咖!不過比哩位姐姐仔搞到心情好差,當堂扣咗啲分呀!係日本比咁唔禮貌嘅對待都係第一次咋!
食完早餐離開哩間餐廳亦要忘記唔開心嘅事,唔可以因為佢影響自己嘅心情.
哩日得一個行程,就係大阪城公園,原本哩個行程可以不去,因為我同細妹都已經去過,我自己重係去過幾次,但又係因為媽咪未嚟過,而且我睇過人哋啲相,由櫻花襯托嘅大阪城係幾靚,既然有時間就嚟睇睇吧! 當時重大家講好唔會行到上城堡嗰到,只會喺下面啲公園影吓相就走咖啦!
先搭地鉄去鶴橋.
好快就到達大阪城公園駅嗱!
出咗車駅就已經係公園嘅入口
一入到公園即時感到有啲失望,棵棵樹都光秃秃.
但行行吓就開始好興奮嗱!好靚開得好燦爛嘅櫻花樹又係我面前出現啊!
由於哩日喺星期日,所以好多人已經嚟到「霸地盤」賞櫻呀!
哩到有棵綠色葉嘅獨立喺其他粉紅色嘅中間好特出呀!
過咗哩條長長嘅路就望到大阪城嘅天守閣啊!
條護城河嘅景色都好靚啊!
就係咁比啲好靚嘅花同景吸引住就不經不覺咁向住天守閣方向行上去.亦繼續發揮我哋發花癲地亂咁影,所以今次啲相好難揀,因為好多都好鐘意,所以今次就post比較多嘅相出嚟啊!
下面哩幾張係成個行程我自己覺得影得最好嘅幾相啊!櫻花下嘅大城我終於影到嗱!
再近啲


text:
中型薯仔 兩個
2013年9月15日 星期日
日式 薯仔沙津
日式 薯仔沙津
我好鐘意食沙津,有沙津醬冇沙津醬,用油用醋用菜用蛋用薯仔用通心粉用生果,總之係沙津我都好鐘意食,甚至去食自助餐我都首先食哂咁多款沙津先食其他!如果係屋企自製沙津我最常用既就係丘比特沙津醬(又名BB牌,因為包裝袋有個BB係到!),佢出既蛋黃醬,沙津汁都好好味!今次整既係薯仔沙津,依個整法有小小模仿係麵屋一平安食到既薯仔沙津,有粒粒薯仔有薯蓉混合蛋同埋煙肉,不過因為屋企冇蘿蔔同埋青瓜所以Miss左,如果有都可以放埋入去依個沙津到~~~~~夏天啊~梗係食沙津啦~~~
材料:
中型薯仔 兩個
中型薯仔 兩個
蛋 3隻
煙肉 3條
調味料:
鹽 小許
黑椒 小許
沙津醬 半碗
1) 先將兩個薯仔用刀介十字,將薯仔和蛋放入滾水烚20分鐘至淋
*要壓成蓉既薯仔可能會未夠淋,可以用筷子先篤入薯仔測試需唔需要加長時間!
2) 薯仔一個切粒狀,另一個壓成蓉,壓成蓉後落小去鹽拌勻
3) 煙肉切粒,平底鑊不用下油炒熟
4) 蛋剝殼,將蛋黃和蛋白分開,蛋白切粒
5) 蛋黃與沙津醬,黑椒和小許鹽混合
6) 所以材料置室溫放涼後混合即成!
*一定要放涼先可以混合,如果唔係沙津醬會出油!
訂閱: 張貼留言 (Atom)


text:
哩兩年一到夏天,我都會入長洲住返晚,因為可以做我最鐘意嘅活動 - 游水外,重可以喺長洲不停咁食,食,食.而且我感覺係好relax,所以上個月頭我又同屋企人入咗去玩返晚啊!
之前幾次都係住華威酒店,但因為正值暑假,所以價錢真係好貴,就算平日都要九百多元一間雙人房重唔包早餐,所以今次我就嘗試訂 B & B,選佢除咗價錢比華威平之外,佢嘅位置亦係我鐘意嘅地方.
由於B & B都好受歡迎,所以我六月已經訂定房.HK$650一間雙人普通房包早餐.
我哋今次就被安排住喺哩座主樓嘅一樓.
上房睇吓囉! 房間唔大但好乾淨同舒服,哩間房有窗算係高級房,比普通房大少少,但貴多一百蚊一晚,我訂兩間普通房,而哩間係老闆免費幫我upgrade咖!
有兩枝水提供,但留意房內無雪櫃咖!
普通房就少個窗同間房細少少
跟住上天台睇吓先! 天台門口有個雜誌架,不過啲雜誌都係過期咗好耐.
一個唔大但好令人好舒服嘅天台
喺天台望出去可以見到沙灘同華威酒店
當日天氣勁好,所以啲相影出嚟個藍天真係好靚啊!
我哋第二朝為求避開猛烈嘅陽光,所以五點半就落水啦! 由B&B行出沙灘都唔使一分鐘,真係勁方便呀!
五點半,遠處太陽都開始出嚟嗱!不過沿路嘅街燈重著住.
都唔好覺得自己早呀!其實有好多人已經落咗水嗱!時不宜遲,我都落水dum返兩轉先!
哩個咁正嘅地方如果比我住一世都願啊!
游完水返酒店沖個涼抖一陣就去地下嘅餐廳食早餐.
啲擺設幾靚啊!
早餐只有下面哩兩款,但我自己覺得味道都唔錯啊!
食飽早餐出大街行咗陣,返上酒店沖個涼瞓一陣,十二點就check out離開,我幾鐘意哩間B & B,地點實在太方便,行落街不出數分鐘已經可以有好多美味嘅小食,出沙灘又方便,相信我下次嚟佢都會係我首選啊!
09/09/2012 ~ 10/09/2012
再度到訪長洲,仍然係揀B & B,今次係住二人高級房加床,平日價HKD820.00三人包早餐.真係好抵啊!
房SIZE比喺普通房當然大好多!
.
.
.
.
高級房有雪櫃同埋熱水煲
浴室仍舊設備齊全
.
廳中間有張枱可以開出嚟放吓嘢.
房間出面就係嘅露台位
露台有兩張枱,我哋就係喺哩到食宵夜啊!
三樓係天台,可以望到對面B&B主樓
哩邊嘅天台無對面佈置得咁靚啊!而且唔夠高,所以無咩景觀呀!


text:
其實都已經兩星前的事
但一拖二去街街的盛事
還是想記錄一吓
印象中不是第一次一拖二
但都只限於由家中去婆婆家
今次就鼓起勇氣去街街
學游水嗰度完咗一個課程
有兩星期小休
所以又搵啲嘢俾蛇仔明學吓
見佢平日好鍾意音樂
又幾有拍子感
問佢想學鋼琴定拉小提琴
蛇仔明話鍾意打鼓
咁又試吓囉
(咁的確啲太文雅feel嘅樂器又好似唔係好襯蛇仔明嘅)
蛇仔爸嗰日要返工
一個勇字, 孭一個拖一個
出發~
到喇, 細細好開心
蛇仔明又好期待好興奮
導師話3歲小朋友每堂半小時就好夠
主要係培養吓個興趣先
接下去先訓練手腳協調
蛇仔明好鍾意呀
扮ROCK友,入型入格咁
之後就好勇咁諗住帶蛇仔明去新開的lego store潮聖
當時仲未到11
諗住睇完玩完可以施施然食個lunch
點知去到等電梯上12樓,
見到商場職員棟晒牌指示排隊路線
心知不妙, 估唔到晨咁早已經起隊
但又未係好超長, 而蛇仔明又興致勃勃
細細又乖乖訓緊
就決定等吓
蛇仔明都好乖
兩母子傾吓計, 大約30分鍾就到喇
蛇仔媽: 一陣你同妹妹一人揀一個禮物啦
蛇仔明登大對眼: 吓, 唔得架喎, 睇吓好喇, 唔買架
但其實佢個心偷笑咗俾蛇仔媽見到
蛇仔明已雙眼發晒光咁
LEGO砌的旺角
細細訓醒, 一臉茫然咁好搞笑
好忙嘅蛇仔明
完全沉醉咗
其實店鋪地方冇我想象咁大
但有啲product都幾吸引
例如呢個 $99 / 3 個的自訂figure
但人太多太多, 我拖一個孭一個完全埋唔到去
呢個好似"筆糖"咁嘅counter都好受歡迎
其實以蛇仔明年紀, 始終一盒盒現成有主題嘅lego吸引佢多啲
但蛇仔媽又好私心咁引誘佢買呢個
開頭要杯細的
到最後還是忍唔住買杯大的
睇嚟其實最大細路係蛇仔媽自己, HAHA
細細都被安排揀咗一盒lego
其實細細未識玩架
但咁高興第一次單拖佢兩兄妹去街
就當個紀念吧 (要消費總有藉口)
排隊俾錢
開心晒
回程喇
仲挑戰坐地鐵
細細食吓手指又訓吓
蛇仔明同媽媽又傾吓計咁
時間上晏咗少少
返到去快快咁食個午餐, 細細食埋奶就午睡
訓醒就可以玩新玩具喇
孩子們自己玩緊
蛇仔媽沾沾自喜花少少錢買個新玩具換來清閒可以督吓手機之時
蛇仔明突然攞住個lego花花向蛇仔媽講
媽媽, 我送俾你架
嗰一刻我呆咗呀
好感動蛇仔明有呢個心思
同埋都好似當頭棒喝咁
在我還是孩子的全世界時候
好應該花多點時間去親親孩子
馬上放下手機
一齊砌lego
完來......唔跟書自己憑創意砌出成品
係更有成功感
難怪人家話 "lego係會讓人上癮的"
蛇仔媽己經好心思思想去再筆多杯喇~~~~~~~~~~


text:
昨日返工前都有花少少時間入樂園進行 Mission S2,不過更驚喜嘅係,響偶然間搵到新商品!樂園推出咗全新 Duffy迪士尼小熊 盒裝曲奇餅,好開心啊!我當然諗都唔諗就買咗一盒啦!
盒蓋上面印有好大個 Duffy 圖案,佢雙手托住個頭,好可愛!整個盒嘅形狀亦依照 Duffy 圖案設計.
盒上亦有其他 Duffy 圖案,每個嘅姿勢都唔同架!另外仲有 Duffy 腳印,以及一啲關於海洋嘅圖案.
一盒曲奇餅總共有十二塊,曲奇餅上都印有 Duffy 圖案,總共有四款;我試食咗一塊,都幾好味.
講到曲奇餅嘅味道,其實我以前都響樂園入面買過幾盒曲奇餅,通常都係牛油曲奇,味道都唔錯;但係我覺得有一款曲奇餅係特別好味嘅!就係以下呢盒 Pooh 嘅曲奇餅,因為佢係楓糖味!
言歸正傳!雖然呢盒 Duffy 曲奇餅嘅盒上印有 Disney Parks 字樣,但係我相信佢係香港獨家嘅!因為曲奇餅嘅獨立包裝上,係寫住 香港迪士尼樂園!咁就要讚下啦,因為今次個盒都設計得幾靚!
咦!繼今年年頭推出嘅 Duffy Passport 套裝,呢盒曲奇餅已經係第二樣香港獨家嘅 Duffy 商品!無論與美國方面同步發售又好,抑或自家製獨家發售都好,希望未來可以見到更多 Duffy 商品啦!


text:
2013年5月21日
樂園事物仔細尋 - 猴子的迷離秘密
「事物仔細尋」系列又再出場,而今次嘅主題當然係環繞住全新開幕嘅主題園區,迷離莊園!迷離大宅 嘅故事,係由一個音樂盒開始,猴子 阿拔 對呢個盒充滿好奇心,千方百計想要打開佢...
究竟呢個音樂盒係何方神聖呢?原來佢叫做 巴里猴紋鑲寶石音樂盒,傳說擁有神秘嘅力量...作為收藏家嘅 亨利爵士,最後就將佢帶咗返自己屋企,令音樂盒成為 迷離大宅 最新一件珍藏品.當遊人進入爵士嘅私人博物館嗰陣,響門口就可以見到一幅圖片,展示爵士獲得呢個盒嘅一刻.
而爵士響進行講解嘅時候,都再次向大家介紹呢件最新嘅珍藏品,不過佢就唔相信所謂嘅傳說... 而 阿拔 亦再次展現出佢嘅好奇心,伸手想打開佢;唔知係唔係因為見到盒上有自己嘅同類呢?
最後,當我地登上電磁箱車,開始參觀博物館嘅時候,阿拔 終於都得償所願啦!就響佢打開嘅一刻,音樂星塵 被釋放,為博物館內所有展品賦予生命,同時為我地展開奇幻之旅!
傳說係真架!呢個盒的確擁有神秘力量!不過,要釋放音樂星塵需要一個條件,就係由猴子打開!難怪 亨利爵士 會認為傳說只係無稽之談,因為當爵打開嘅時候,佢只不過係一個普通嘅音樂盒...
事實上,莊園各處都可以見到猴子嘅蹤影,特別係響 迷離珍藏店 裡面!唔通係用黎陪伴 阿拔 嘅?響火爐上方有幾尊猴子石像,牆紙上又有猴子圖案,證明咗猴子響呢到的確有舉足輕重嘅地位!
諗返轉頭,假如爵士嘅助手唔係一隻猴子,又或者冇咗猴紋音樂盒,我地就冇得體驗奇幻旅程!當然,呢一切都係 幻想工程師 刻意鋪排嘅;但點都好,我諗我開始鍾意咗猴子 阿拔 啦!>_<
訂閱: 張貼留言 (Atom)


text:
大大話話呢個 project 攪左8年,聽起來都覺得有好誇張.不過其實呢部機就好似一個爛尾樓工程,停工時間遠比開工多.部機自從2009年3月初步完工之後就開始被打入冷宮,直到今時今日都仲未能夠對佢重新提起興趣,雖然曾經試過新攪作,但最後又因為設計失誤而停工,所有野繼續 on hold.
講番設計背景,其實呢部機嘅構思係源自自己想要一部 4×5 相機.當時對大片幅相機認識唔深,只係覺得好似好有形同可以做到 selective focus 好正,於是就觸發左自己做一部出來玩嘅念頭.經過細心研究之後就決定左用手頭上嘅 RZ67 去實行呢個計劃.而當時嘅可行性研究係咁嘅;
- 要能夠有 tilt/shift 即 image circle 要比起菲林面積大
- 要有決光圈快門先至可以影相
- 要有足夠 flange distance 去加插機身活動部份
一直有用開 mamiya 67 嘅我知道 RB 系鏡頭可以影 6×8 片幅,有全速有鏡身快門,flange distance 又比 RZ 系長 10mm 有多,如果用 RB 鏡頭配合上 RZ 片盒就應該好理想了.前面 RB 後面 RZ 加埋一齊就變成左 BZ67 呢部小形單軌機
講左咁多廢話都係時候開始講下制作簡序,呢部係繼針機一號之後第二部(嘗試)自制相機.而呢部相機嘅制作並唔係由零開始,話說當時我為針機一號一共做左四個木框,原意係希望做到前後都後可以用組合方式裝拆.可惜最後因為諗唔到可行嘅連接方法而放棄.而淨落嚟嘅木框就成為左今次呢部機前組鏡板嘅主要部份
制做 BZ67 有大量嘅難題需要解決,其中一個就係要諗方法另到鏡頭可以好似係原本相機機身上面一樣咁運作.因為作動鏡頭嘅機械部分唔適合用木材去做,所以要做金屬部件.第一步係由塊鋁板鋸一個圓餅出嚟
跟住圓餅就鋸成為圓圏.有時覺得我用線鋸鋸野嘅方法好似啲 EDM wirecut 機咁,一樣係開左個窿仔穿條線就嚟料.我呢部人肉 wirecut 機做出嚟啲工件都唔錯吖~~
鋁圈再加工之後就變成呢個樣,相信用過 RB/RZ 系相機嘅人見到呢個圏應該大約會知道我整梗乜.制作呢個結構嘅相關部分用左我好多時間,亦係部 BZ67 能夠運作嘅關鍵
再做一塊四方板,呢塊鋁板嘅功能相對就簡單得多,只係用嚟防止漏光
試裝 ok 了
初步組裝之後發現木框要用雕刻刀去再做少少修改先可以好靚仔咁藏住個鏡頭,可以見到新削走嘅部分同原先已上油嘅顏色分別
做完前組鏡板就開始做機身,雖然枝節位置木紋亂比較難處理,不過為左做出來靚仔,揀材料時就尊登用左有節位嘅部分嚟做.至於連接部分就會做個簡單嘅手指榫接合一齊
機身嘅前後框都做好了.高手做榫組合之後係唔需要搽膠水,但係以我嘅手工如果唔黐木膠粉就會即時散晒 XD
跟住就到做 bellow 框,呢到 8條木只係夠做一個啤佬
因為啤佬木框太幼唔適合做榫,所以就做一個簡單嘅接駁位去加強黐膠水嘅效力
做左好多個框,全部相機基本上都係由呢堆大大細細嘅框框組合而成
做好木框之後就要諗方法組合,呢個又係一大難題.因為要方便配件組合裝拆,又要做到接合位置完全唔漏光.設計方面曾經嘗試參(抄)考單軌機,但係只靠自己當時有嘅手動工具實在冇可能做到.好彩最後都終於比我諗到一條屎橋,方法就係靠相入面呢堆鋁角.先由一條長鋁角鋸出一粒粒小鋁角
再喺鋁角上面鑽窿
最後將呢啲鋁角安裝上啤佬框,然後再喺機身木框對應位置插入頂針就可以將佢好穩陣咁組合固定,穩陣得來又唔需要擔心木框會因為日後反覆安裝而出現磨損移位,得左
刨完木頭又打完鐵,係時候玩下摺紙.BZ67 嘅 bellow 材料係一張 A3 紙
又出現一個四方紙筒
摺好了
整到咁上下要裝埋一齊睇睇,一來係要確認一下啲野實際上係咪可以裝得埋一齊,二來係要比自己見到少少成果去鼓勵下自己繼續做落去
經過處理之後嘅 bellow 密不透光,望落仲幾靚仔添
摺完 bellow 又攪下鋸野,呢個係固定機身木框嘅支架,其實可以簡簡單單,不過我似乎嫌自己太多時間所以喺到雕花,真係黐鬼左線
人肉 wirecut 鋸好了,當然仲要修邊打磨一下啦
攪掂晒,十分靚仔.不過其實呢啲支架喺安裝之後係見唔到嘅 Orz
做主支架了,望到呢張圖紙就要順帶提一提,查實工業繪圖呢家野我都識少少嘅
支架鋸出來了,之後仲要開窿同開坑
所有組件都差唔多做好了,裝上金屬部件之前要先上油
幫木頭上油要做到靚靚嘅水晶效果係要用好多時間同心機去做,一層一層慢慢上絕對唔可以心急
完成之後嘅 BZ67 真係十分靚仔
機身完成之後跟住就要做個廣角啤佬了.材料係現成買番來嘅 PU 皮袋,做法其實好簡單,開個窿就攪掂
開左窿就將個袋黐上木框
再上一層油之後呢個 wide angle bellow 就完成了
又出現左一條鋁角,今次又攪乜呢?因為外影時發現用對焦屏構圖對焦時睇唔清楚,所以要做個 mount 位嚟安個對焦屏蓋上去
尾位部分開幾個窿就攪掂,不過前邊就冇咁簡單
其實要做到一個同原本 RZ67 機身一樣嘅接合位並唔容易,不過為左方便裝拆同唔對原來嘅配件作任何破壞性改動,唯有用多啲時間去慢慢做個扣出來
攪掂,試位 ok
最後上埋黑油就靚仔晒,驟眼睇好似原裝一樣 =p
總結 BZ67 已經算係初步完成.基本上已經逹到目的,可以講一句"我做到了".不過並唔代表佢嘅開發工作已經完成,因為一早已經為呢部機定立左一個終極目標,家陣只係因為設計同技術上遇到樽頸而停止.反正我冇 timeline 要 meet,就由得佢慢慢 hea,等夠十年都冇所謂.(註:我需然冇藝術家嘅才華,但係就有藝術家嘅性格 – 有心情做就做,冇心情就唔X做)
待續......
有關 BZ67 嘅 post


text:
聽晚就係父親節, 我哋多數都會提早慶祝, 今年也唔例外, 但就比較肉赤, 因為難得有婆婆, 我細佬及弟婦咁齊人, 又想父母食好d, 今次叫左個成千幾元既餐大家share
間酒樓都幾靚架, 真係點都要影下先
精美既"努"水拚盆, 原來大家都鍾意食鴨胸及海節
仲有芝士焗龍蝦伊麵, 不過唔食蝦既我, 只係食伊麵, 簡直係浪費
全晚我至愛就係食呢碟, 魚全部都係龍鄧, 超好味
冬瓜盎, 真係超大個, 毎人都飲左好多碗..
仲有呢個海鮮卷, 始終都係最受歡迎既食品之一, 炸得又香又脆, 真係有蝦架
成日都食既金銀蛋覓菜, 實在冇咩驚喜
同樣都係魚, 聽阿爸講好似係石班, 連自己食咩魚都唔知. 唉...
仲有呢個生煎包, 我覺得肉汁唔太多, 但個麵包皮又幾好食
仲有包裝精美既壽包, 唔明父親節飯, 點解會有壽包!?
食完飯之後, 點都要影下姪仔, 睇佢舉手幾高, 佢對手都好長喎
再一齊影返張合照先, 我個樣好點怪怪地...
kumi's new life
2011年6月18日 星期六
提早慶祝父親節
聽晚就係父親節, 我哋多數都會提早慶祝, 今年也唔例外, 但就比較肉赤, 因為難得有婆婆, 我細佬及弟婦咁齊人, 又想父母食好d, 今次叫左個成千幾元既餐大家share


text:
叫集賢閣菜館
前面係一個好似閘口嘅建築物, 後面白色尖頂嗰間先至係酒家.
內裡裝修都係好古式中國化
其中一個大廳
轉入去之後係後園
後園有水池石山
我地被安排坐入獨立房間, 呢道的餐具檯布同昨日嗰間紅燈記好相似, 只係這裡比較新淨.
呢個係煎蛋魚湯, 非常好味, 應該無味精
呢道出名嘅焗鵝, 但嚟到嘅時候都唔熱, 咁我問嗰位小姐點解的鵝唔熱嘅, 佢話新鮮架, 今朝一早焗架, 如果要熱, 幫我地攞的鵝入微波爐叮熱佢啦. 吓! 梗係唔好啦! 雖然凍凍地, 但的鵝肉都幾好味.
呢個豬肚, 嚟到又係凍嘅, 唔知係咪屬於冷盤呢. 平時我地食的豬肚白色, 呢的深色, 應該未漂過, 但中間有的硬硬地好似軟骨咁, 似豬耳多的. 味道一般.
呢碟叫紅貝菜, 以前未食過, 不過無咩特別. 佢地落太多油去炒, 非常油膩.
呢碟係今餐最貴, 叫荷葉蒸石蛤, 類似田雞的東西, 都ok
本來我地叫臘肉炒尖筍, 點知嚟咗腩肉炒尖筍. 腩肉得幾塊, 同嗰位小姐講, 佢話唔好意思攪錯咗, 攞入廚房, 加多幾片臘肉落去. 尖筍好爽口, 但的腩肉/臘肉大肥.
型爸叫佢比兩小杯糯米酒我地兩位女士試吓. 陶媽有的喉嚨唔舒服, 唔敢飲. 呢的係佢地自家釀, 小小甜, 我覺得幾好飲, 叫咗一斤(二十蚊人仔一斤, 真係好抵), 飲咗少少, 剩咗帶返香港慢慢飲.
五餸一湯, 好夠我地四個人食.
總結, 呢道的餸, 比昨日那間紅燈記好得多.
飯後我地商議今日行程, 個個都飽到飯氣攻心, 而且打完波都真係幾攰, 都係決定去足浴休息一下. 開車去咗一間昨日經過的足浴店, 裝修都頗簡陋, 但入到足浴的地方尚算乾淨.
休息一個鍾, 我地起程回深圳....


text:
打個咭先
唔係大家以為我唔再打BLOG
以後唔理我就敝嘞!
HI~
我又去左跑喇
希望唔好悶親大家
初時報名時
係因為個地點同風景吸引
地質公園仲可以跑住去感受
梗係報名啦
(借用polar圖片)
點知...
有經驗人士們送上一個內容一D都唔溫馨嘅溫馨提示過我
「呢條路好"金"..不停好多斜...」
「你以為終於可以落斜..對唔住..係有咁耐風流有咁耐折墮...好快又要上番斜..唔知幾時完」
不過佢地都同樣咁講
「試下跑囉...當睇下風景...妳跑完呢次之後..渣打馬拉松半馬妳唔會覺得好辛苦...」
聽完之後..我真係驚驚地
我恐防體力handle唔到跑到尾
加上早前卜傷左個膝蓋同去左2星期旅行
無咩時間練習
到左呢一日
2014年1月12日
我永遠都會記得呢一日有幾咁辛苦
而辛苦之後又幾咁有滿足感
真係好難同人分享到
除左係有跑步嘅朋友會好明白
起步時間 : 上午8:30
比賽路線 : 西貢北潭涌 > 西貢萬宜路 > 東壩 > 萬宜地質步道 > 東壩 > 西貢萬宜路 > 西貢北潭涌
集合地點 : 西貢北潭涌傷健樂園
比賽時限 : 3 小時
距離 : 20公里
雖然有好幾次真係想行唔跑就算
但最後都不斷叫醒自己
用左2小時31分
一直跑到尾
金完之後終於見到終點o個一刻
我真係非常非常非常之開心呀


text:
More at
https://www.facebook.com/pages/Dolci-x-Regali-da-Dragons-Wood/348257671934047
又鬧下巴渣先,佢條8婆10月的時候我送左幾塊有溫達老豆銀行 logo 同 custom (佢同巴渣都系果間銀行打工,屬於 investment promoter 有自己客,所以聖誕會送禮俾客,我系睇溫達老豆分相,佢甘扣,要送甘多禮俾客,我幫佢整,有體面又收得佢平) 的曲奇俾溫達老豆,佢好鍾意呀,之後佢兩個就系甘催我要攞 catalog.我地趕頭趕命,揾盒,揾籃,影相,計成本等等,1個星期 send 左俾佢地.講明11月15日deadline - catalog 個價錢,之後就會貴D.因為有左 catalog 就無謂噻,send 埋俾黑仔契媽同小百合.Hall of frames 所有人都同我訂左,但其實得黑仔契媽個死黨同挪威森林貓羅馬 breeder 系要 catalog 入面其中幾款餅,無人要packing⋯⋯,黑仔契媽同小百合所有都系 custom - 黑仔契媽第一單 order 仲送到巴西同德國,因為送巴西甘遠,要11月底搞掂.佢見到果2套一共24塊曲奇,特別系 Black is Black Sparkling blu ice (佢 breed 的貓女)果塊,感動到喊,即刻加碼要2套,一套送熱那亞,有公司 logo 同 greeting,雖然急,我無收 urgent charge (老友麻,佢仲系我第一個客,呢D好客+好友要好好對待 <3),另外一套要 chessboard 加一塊糖霜俾佢 hand carry 翻英國過聖誕時送俾佢媽媽 (佢話個盒 ok 裝滿佢就得,我連價錢都未開⋯⋯ 最後一共3打 chessboard 成600克!) 同期其實整緊小百合果12套(每套6塊 2塊系2款 custom 2 塊雪花糖霜同 jam filled 2塊 - 大部分送義大利境外,又系11月尾,12月頭要搞掂)黑仔契媽摯友都落埋 order, 12月15日交貨.羅馬另外對挪威森林貓 breeder 夫婦,都系11月中落 order 12月22日取貨.我其實已經忙到團團轉,仲讀緊 PawPeds G3 最後3星期 (話時話,我G3 畢業埋-我老師話我知道,我系第一個 G3 英文班畢業-呢班系G3第一班英文呀!!).我同老公講 - 米打電話問佢大佬同巴渣落唔落 order,我費事接,佢系有心就自動會落 order 啦.唔落米由佢,你大佬我都仲會幫佢整,條8婆就無謂勒,佢多多事實.
我老公叫得聽就唔系我老公,佢真系打電話俾溫達老豆,問你系米仲想落 order,系就呢個星期要落,我老婆依家D order 已經好多,你再唔落,佢接唔到.佢話落呀,當然落啦,翻屋企同巴渣傾.我都費事同我老公講我有幾唔高興佢打電話俾佢大佬催 order⋯⋯我唔系要求佢俾野我做!我已經講好多次,唔好俾佢兩個覺得我地求佢!! 我話,佢落就怪.1星期,2星期過左,佢地當然無落 order.我都唔知道幾甘高興.我呢D手作仔,唔系大量生產,我情願 keep D 好客好過接D我 dislike 的人(親戚都系甘話,我唔 like 邊個都無情講).
個個同我訂的之後都俾 feedback 我,話收到的好高興,D餅好好味,千多謝萬多謝.我好開心.特別系佢地收貨的時候個笑容,其實最開心系佢地感激我好落力,連好少的部份,包裝,佢地都話我要用好多時間一塊一塊包.所以我系收得太平.尊重其他人的工作系最可貴. 呢D客好窩心!佢地仲幫我捻點拉生意!
好勒⋯⋯D order 出噻我就整自己送禮D餅(其實⋯⋯好急!!!左搞右搞得翻7日俾自己⋯⋯)我想24號之前搞掂所有餅,24日開始局蛋糕!! 老公仲要送餅呢,所以系20號要搞掂所有送俾唔系 breeder 果D,果4隻貓得3日要搞掂,好在都 ok.送俾非 breeder 果D 其中一籃系送俾溫達老豆舊老闆(佢都仲系果間銀行做,但唔同部門)同佢老公,我老公同佢老公好 friend,我都好鍾意呢位先生,佢好好人,所以一大籃,有幾塊系特別設計. 個老公見到開心到不得了,可能佢老婆見到之後有同溫達老豆講D餅幾靚幾好味.(之後佢仲send message 俾我老公,話開噻甘多包唔系糖霜曲奇,擺系盤到好靚但太好味,食又可惜,唔食又好可惜).
聖誕24日晚系老爺奶奶屋企食飯,得小狼老豆.佢地好鍾意D餅,話好靚.之後就無再翻老爺奶奶到過其他飯局(我25日系到雕個蛋糕,26 號做最後 decoration,邊有時間?!同我老公唔想見到巴渣).25號溫達老豆send 個 sms 俾我老公,話多謝我地少少心意.小狼老豆打電話俾我老公話⋯⋯佢果包佢已經食左一半,要鎖起,唔系佢就會好快食噻 Kakakaka.
26號,奶奶打電話叫我老公去佢屋企攞D25號食淨D 野走,因為淨好多,佢同老爺兩個食唔噻,無謂掉(我想鬧人⋯⋯都明知佢兩個呢樣唔食,果樣唔食,年年仲每道菜3個選擇⋯⋯系米自己攞黎衰呢?)我老公翻到屋企,話溫達老豆俾左封信佢,話今年聖誕唔送禮勒,所有送禮D錢捐俾D同細路有關的慈善機構(請問邊間呢?通常都會寫系邊間,幫間機構賣下廣告).好呀,你兩個甘有錢,捐俾人系好事-不過系米真呢?26日早2個同個女去維也納過聖誕渦.甘其實即仲有錢可以捐啦.我同我老公講,你信嗎?我老公答,信佢一成都死啦.一定唔系啦,但老爺奶奶信渦.我話信不信由你.我就唔信勒.佢邊會做善事,系就一定老早廣傳天下.佢唔同我訂餅我無所謂,不過佢自己覺得難睇,米要搞作下咯.
1月3號要面對佢地.我會整個巴渣唔鍾意食的蛋糕 :P (奶奶摯愛,但巴渣唔鍾意 marzipan)整少少 cake pop 俾兩個姪子就算.我無甘好閒情服侍佢兩個.佢2個唔好冶起我把火就得勒.


text:
醃四季桔
又到左醃桔仔時候, 近幾年都有醃桔仔, 最初幾年醃了柑桔, 但後來發現其實最好係四季桔, 因為醃制後是很有藥用價值, 唔怪之好似阿 SO 咁講佢親
戚留下幾十年的桔仔, 佢話未到就黎病死係唔會沖黎飲.
相信大家都有印象我年三十晚的運桔行動, 由運輸部總經理 - 老公負責托回家, 今年盤桔非常大棵. 上星期日剪桔仔都剪到手軟, 剪完有兩大個鋼盤咁多, 有小許豐收的感覺. 又有 d 怕個大玻璃樽會唔夠裝. 結果真係比我估中係唔夠, 而家整了兩樽. 本來兩樽一樣, 因為我得一個樽, 而醃個日又行街行到累死, 所以無去買樽, 誰知兩日都要 OT 返到去舖頭已關門大吉, 就係咁有部份桔已經唔要得. 所以另一樽唔滿有點可惜. 而家左手邊的那樽已經見到底部出了水. 過幾日會收埋佢唔理佢架啦....
阿囡成日問我幾時飲得, 我話又排等, 等你嫁人個時比你就嫁妝, 如果阿囡三十歲結婚, 咁到時應該都有接近二十啦... ... 哈哈!! 仲有果皮添.....醃桔方法
桔用較剪剪唔好用手揀, 洗淨風乾入樽時用廚房紙抹乾
底部放一點鹽, 放一層桔又放一層鹽, 到最後一層鹽要多一點封蓋, 過幾天再將鹽向下壓, 因為當桔仔出了水時會令鹽痴起一團, 會令桔同鹽有空間就醃唔到 d 桔.
後記 : 樽桔仔最好係唔好咁快放入廚櫃, 每日都睇下桔仔出水情況, 因為桔仔頭幾日會開始出小小水, 個時會令鹽結埋係一齊, 就就會出現隙位, 我會打開蓋用湯殼壓下鹽等隙位再次被填滿. 咁就無咁易發毛.


text:
呢邊環球影城開咗咁耐我都係第一次去, 慶幸以前未去過美國的, 所以冇得比較.
新加坡地方細, 環球影城當然也是迷你型, 如果唔坐rides, 唔睇show, 大概廿分鐘就行完一圈. 但係地方細細都有好處, 只少每個景點之間的距離都好近, 唔怕行到攰.
我和同事們第一時間衝去排隊坐Battlestar Galactica human, 少少刺激, 但實在太短, 90秒左右坐完, 但排隊要成半個鐘. 之後去坐Battlestar Galactica Cylon, 成個人吊住跟住360度轉, 夠刺激, 超正! 可惜也是很短, 90 秒坐完. 真想再坐多次, 但當時已經排長龍, 要排95分鐘先有得再坐, 只好作罷.
响我後面的就係Battlestar Galactica, 鐘意坐過山車既就要認住佢, 千萬不要錯過.
跟住去Revenge of the Mummy,外面都好吸引,外面個牌寫住等候時間為25分鐘,比起Battlestar Galactica都快好多,就試試啦.外面入去好似無人排隊,點知條長龍原來收埋喺入面,彎來彎去都見唔到盡頭. 最尾排咗成個鐘先坐到嗰分零鐘既室內過山車,不過好彩個過山車都好玩,有啲unexpected, 裹面黑麻麻見唔到嘢,架車就好快咁衝來衝去,幾刺激, 有啲似Disney的Space Mountain.如果淨係可以揀兩個rides,我會揀Battlestar Galactica Cylon 同埋呢個.
跟住想去睇4D Shrek show,但個牌寫要等一個鐘,梗係唔睇啦.冇得睇,同Shrek影張相算啦.
正在猶豫要去邊時,有職員嚟招我哋去睇Donkey Live Show, 等五分鐘咋,就豉單啦.入到去先知原來俾人呃,極度無聊的show, 唔知點形容啦,總之就係超級白痴,你哋千祈唔好被呃呀, 冇人入去所以先要出嚟坤人入去咋.
俾隻Donkey呃完後,決定先去醫肚.有好多選擇吓,價錢都算相宜,至少俾廸士尼平.我哋揀咗喺Madagascar裏面的Marty's Casa Del Wild,主打咖喱. 我叫beef rendang, 加杯汽水S$15.80, 牛肉炆得好入味,又腍,好味!
另一同事叫了Thai red curry chicken 加冰沙,S$15.30. 同事話好味喎.
食飽飽唔可以即刻去玩,就周圍逛逛.呢幾隻Donkey同火龍混種BB好得意.
全日排隊排得最甘心就係排隊同Puss影相,直頭好似粉絲見到偶像咁興奮!我“登”扮Puss 的人辛苦,大熱天時着住咁厚的衫.
之後周圍都排超長龍,求其揾啲短些少嚟排.呢個叫Enchanted Airways的兒童版過山車都照殺.雖則話係兒童版,其實都有少少刺激,我諗我囝囝玩唔到.
當日熱到飛起,又要晨早起身到場,所以三點幾已經投降番屋企.不過走之前都要重捨吓童真坐埋個氹氹轉(King Julien's Beach Party-Go-Round,排隊時我落足眼力去揀坐邊隻動物,最尾俾我坐到我要的獅子.都話重捨童真,梗係要做V手勢啦.
之前去過的同事話其實平時(星期二至四)去,所有嘢都最多等廿分鐘就得.嗰日可能因為我哋自已公司都咁多人,再加上自費入場的人,所以成個影城擠滿人先要等咁耐啫.可以考慮平日帶囝囝哋嚟玩,咁我就可以玩多幾次Galactica.
嗰日返到屋企攰到趴喺度,夜晚九點就叫囝囝哋入房,祈禱後我話我太攰要瞓,叫佢哋自已搞掂.我入房鎖埋門,細佬就响外面敲門喊晒要我陪佢.估唔到大佬好叻仔,佢就同細佬講:“媽咪好攰喇,你俾媽咪休息啦,嗱,哥哥讀故事書你聽啦”.跟住細佬就跟大佬入房睇書,我就昏迷去了.到十點,大佬望吓個鐘,同細佬講:“十點喇,我哋瞓覺嘞“.咁細佬又好聽話咁上床瞓,大佬就熄燈,所以Daddy返到屋企時(佢嗰晚有應酬)全部人都瞓晒.大佬真係抵讚,大個仔識得照顧細佬哩.


text:
年紀大機器壞,以前去到滑雪場連踩四五日可以面不改容,家陣實在係冇咁嘅體力再咁樣玩法 .於是今次計劃去龍平玩呢幾日當中,其中一日我哋會放低塊滑雪板,出走去玩玩當地一個節興活動 ~ 平昌鱒魚節 (평창송어축제).
呢日都係諗住輕鬆啲 Hea 吓可以晏啲先起床;食過早餐磨到十點幾我哋先出門口.首先搵酒店櫃台幫手 call 的士嚟接我哋.
呢個平昌鱒魚節係喺江原道一處叫珍富面 (진부) 嘅地方度舉辦;今年呢個節興活動嘅舉辦日期係由 2014 年 12 月 20 日到 2015 年 2 月 8 日.
由龍平坐的士去珍富每程大約要 W30,000 車錢;如果想慳家啲,可以考慮先坐龍平嘅免費穿梭巴士去橫溪度食個早餐,再喺橫溪坐的士過去;咁去法嘅話程的士嘅車費應該大約係 W23,000 左右;下面個地圖就記低咗呢個平昌鱒魚節會場嘅位置喺邊嘞.
呢個冰魚節嘅入場費都唔平,呢度個官方網頁有個韓文版嘅入場費價目表;要睇得明呢個價目表講乜,當然要上網做吓翻譯喇;下面個表就係我用網上翻譯整出嚟嘅中文版價目表嘞.
我哋坐咗約莫大半個鐘的士就到達呢個冰魚節嘅會場嘞;進入會場之前要先入去嗰度一間售票大堂度買飛.
售票大堂有識普通話嘅翻譯員現場幫我哋呢啲華人遊客解釋點買飛入場.
呢度有好幾隻唔同嘅票種可以選擇;任何票種都唔包釣魚竿,魚竿係要分開買的說.
喺會場度賣嘅主要係呢兩款魚竿.
喺購票櫃位俾咗錢,櫃位職員就會印啲入場証俾我哋;我哋要將呢啲入場証掛喺身上當眼嘅地方,方便查飛嘅職員檢查入場.
呢個鱒魚節嘅會場主要分開釣魚區同遊樂區兩個主區,而釣魚區又再分開普通區同帳篷區;我哋先入去釣魚區度睇吓嗰度點環境.
喺售票大堂買完飛出到室外,就會見到一個大帳篷,入到去個帳篷入面就會見到釣魚區嘅入口,而喺呢個入口度就有工作人員查飛.睇番上面個價目表,如果買飛嘅票種係包括帳篷冰釣嘅,例如 W30,000 包帳篷冰釣同康樂設施嗰隻,又或者 W20,000 只包帳篷冰釣唔包康樂設施嗰隻,都可以入去帳篷區度玩冰釣.
帳篷冰釣同普通冰釣兩區中間有圍欄隔開,買咗普通冰釣入場券嘅人係過唔到去帳篷區入面玩的說.
冰釣場入面已經有好多預先鋤好咗嘅冰洞;如果想試試自己鋤一個冰洞嚟玩吓嘅話,現場亦隨手可以執到呢隻咁樣嘅架生去用.
我出發前搵資料陣時睇過好幾篇講呢個冰魚節嘅遊記博客,查實都未見過一篇遊記講話喺呢度親手釣到鱒魚現場拎去煮嚟食.而以我哋喺現場玩過嘅經驗嚟講,當時我見身邊大約有十零個冰洞有人釣緊,我哋喺釣魚區釣咗差唔多一個鐘,見到身邊大約有兩三個洞啲人係釣到魚嘅;以我呢次嘅經驗咁嚟計嘅話,喺呢度企個零鐘,釣到魚嘅機率應該低過三成 ~ 喺呢個冰魚節度釣到魚查實並唔係一件容易嘅事 .
嗰日冰釣場嗰邊都好大風同幾凍吓,我哋喺冰釣區試咗個零鐘,我鞋底已經俾腳下面啲冰雪到凍一凍,腳板底頂唔順最後都係要舉腳投降,行過去遊樂區嗰邊繼續玩.
遊樂區同冰釣區唔同,呢邊係冇查飛嘅閘口;咁啫話如果你唔係諗住去玩入面啲遊樂設施嘅話,就算冇買飛你都可以就咁行入去參觀吓影吓相.
由售票大堂經過一排雪雕公仔,就去到呢個冰魚節嘅遊樂區嘞.要玩遊樂區呢邊嘅遊戲,就要買可以玩遊樂設施嘅門票,例如 W25,000 包普通冰釣同遊樂設施嗰隻,又或者 W22,000 唔包冰釣齋玩遊樂設施嗰隻嘅門票.
呢個遊樂區總共有十一個遊樂設施,玩呢啲遊戲都要出示入場証俾工作人員查飛.例如呢隻我哋玩得最多轉嘅大水泡雪撬,啲工作人員會先檢查過我哋張入場証先會派個大水泡俾我哋拉去玩.
不過都有個遊戲係例外嘅.呢條冰滑梯係遊樂區入面唯一一個冇買飛都可以任玩嘅遊樂設施嚟 .
遊樂區呢邊有好幾個遊戲係專為小朋友而設嘅.
例如呢隻氹氹轉 ……
呢隻空中彈跳都只係小朋友至玩到.
呢隻袖珍版嘅海盜船,亦係只有小朋友先坐得落.
再行入啲個遊樂區有個大冰湖,冰湖上面就有啲可以俾大人同細路一齊玩嘅設施嘞.
呢啲設施有冰上三輪車,溜冰,冰上四驅車之類嘅活動.
除咗有冰上嘅四驅車之外,泥上嘅四驅車都有得玩;不過玩完呢隻四驅車之後,番香港前要繼續著番身上啲衫嘅話,睇怕都要番酒店洗衫先得 .
同小朋友一齊嚟玩,好自然呢日我哋幾大部份嘅時間都係花喺遊樂區呢邊 .
呢個冰魚節大約晏晝五點咁上下就開始收檔;我哋離開呢個會場行咗冇幾遠,搵到個地方有幾部的士停咗喺嗰度,我哋就上咗其中一部的士,直接驅車番龍平嗰邊食晚飯嘞.


text:
Tinello 灣仔 Brim28 意大利菜
我地好熟悉灣仔北一帶,今日就選擇左喺昔日灣仔三里屯,現稱為Brim 28搵個late lunch 食.Brim28 人流較少,想過搵一個寧靜舒服,令人忙裡偷閒嘅地方,Brim 28 真係一個好選擇.
今次去左我之前weekday成日食lunch嘅餐廳 Tinello, 呢間餐廳係食意大利菜,平日同埋假日都有serve set lunch, 價錢亦無分別.假日set lunch last order 2:45pm, 之後serve a la carte, 所以鍾意坐幾耐都唔會比人趕走.比起其他好多會落場及有限時嘅餐廳,喺度食一個relax 嘅 late lunch 真係非常合適!
我地今日2:30pm去到,餐廳坐左1/3人,服務員安排我地坐sofa位.順帶一提,Brim28 好多餐廳嘅服務員都係講英文,menu都係英文, 所以好多外國人去Brim28食.
Set lunch $118-$138, 前菜有三款揀,一款湯同埋兩款salad.今日嘅湯係Leek and Potato Soup,兩款salad分別係Caesar Salad 同埋 Smoked Salmon Salad.主菜有6款揀,但我印象中意大利粉好似麻麻地,所以無問到Pasta of the Day.最後仲包甜品或飲品.
一開始黎左個麵包先.呢度個麵包好特別,甜甜地,質感似蛋糕,裡面有少少洋蔥,我個人好鍾意呢款麵包個味道同埋質感,雖然可能會有人覺得怪怪地,畢竟包唔似包,蛋糕又唔係蛋糕,不過我覺得好特別,好啱我口味.呢個麵包可以點vinegar食,不過我覺得唔點更好食.
前菜我地揀左湯同埋凱撒沙律.個湯味道唔錯,凱撒沙律份量好多,對我黎講,份量拍得住其他餐廳嘅主菜,雖然份量多,裡面嘅菜係好新鮮架!因為份量唔少嘅關係,食完麵包同埋前菜已經有少少飽嘅感覺.
主菜我地揀左 Tortellini 同埋 Grilled Ribeye Steak.牛扒同埋side dish 都幾好食,以呢個價錢黎講,質素真係唔錯,食落質感好好,唔會太鞋, 亦無乜根.Tortellini 係意大利雲吞,我地揀番茄汁,味道唔錯,唔會有種飽飽濟濟嘅感覺,不過稍微甜左少少,我地都係鍾意個牛扒多啲.
最後個甜品係banana caramel cake 配vanilla icecream.甜品甜度適中,蛋糕同埋雪糕都好食.
兩個人埋單共$280左右, 以食物質素,份量同埋環境黎講係非常抵食.唯一就係服務員如果主動少少會好啲,因為入座一段時間都無人比餐牌同埋水,每次refill 水都要叫佢地先會refill,雖則係咁,佢地嘅態度係唔差嘅.
呢度始終比較偏遠,位於灣仔港灣道灣景中心,即鷹君中心附近,灣仔地鐵站行過黎都要15分鐘左右,所以週末人流較少,以我之前所見,weekday lunch time 通常都坐滿架!大家去開灣仔可以試試呢間餐廳嘅set lunch啊!


text:
為左慶祝將d舊文成功搬過黎依度 ...
所以我決定今晚寫返篇blog賀一賀佢 XDDD
搬blog事宜可以告一段落, 以後可以安安心心咁寫blog啦 !
Google唔會又執掛!?
其實好多文積左好耐呀 ...
但唔知點解近半年 越黎越小時間寫blog咁
沉日亦都開左學 終於都final year...
final year想勤力d 上進d
希望各方面都平衡得好好啦
入返正題先...
八月初 同男朋友去左大澳玩 :)
依次係我地第一次去大澳 ~ 香港細細但其實仲有好多地方都未去過
我地住o係鄰近屯門區
所以我地選擇左以下既交通方法
-> 乘輕鐵到屯門碼頭站轉乘渡海小輪
(到達大澳大概五十分鐘左右, 中途會停兩站)
單程船費: HK$25
Sonny Angel好耐都冇出過場啦 XDD
因為去大澳, 所以帶左同大澳有小小關係既海豚BB去...
但之後其實都忘記左佢既存在 hahaha 唔記得拎佢出黎影相
到左大澳之後就可以睇返時間去買定回程既船票 (只適用星期六,日及假期)
下午1時正於大澳永安街(近鄉事委員會歷史文代室門前)預售
如果平日的話, 只須在碼頭等候登船,用現金或八達通付款
依日天氣好好~
影相既時候好艱辛先可以睜開雙眼XDD
到此一遊
曬到癲都要影到此一遊相 hahaha
睇下地圖, 唔怕盪失路...
入左大街後出現好多海味...
now仔咁, 點都要影下 XDD
對彩色壁畫完全冇抵抗能力呀 hehe
行兩行已經滿頭大汗
所以就去左車站豆腐花食冰涼既豆腐花啦
其實我平時好小食豆腐花
但唔知點解好多離島既豆腐花都好出名
所以就試下啦
一人一碗透心涼 ~~~
因應個人落幾多糖都得 Yeah~~~!
食完之後就終於去左大澳地標影相啦
今次唔係影得好好, 下次再去影下先
藍色外牆建築物+壁畫
壁畫上有大澳既風貌 最鍾意就係o個兩條海豚
冇帶腳架, 勁想同男朋友影合照~~
行下行下又見到人人去大澳都會影既白雪公主小矮人
同埋霞女同霞妹
認住依度....
因為對面就係好出名既大澳炭燒雞蛋仔
唔係誇張, 真係我21年來食過最好食既雞蛋仔~~~
為左佢我會再去大澳 :)
食完雞蛋仔就去左朋友推介既一間cafe.
叫做蘇蘆 Sole Cafe.
環境真係好一流
o係度飲杯野食下甜品~
咁就好休閒好開心啦
小店經營所以價錢偏貴
但環境服務不錯 都值回價錢
好似有個私家角落咁
坐左陣又再行下影下
此程最喜歡相片
唔知醜咁覺得我把頭髮好靚靚
行左大澳既另一邊
天氣好 就好似影咩都靚咁
上網搵資料時
見到人地o係依個位影左張相
覺得好靚 但到自己影出黎又好似唔係太靚咁bor haha
依張相都好鍾意
大樹好宏偉 我係幾咁細小呢
鍾意依棵樹
行過 鍾意影咩就影
為人類有限既記憶留下回憶
最後送上咸蛋黃比大家
下回會寫返泰國既遊記 要快快埋尾
之後就寫韓國啦 !!! Go Go Go !!


text:
最終我今日 1PM 番工,
另一個做野既女仔(簡稱妹妹仔)話我知尋日我走左之後,
老闆同寵物美容師(簡稱X小姐)講起我,
老闆話我今日番番 1PM就算數了,
但 X小姐就覺得就算我番 1PM 都要做死我!
( 因佢覺得我尋晚同老闆理論番工時間冇禮貌 )
聽完之後得已經知道我死梗啦, 肯定會俾人玩!
不出我所料, 做好開工既基本清潔之後,
2PM X小姐叫我放食飯, 冇野呀麻, 食飽飯番
1PM, 但2PM 就放我食飯, 分明玩野,
食完之後 3PM, 咁幾時先捱到
11PM 收工?!
我真係覺得好過份, 最終落到去, 仲俾我聽到佢講
D 好乞人憎既說話(佢唔知我o係度),
結果我勁唔開心咁出左去, 情緒好激動, o個一刻我真係好想放棄,
我明明係想學野, 但我已經知道佢唔會好好咁教我,
咁我仲留o係呢間舖有乜意思?! 最終雖然冇去食野,
但都逛足一個鐘先番番去.
之後我覺得自己好似俾人隔離咁, 一直都唔使 o係美容房做野,
o係舖面抹貨, 其實都OK, 因為一間寵物店除左做美容之外,
仲有好多野, 我可以學下老闆點樣同客賣貨賣狗,
點樣營運間舖.
老闆同我講:「X小姐份人暴燥D,
脾氣大D, 你識落左就會冇野架啦! 」
跟住又話:「其實早放食飯都有好處既,
如果唔係一多野做起上黎, 就好夜先出到去, 如果唔想食野咪出去行下,
夜左肚餓可以叫外賣 」
老闆比較 nice, 佢想緩和我同
X小姐之間不好的氣氛吧!
我覺得 X小姐係想我知難而退, 唔知係為啖氣定係點,
佢想迫走我, 我就偏要捱過去!
好! 再觀望多幾日先作決定!
尋日沖過涼/剷過毛既其中一些狗狗:


text:
國慶日流沙包好有興致咁入佐大嶼山銀礦灣參加沙排比賽, 我本來就諗住係屋企繼續閉關溫書, 傍晚流沙包打黎話元朗佢地今晚會去BBQ, 然後上振宇度打麻雀, 於是我就係屋企一路溫書一路等流沙包比完賽返入黎元朗. 結婚我地九點鐘先去到西鐵燒烤樂園, 呢個係新既燒烤場, 星期六先剛剛開張, $68位, 但係D食物唔得囉, 食物種類少, 得D好普通既腸仔, 紅腸, 丸丸(味道仲要麻麻), 雞豬牛扒雞翼(醃得麻麻), 金沙骨, 多春魚, 同埋有粟米, 方包同D茄子青椒. 飲品就每人包一支水一罐汽水或啤酒, 汽水又無得揀得百事. 炭就每個爐包兩包only, 唔夠用就要買, $15一包. 振宇佢話而家全元朗屯門都係做緊$68, 人地都不知幾多野食, 所以結論係呢個燒烤場完全唔得.
不過呢度有個無敵大銀幕可以睇波, 都總算有D賣點啦...
是次每人消費約$68
十一點幾燒完就上振宇屋企打麻雀, 今晚手風麻麻, 但都總算嬴百幾蚊, 但實際落袋既只有三十幾蚊, 因為輸家輸到唔夠錢比. 我凌晨四點打完八圈麻雀諗住返屋企, 但隔離枱玩緊一種好似叫「雀九」既遊戲, 玩都個個鬼咁投入, 然後又轉玩啤牌廿一點, 玩到天光六點幾先走. 本來大家話去飲埋早茶添, 但係早茶要七點先有得飲, 太眼訓所以大家都返屋企訓覺.


text:
weekend駛吾駛過得咁快呀?不過我既comment係,weekend最忙過返工呀!如果吾出街都OK,但出出入入真係成日都無哂,同埋我又無左我個afternoon nap, 真係超累呀!
上網買左架車車比hannah BB,星期六我地就去pick up, 吾知係咪太興奮定點,而家C都吾肯nap, 要爸爸咩住先nap,仲要係nap左一陣咋,想C.........見無咩時間,所以就湊落去99度,我地就assemble架車車. 開頭我仲以為好簡單,點知咁鬼難,不過當然都吾係我assemble架車啦,嘻嘻!
好野,有新toys玩,我吾訓覺覺lu
有隻豬錫媽媽呀....媽媽開心到,嘻嘻嘻
晚上就係屋企打邊邊,因為hannah BB下午無點訓,唯有係7點幾個陣抱佢訓左陣,真係難為我,咁大個肚又要抱佢,真係好重! 不過都好開心既,因為佢成日都無點食過野,我地打邊邊hannah BB就食左小小野,唉,我已經算架啦,佢俾面吾吐出來我已經開心到好似中獎一樣呀!
三隻小豬睇電視超入神,hannah BB仲唱埋歌,哈哈
星期日我地成家一齊去queens去同一班係NY既C9 gathering, 嘻嘻,今次係第一次同埋hannah BB去,都怕佢會驚架.我地一早去到,見佢地未來就係附近影下相,嘻嘻,不過仲以為天氣好既時候,點知超大風,搞到hannahBB係咁流鼻鼻呀,慘慘! 見亞女吾係咁舒服,唯有提早走先啦,無計,佢又吾食野又吾訓,所以超cranky呀,唉...不過我都吹到好凍,所以早走都係好事呀!
以為天氣好似好好天,點知凍到出汁呀!不過BB就好想去玩水水,嘻嘻
吾知係咪香港有個巨風,今朝早hannah BB起身又好似打風咁,哈哈,我頂吾順叫爸爸影低,Hannah BB...sorry...你既醜態已經比媽媽公怖天下啦,哈哈哈!


text:
Thursday, January 28, 2016
人生第一次
又消失左一段日子啦,真係忙到無咩心機去寫blog, 返工 suppose 好得閒架嘛,但而家真係無時停呀! 而呢兩個星期做左人生既第一次, 就係第一次做陪審團. 來左美國一段日子,之前都有去過,但都係等,無選中我,但今次真係抽左好多人,所以我都無得走雞. 其實呢段時間, office 咁忙,係應該postpone 做, 但我同我老細講,佢地又無反應咁,咁我就做啦. 未做之前,我既impression 係可能會早走,同可能會好快完單 case, 但原來我所做既 grand jury, 同trial jury 係唔同, 係有好多唔同既case 你聽,之後你聽下d evidence 夠唔夠 charge 個個suspect, 如果夠既,就可以上 trial, 唔夠,我地就dismiss. 不過做左差不多兩星期,10 單有9 單都會上到 trial, 因為d evidence 實在太 obvious 啦.做左兩個星期, 覺得呢個世界好多人都會為左小小事而犯罪, 其中有d 真係好搞笑, 不過一樣米養百樣人, 實有d 人係怪怪地既.唔好以為做jury 好舒服, 我開頭以為都係hea 過,同可以早走,我記得第一日,我地聽case 聽到成7 點, 我返到屋企時已經差不多8 點,我99 仲以為我去左邊, 我邊有諗過會咁遲先得架,總覺得政府野,應該會好準時咁走,哈哈, 所以頭一星期,真係好難過, 日日都咁鬼遲走,咁夜返到去仲已經好攰,又要拿拿臨食野,又要幫佢地沖涼,我好多時都未沖涼就昏迷左,真係忙過返工呀,不過都總好過係court house 入面hea 過, 仲難頂呀!今個星期已經last week, 不過我覺得今次係一個幾好既experience, 接觸到好多唔同case, 聽過幾多人testify, 原來犯罪好難, 呢個世界好多camera, 真係做咩都有人睇到,哈哈. 你話啦,睇得咁清楚,又點可能唔入罪呢?
Friday, January 15, 2016
G&T班
呢邊讀書制度唔同香港,免費讀書係由4歲開始, 如果返preschool, 就要自己比錢. Hannah係兩歲半左右就去左 preschool, 個個月比$950 usd, 其實都幾拿利,但佢返學後又真係覺得佢學多左好多野,
所以都值得既. 下年既佢就可以入免費讀書program, 不過其實學校已經講到明,佢地個syllabus係玩, 無學野成份,唉,難怪d朋友講, 5歲讀kindergarden時,都係學番abc先, 怕其他小朋友咩都唔識(未讀過書個d), 因為5歲前個d都唔算係mandatory, 你可以選擇唔讀架. 我見Hannah學野都算ok, 同埋我晚晚都會比下功課佢做(係自己print d worksheet比佢), 咁所有就決定同佢去讀G&T class. G&T stand for gifted and talented, 中文翻譯為天才班, 其實都唔算係咩天才,只不過其他class d進度實在慢,所以就膽粗粗睇下hannah讀成點. 如果要考入天才班,2017 年1 月就要考,仲有一年左右,我相信都夠時間卦. 其實佢地個outline, 睇落去都唔易架, 不過如果考唔到我又唔會失望既,只要個女盡左力, 我覺得已經好滿足. hannah學校入面有個G&t early prep, 咁我又見咁方便,唔駛接完佢去第二度再送佢去第二度學野, 咁都ok呀,同埋佢本身就係學校入面, 只不過一個星期一日會留耐少少,咁都ok啦. 價錢方面都reasonable, $600 20 星期, 呢邊d價係咁上下呀.
呢排真係比學校榨乾左,12月個陣又話上 summer class要比錢先, 個度又$1850 (兩個月), 跟住個個月又$950, 而家上天才班又$600, 跟住又要報定下年hannah讀書 enrichment (下年本身係免費,但鐘數去到 3點左右,所以如果想個小朋友留到5 點,又要一個月$360, 佢仲要唔比個個月比錢,一比就要成年, 即係$3600, 呀,真係攞命呀!), 跟住又要準備emma下年9月入學,個度又$980, 唉, 難怪養一個小朋友要用4百萬啦.雖然呢d錢點都唔貴得個讀大學,
但我個個月咁嘔出來,真係癲左呀,仲有今年要返hk, 洗費又點少得呢,唉, 我都係日日食麵包做lunch算啦. 我仲未計wkend諗住同佢去學跳舞,而家咁, 我都要考慮下先啦,唉.
Monday, December 28, 2015
聖誕快樂!
懶到出汁既我,聖誕節前居然無點再寫blog, 真係懶人一個!而剛過既聖誕節都無任何特別,同係一家4口開開心心咁過,嘻嘻. 星期6就去左朋友家生日會,兩個都好well behave, 我都算係有安樂茶飯食下,哈哈! 雖然遲左少少,不過都希望大家有個開心既聖誕,同新一年大家健康快樂呀!
朋友個女兩歲生日,我地就去join佢地既生日party. 好開心呀,除左佢地兩個,我仲見到我個好朋友,嘻嘻,開心到暈!
呢D相,見證住佢地一齊長大,真係要好好珍惜呀!
Friday, December 11, 2015
第一次家長會
以前讀書時,我無咩印象有家長會呢樣野,成績表就有,同埋如果成績真係差,就要見家長. 今次係我第一次作為家長去既家長會,都係一個幾特別既experience, 同埋了解下hannah 係學校讀成咁. 雖然去接去送都會見到老師,但我地返工既,多數都係由6299 去接送,同埋就算我去接送,都唔會好多時間講到野,因為好趕.
早幾日已經有個evaluation, 其實我對佢學習上又唔太緊張,反正我知佢都學習緊,無咁大concern, 反而係, 佢係學校度有無同人相處有問題, 有無manner 個d 野重要d. 早幾日 evaluation, 果然academic 個d 唔太大問題,中英文對答如流,反而老師既comment 係佢既emotion 要work on it, 個下又真係幾難教. 生女又點會唔知女心肝, 佢係屋企脾氣臭係出哂名, 我係估唔到係學校時都會咁嚴重. 應該咁講,佢係一個好有routine 既人,你唔可以搞佢既野, 佢放係度既野就一定要放到90 度,如果你放錯左佢就會發脾氣, 算唔算係强迫症一種呢? 跟住,老師又話佢要做既野就一定要做到, 唔比佢佢就會發脾氣,不過老師都知佢脾性,起碼都唔會就住佢,佢發脾氣就由佢發陣,佢有時都會自己發完癲就唔發,有少少進步好過無啦. 其實個個小朋友都有難教既point, 希望大個會好d 啦. 今日去到,有個教music 既老師,同佢傾左一陣,真係比到d inspiration 我教hannah 學琴, 其實自己耐性唔係好,我知架,但佢教我用fun way 去教佢學琴,佢地年紀既小朋友,吸收力絕對勁過我地呀, 雖然唔係想做咩虎媽,但有時見佢wkend 係屋企hea 來hea 去,不如去學下野仲好啦. 6月會再有一個家長會,到時hannah 已經4歲,希望會有大進步啦!
Monday, December 7, 2015
預祝聖誕節快樂
好耐無蒲頭啦,真係懶到出汁,不過聖誕節來臨所以有好多準備,真係頭都大哂呀!
不過最最最最最開心係,我下年終於可以完成我個心願,一家大細返去香港一轉,yeah! 上幾個星期,見返香港機票平,就即係同老公講,跟住佢話真係好平,同埋吾想我再失望,決定返去一次.雖然,吾係話留好長時間,但見到屋企人幾面,我已經好開心了. 希望到時有機會約哂所有blog友仔見啦!
太耐無update, post下D女既相比大家睇下先啦
不過最最最最最開心係,我下年終於可以完成我個心願,一家大細返去香港一轉,yeah! 上幾個星期,見返香港機票平,就即係同老公講,跟住佢話真係好平,同埋吾想我再失望,決定返去一次.雖然,吾係話留好長時間,但見到屋企人幾面,我已經好開心了. 希望到時有機會約哂所有blog友仔見啦!
太耐無update, post下D女既相比大家睇下先啦
佢既至愛,yogurt, 不過佢pronounce得好差,yo耶yo耶咁
兩姐妹有新鞋穿,開心到暈呀,哈哈
聖誕樹,比小朋友見到前係咁
見到之後,所有禮物以為係自己,要拆,我就即刻收起,嚇得我.而個D波波......全部要向上移,佢地瘋狂得恐怖呀!
Wednesday, November 18, 2015
生日快樂 Emma B
話咁快就兩歲啦,真係時間點樣過架? 媽媽祝你健健康康,做個開心快活人呀! 雖然始終係兩歲前未能同你搭轉飛機(因為兩歲前係免費),但希望新一年有機會一家人去玩啦!
今年都有搞生日會,不過其實真係一個少少gathering, 係完全無人幫手之下(係,連老公都吾肯幫,哼!)我已經吾係好想再郁,所以都係叫左少少人,有幾個小朋友一齊玩下就算,而大人就自己hotpot, 哈哈,好懶呀我! 不過清潔買野我真係一手包辦,拎到我手都軟,個日又超大風,我整完個汽球後,真係幾驚會飛走呀,多謝老公一D都吾肯幫手!
雖然吾係有好多節目,但好多謝朋友來臨一齊慶祝emma BB既生日呀!
生日大快樂emma BB!
呢張emma BB好有大家姐feel, 哈哈哈!不過其實難度都高,因為佢地坐左起碼有成分鐘比我地影,哈哈哈
emma至愛, peppa pig!!!!!!!
班小朋友話,影完未呀,好想食蛋糕呀,哈哈哈!
再一次多謝朋友來臨同所有朋友送既禮物, 多謝大家愛錫emma bb呀!
Friday, November 6, 2015
Halloween 2015
一年一度既halloween又過左啦,呢個咁好玩既日子,小朋友就最開心. 好耐之前朋友送左套elsa裙比Hannah, 咁本身佢又咁中意,所以我就比Hannah去做Elsa啦,而本來我都無諗住買比Emma架,因為屋企已經有套比佢著,但我見家姐做elsa, 亞妹點可以吾做anna, 所以佢地今年個theme就係frozen啦,哈哈!
雖然爸爸絕對吾想個女做公主,但我覺得,如果佢中意扮又無咩所謂啦,加上,佢扮,又吾係學有公主病,吾駛咁在意je...所以比我說服左,yeah! 亞女,你可以得償所願啦!
佢地學校星期五有個halloween party, 大家都扮得好得意呀!我就個日去左佢地學校接亞女放學,見到佢D同學仔個個都扮得好有趣,我相信佢地個日一定玩得好開心呀. 好彩既係,hannah吾中意食甜野,會比佢試下但佢多數食兩啖就吾中意食. 其實我都擔心成筒糖,如果佢死lur要食,我都吾知點算. 最搞笑係,我朋友買左個kinder出奇蛋比佢,佢拆開哂後,拎左個玩具出來,個朱古力就比番我,哈哈,小朋友吾係應該幾中意食朱古力咩?
之後個日,我地就一齊去條街上trick or treat, 嘩,條街多人到........不過吾知係我地遲定點,好多鋪已經話out of candy, 真係捕興,我見其他人有成個bucket咁多糖,我地...嘻嘻,不過我地都至在參與,有無糖其實都無所謂呀!本來可以recycle, 但個晚可能我地出左去食飯,跟本就無人拎糖呀,而家個bucket糖....都吾知點算好!
雖然爸爸絕對吾想個女做公主,但我覺得,如果佢中意扮又無咩所謂啦,加上,佢扮,又吾係學有公主病,吾駛咁在意je...所以比我說服左,yeah! 亞女,你可以得償所願啦!
佢地學校星期五有個halloween party, 大家都扮得好得意呀!我就個日去左佢地學校接亞女放學,見到佢D同學仔個個都扮得好有趣,我相信佢地個日一定玩得好開心呀. 好彩既係,hannah吾中意食甜野,會比佢試下但佢多數食兩啖就吾中意食. 其實我都擔心成筒糖,如果佢死lur要食,我都吾知點算. 最搞笑係,我朋友買左個kinder出奇蛋比佢,佢拆開哂後,拎左個玩具出來,個朱古力就比番我,哈哈,小朋友吾係應該幾中意食朱古力咩?
之後個日,我地就一齊去條街上trick or treat, 嘩,條街多人到........不過吾知係我地遲定點,好多鋪已經話out of candy, 真係捕興,我見其他人有成個bucket咁多糖,我地...嘻嘻,不過我地都至在參與,有無糖其實都無所謂呀!本來可以recycle, 但個晚可能我地出左去食飯,跟本就無人拎糖呀,而家個bucket糖....都吾知點算好!
個日幫佢試衫,開心到佢....哈哈哈!
佢地班既小朋友呀,個個都好可愛呀!
之前佢地學校都有pumpkin patch, 個個都拎左個南瓜功課返屋企
hannah好朋友仔
影兩個既正面相難到無朋友.......呢張真係算好比面,哈哈
都依然好似個男仔,希望大D會似女仔多D啦
Subscribe to: Posts (Atom)


text:
第四天
又過左一個舒適的晚上,訓覺時開冷氣,訓醒後開暖氣,感覺特別舒服;今日原本都唔知做咩好,妹妹唔喜歡shopping,對建築風景又冇太大興趣,所以今日就決定去做D無聊野啦,哈哈^^係酒店寄存好行李就出發,先去車站旁邊超級市場買早餐,我買左呢個好好食既壽司
妹妹以為買左豆沙包,其實係朱古力包
又再次去到大阪站,冇計啦去邊都要係大阪站轉車,今次因為唔係轉JR線所以比較麻煩,要先離開大阪站
出到大阪站外面,到處都係差唔多樣既高樓大廈,自己行緊去邊個方向去緊邊道都唔係太清楚,好彩車站指示夠清晰,沿路都有好多指示牌,更重要既係指示牌都用中文表示,跟住行就唔會有問題
跟指示去到阪急電鐵梅田站
今次唔係坐JR線,終於到我都要買車票啦,要坐阪急電鐵去「池田站」
阪急梅田站,又係一個好大既車站
阪急列車好新好有趣,有一種懷舊但又現代化既感覺
坐快速列車,唔洗再轉車好快就去到池田站
如果唔落車,坐到去總站「寶塚」就係漫畫家手塚治虫故鄉,可以去手塚治虫記念館參觀;細過都已經有睇手塚治虫作品,Black Jack﹑小飛俠﹑三眼仔...好多好多,如果有機會都想去記念館參觀一下,可惜妹妹年紀太細,接觸手塚治虫作品機會唔多,所以佢就冇興趣去lu,結果我 都冇得去啦,哈哈
出到池田站,感覺有少少鄉村feel,車站旁邊都只係幾層高建築物而冇高樓大廈,同頭先上車既梅田站差好遠
另一邊只有小量高樓
一路行更有鄉村感覺,全部都係平房住宅,就好似叮噹大雄住個種兩層高平房一樣,好有日本feel
去到啦,即食麵發明記念館
好多唔同既即食麵
搵到香港出品
日清隻招牌雞仔
話明係記念館,當然有歷史展品展出,當年即食麵就係係池田市以下呢個咁簡陋既地方發明;除此之多,仲有即食麵相關介紹同有影片比大家更了解即食麵,不過展品就唔係好多,我相信大多數人山長水遠去到池田市都唔只係為左睇展覽,最重要就緊係黎玩啦
記念館有咩好玩?買個杯就有得玩
大家乖乖地排排坐幫個杯扮靚畫公仔
時間關係,我個杯好快就多左三隻鴨仔啦,我既至愛Rubber Duck
又係時間關係,前面都加左顏色啦(右手邊個隻係我既)
都係時間關係,已經完成左啦,全球限量一杯聖誕黃色小鴨特別版杯麵完成
應該話仲未完成先岩,個杯入面都未有麵,仲要去完成最重要既步驟 - 入麵
好多麵等緊我
步驟一:將麵旋轉放入杯;原本個麵上闊下窄設計同旋轉就係想順利將麵入落杯內
步驟二:選擇杯麵湯底或和配料
真係好多配料,平時食既杯麵邊有可能裝到咁滿;我選擇左蕃茄湯底(香港冇架),配料可以選四款,我選左雞仔﹑芝士﹑雞肉﹑牛肉,好豐富
步驟三:封蓋
步驟四:包膠紙
步驟五:加熱等膠紙包緊杯麵
之後杯麵就會跌出來啦
限量版鴨仔杯麵完成
早兩日終於忍唔住開左個杯麵食啦,只得一個月食用限期都係食左佢先算;唔知係唔係自己有份親手設計親手整既關係,真係好好食丫!未食過咁好食既杯麵!入面D肉大大舊好足料,牛肉真係有牛肉味,雞肉真係有雞肉味,仲有最愛既蕃茄湯,係我食過最正既杯麵!但整得一個咁少十五分鐘就冇左啦><
整完杯麵就有地方比你品嚐杯麵
當然唔會要你即刻食左自己個杯麵咁殘忍,有售賣機賣麵,有D新口味同特別版杯麵都可以係道買到
我就冇係道慢慢食麵,買左呢兩個返屋企收藏,直到而家都唔捨得食左佢地(冇坐JAL都食到JAL杯麵,Yeah!)
發明館二樓仲有地方比人學緊麵,不過呢道要先預約而且係講日文,當然冇我份
好大隻雞仔
出入口旁邊有雞仔相關產品購買,但其實雞仔我都係第一次見,香港唔多見有用佢做宣傳,對佢唔係太熟識,所以都係唔買野lu
出到門口見到好多小學生準備入去參觀,心諗呢D咁有趣既地方都係岩小學生多D,好彩冇係道遇到識人,哈哈^^不過講真畫下畫整下杯麵又幾有趣,有得玩之餘又可以拎個獨一無異既杯麵返屋企,就算係送禮自用都一樣咁開心,坐我對面既女仔就自己畫緊三個杯麵,唔知如果有人收到呢個杯麵做手信會有咩反應呢?(之後發現原本My Cup needles Factory上年都有黎到香港比人整杯麵,點解我個時唔知架><)
沿路兩旁都係住宅,我諗住呢道都幾舒服,環境靚又冇大城市咁濟迫,而且又有鐵路連接出入大阪市區,交通好方便
就算係車站旁邊都唔多人
不過有個唔好既地方就係食野冇咩選擇,車站附近都只係得幾間餐廳,本來想係呢道食午餐但都冇野岩食,唯有坐車返梅田先算
寶塚線唔係市區線,列車班次唔多,大約十分鐘先有車到,但唔洗擔心有好多位可以坐低慢慢等;今日陽光好好,所以坐係道都唔覺凍,要去日本前天氣報告仲話大阪日日都好大機會落雨,好彩太陽伯伯太好人一路都照住我
又係好舒服既暖氣梳化坐位,坐到唔捨得起身
話咁快就再次返到梅田站
返到市區第一時間就緊係搵野食啦,琴日都黎過梅田呢邊,見到既都係大商場,所以今日就嘗試下行出馬路外邊睇下有冇地道一D既餐廳選擇;出到去果然有好多唔同日式餐廳可供選擇,早兩日食過拉麵今次就唔食啦,試下其他美食先
行過一間小店,妹妹比門口既天婦羅吸引就入左去啦
妹妹既天婦羅飯,佢話好好食
(妹妹對飲食要求唔高,好多野都話好食,不過第一晚個碗拉麵連佢都話難食就證明碗野真係好難食)
我既蕎麥麵配蛋飯
日本既蛋唔知點解可以整到咁甜,平時唔鐘意食煎蛋既我都覺得好食;至於蕎麥麵就樣衰啦,一食落口覺得好淡,仲要加左七味粉調味都係咁淡,不過咁岩旁邊有人又係食蕎麥麵,原來蕎麥麵係要放入碗湯入面之後先食,即時變得好食好多,今次真係大鄉里出城連食碗麵都唔識,哈哈
慢慢食,食完就入左地下商店街四圍行
咁多人排隊買麵包?
呢道有好多精品店,岩晒妹妹行
係精品店行左好耐,又係時候返去大阪站;不斷穿過地下街,其實都唔知自己行左去邊
一路跟住指示走
上返地面,大阪站出現係我眼前,終於到啦
就係呢個時候,妹妹突然望到個好正既廣告
嘩...有間Pokemon Center係道,我同妹妹都超級鐘意寵物小精靈,雖然唔知間Pokemon Center係咩東東,都係去左先算,拿拿聲行去Pokemon Center所在地
到樓下啦,原來Pokemon Center係大丸百貨13樓,入到大丸即刻咩都唔理搭lift上去,第一次太心急搭錯lift,部lift都唔停13樓既,又要落返地下排隊搭多次,呢次就冇錯啦
一出lift真係見到Pokemon Center
比卡超好得意丫
佈置好靚
仲有好多好靚好靚好靚既小精靈
最新既寵物小精靈角色,太新唔識佢地tim
呢道賣既野唔貴,好後悔冇帶佢地返屋企,如果去多次我要買晒佢地
好多都好鐘意,點算好
全部都好靚
實在有太多野鐘意,都唔知點揀好,所以買左唔係好多,留返下次去日本時再到Pokemon Center掃貨(好多城市都有分店,好野!)
Pokemon Center旁邊係UNIQLO,話晒當時所著既外套係UNIQLO出品,咁就入去八掛一下啦
價錢都唔係貴,不過平時好少買衫唔知點揀好,咁唔買lu
由13樓搭電梯慢慢落地下,又見到Hello Kitty店,不過日本有太多Hello Kitty店而且四圍都有Hello Kitty產品,睇得多都有少少厭,都係頭先Pokemon Center最吸引
又再次返到大阪站,呢兩日不斷經過呢道;而今次將會係本次旅程最後一次企係大阪站月台啦,再見啦大阪站!
坐火車返難波站途中,見到有位老伯伯冇位坐,咁當然要讓位啦;不過老伯伯背住我,而我又唔識講日文,唯有輕輕拍一拍伯伯示意佢可以坐低;神奇既地方出現啦,伯伯突然除低頂帽向我躹躬,竟然咁有禮貌,但我真係唔好意思唔識日文回應唔到,唯有跟住佢躹躬啦;好多人都知日本人有禮貌,但最估唔到連老人家都一樣,人地既文化﹑教育真係好好,我諗呢個係其中一個點解咁多人鐘意日本既原因
返到難波站,今次要買齊野返香港啦;去超級市場揀左好多食材﹑零食帶返來,跟住又去到精品店買左D得意野,之後就去到藥房買藥,臨走都仲有好多野買,不過一早已經預左好多時間可以慢慢行慢慢揀;買好晒就返去酒店拎返個喼,pack好晒D野入去就要走lu
去難波站路上又經過好多餐廳既地下商店街,晚餐就係呢道開餐啦;妹妹揀左呢間比較多人既餐廳,座位比較闊坐得好舒服,不過暖氣好勁除晒外套都覺得熱
妹妹既定食,佢又話好好食
佢覺得好食就得啦,我食咩都冇所謂,最重要係妹妹食得開心,哈哈
呢個係我啦,第一次食甜既豬扒,食落又幾得意,唔錯既一餐
而家諗返起我每次食飯都飲好多水,因為日本買枝水好貴,所以都係等到食飯時先飲;有時都會買下飲品,不過一向都唔敢飲太多,都係飲水最好
食完飯就出發去機場啦,其實最近最方便係坐南海電鐵,難波就有車直到機場而且仲平
不過我有JR Pass就冇計啦,行遠少少去返JR難波站,坐JR線去天王寺站轉機場列車
去機場唔平丫
關空快速列車上有英文廣播,又有電視顯示去到邊,唔需要擔心坐錯車;平時搭既其他列車車長只會用日語廣播,每個站之間都會好似唱歌咁講一大段野,最衰係唔知佢講咩
唔洗一個鍾就去到機場,都係先去check in,唔洗再拖住個喼周圍行
機場好大,不過差不多深夜已經冇咩人啦,下層除左24小時營業既店鋪之外其他店鋪都已經關門,都冇野好行啦唯有早D入去禁區坐下等上機
就係係呢道入去啦,不過我仲未要入去住,我既日本之旅都未結束點可以咁快就走;今日只係妹妹返香港,而我會係道留多日明天先離開,望見妹妹順利入去之後就要繼續我既旅程
去返下層,一樣冇咩人
而家夜媽媽我都唔出返去市區啦,出到去都唔知去邊好,都係返去我最熟悉既位置最好;好多人已經先一步到,個個都霸晒靚位訓晒覺,只係見到個大背囊而見唔到人
而我當然冇咁早訓,機場呢道有wifi上網要上返夠本先得,仲要幫相機電話差電(但唔知點解明明見到係著燈但就好似差唔到電),見有時間順便寫下postcard,又唔知搞到幾多點;呢道既位好舒服,訓低左就好快訓著左lu,明天行程好豐富,最後一日當然要玩盡佢


text:
TVB好出名有個處X黨!
但係之前鍾嘉欣就未婚懷孕,
大家都知有幾咁真
淨返既岑麗香,王君馨及苟芸慧到底係唔係真處呢?
大家都心中有數!
王君馨鬼妹仔性格,睇佢拍劇真好難信佢仲係處!
苟芸慧就真係唔知喇!都係外國讀書!
係外國讀書真係守處難過守業呀大佬!
至於大家最中意留意既香香公主呢?
佢好堅決話唔會發生關係架喎!
不過早排又比人影到係車到玩車X
勁咀成個鐘啊!點淨咀成個鐘啊!
一定有D野既!
不過近日香香前男友就大玩踢爆!
指出香香公主其實一早就已經唔係處!
以下係前男友A朋友講既內容:
男友:佢只不過係扮個好形象出黎氹你班毒男拜佢做女神!
推佢上神台上位!
佢係外國讀書,你覺得有冇可能無發生過關係?
果陣我同佢一齊既時候,其實關係都唔錯,同佢都好穩定!
一齊左好幾年已經有提及過將來!所以佢好信我!
佢第一次仲要係佢主動提出!佢話係第一次啦,我唔肯定,不過我唔CARE!
之後一直都有發生關係!過左幾個月之後!
佢突然同我分開,同左第二個一齊,又走去整容,
好似變左另一個人咁!
去到宜家我真係忍唔住佢仲係大家面前扮傻扮純情,
所以唯有爆料!
果陣同佢外國D姐妹都有兩句!
佢地都話我唔係佢第一個男人,佢只係不停用呢句說話修飾,
呃男人,扮好女人!
我唔知佢仲要扮幾耐,但係你地自己睇下佢係個點既人


text:
20 4月, 2014
手信
Blog友oph剛去完泰國好有心買咗手信比我超感動呢^0^乘機見見面(我哋喺未見過面架),呢隻藍象嘅味包香港我未見過有得賣多得oph山長水遠由曼谷帶返嚟比我真心好多謝她呢^0^佢另外仲買多兩款比我試添青紅黃咖哩都齊晒仲加多兩包朱古力威化添,好等我諗真啲要嚟煮乜千萬唔好嘥咗oph嘅心意呀hehe~~
19 4月, 2014
blog友小聚
早兩日約咗blog友阿茵,ka wan同oph去V city食lunch我哋揀咗去目利,呢間D lunch set真係好抵食我叫雞扒定食有沙律,前菜麵豉湯仲有一杯巨峰提特飲出品亦唔錯添喎加埋阿茵用信用卡仲另外有折真係超抵食呀,講返MC小兄妹兩月不見小朋友真係大得好快matthew講嘢勁叻chloe更可自己坐baby chair添真叻女,多得小兄妹嫲嫲睇住我哋仲要去埋HD食雪糕下午茶坐下傾下足足一個下午後來魚子醬母子加入更加熱鬧嘻嘻哈哈就過咗一個快樂下午so happy呢^0^
18 4月, 2014
傷心酸辣粉
我同車爸爸都好愛食酸辣粉不過車爸爸要食BB辣先得,早前去旺角買嘢行過傷心酸辣粉咦想起從來未試過呢間食店咁就試下好唔好食啦,我哋叫咗一碗酸辣薯粉,川北涼粉,口水雞坦白講好一般不過勝在抵食埋單都唔過百元求其解下辣都係唔錯嘅選擇嘅^0^
17 4月, 2014
跟風
16 4月, 2014
車哥哥又大一歲
今日係車哥哥23歲生日happy birthday阿靚仔~喺上星期日車哥哥車我同老豆返荃灣第一次坐阿囝車見住佢背影真係覺得佢大個仔喇有DD感觸呢!!到下午就同佢切蛋糕夜晚再去食雞煲同佢預早慶祝生日,靚仔祝你工作順利,生意興隆,生活愉快,身體健康^0^
訂閱: 文章 (Atom)


text:
各位親朋戚友
大家比titi嘅聖誕禮物將會喺二十六號嘅blog度登出
請各位喺二十五號之前比我一次過影相留念丫 謝謝!
是日精選照片
攝於Festival Walk聖誕老人村 (相會連埋呢個紅色相架)
大家一睇標題 有冇哇一聲呀? 冇錯 今日真係去左好多地方呀!
一早起身 過左條東隧 就到APM 啦 佢嘅聖誕主題係天鵝聖誕 好靚呀!
食完紅螞蟻 就出發去旺角嘅新世紀廣場lu
見雜誌話可以坐喺透明波波裡面影相
去到嗰度都唔係嘅 冇得影呀 激死我地 唯有喺出面同個透明波波合照啦
影完新世紀唔爭在行埋去朗豪坊嘅白雪公園啦
真係好靚......仲好多人呀!
離開旺角區 我地就向又一城進發lu 嗰度超靚呀 仲有人唱聖詩tim
而mami今日最大嘅收穫就喺呢度啦 係咩? 就係呢張全家福呀!
Titi Mami ,SantaClaus ,Titi Baba
& our Baby Titi
除左同santa claus影相之外 喺festival walk裡面仲有好多野影架
有bearbear啦 雪屋啦 雪人啦 同雪車
離開又一城 咱們去了九龍城医肚 好開心食到好好味嘅串燒同果jam多
飽飽就出發接ti公啦 ti公未走得 我地去左青馬橋附近個beach坐下
mami無無聊就同titi影左呢張 " 青馬橋下兩母女"
接完ti公 我地入左東涌gateway食晚餐lu 好好食 但都幾貴呀
喺東涌 好多雨粉呀 驚titi冷親 都唔敢留咁耐 影左幾張相就走lu
其實mami好想行baby outlet架 但一來很晚 二來很累 三來冇時間
唯有下次行過啦 是日行程完畢 早抖!


text:
今日天氣唔好, 我哋去咗奧海城同圓方行街, 但係結果多咗個景點, 就係西九海濱長廊啦!
話說呢日夜晚約咗公公婆婆一家在圓方食晚飯, 所以就沿住東涌線向九龍站出發
原本我哋都打定輸數會落雨, 所以先在奧海城落車, 食個下午茶同睇吓有咩行
之後我哋見到冇再落雨, 仲有少少太陽咁, 於是我哋就博吓, 去西九海濱長廊
離開咗奧運站, 搭多一個站到九龍
一出九龍站向左行去機鐵個邊, 你就會見到有間Baleno, 沿路跟住指示就行出機鐵站!
一出機鐵站見到架新的士, Hysan即刻想同佢影番張相!
過咗一條短短馬路後再向住天橋方向行(切記忍耐個盞勁耐都轉綠公仔的紅綠燈>.<), 行行吓我同呀仔介紹全港最高的建築物ICC! 佢見到最頂頂個幾層插咗入雲度覺得好新奇!
之後過馬路到西隧前巴士站就會見到天橋, 上到去就會見到西隧口, 好多車喺我哋腳下行過!
行到過對面之後, 就已經見到西九海濱長廊入口喇! 佢哋兩個見到大海同咁多船都興奮起來!
落咗橋之後在入口隔離, 有個租單車的地方SmartBike, 大人細路Size都有, 小童車$20/hr, 大人要買$50智能咭(有$40餘值), 好似八達通咁用, 因為今日落雨地濕, 所以我哋就冇踩啦!
沿路再行會見到個碼頭, 再轉彎就行入去海濱長廊, 佢哋見到水氹就好興奮, 即刻要過去踩
今日我早有預備, 帶哂水鞋同多套衫就係諗住俾佢哋嚟呢度玩個夠! Daddy開到聲, 佢哋攞正牌當然踩番夠本, 成身濕哂!
再轉個彎就見到好大既海景同草地, Hysan盡情又跑又跳! 平時喺屋企做唔到既動作通通做齊
Hysan準備要用佢最大力去踩呢個大水氹!
頭先一路都影唔哂既ICC, 呢個位終於可以連人帶埋揀嘢入哂鏡!
Hysan身後係一個好大既圓形單車場
估唔到呢度都有得打千秋! 哥哥仲未識自己越打越高!
當然唔少得呢個千秋迷芊芊都要玩埋一份啦!
行到嚟最出呢個位置喇, 可以坐喺海濱休息吓
當然要同景點影番張相!
呢度有多部汽水機俾人買飲品, 呢包375都係$6.5 (7-11賣緊$7.9 >.<)
兩兄妹係度拈花惹草!
最後我哋夠鐘要番去會合公公婆婆佢哋, 見到個地盤圍版又幾靚, 又影番幾張相先, 最後毋須沿路回頭走, 只要繼續往前走, 向西九大戲棚方向行, 便可回到圓方及ICC!
Photo by CANON 5D Mark III, Len | EF 35mm f/1.4L USM
呀劍評分: 8分
呀劍評語: 如一個好悠閒好適合一家大細散步郊遊的好地方,又可以租單車踩, 又方便去,去完可以過去圓方食晚飯,真係好舒服!
西九海濱長廊簡介
是一處位於香港西九龍填海區南面的海濱長廊,長1.8公里,從該處可以望向港島西及維多利亞港.西九龍海濱長廊分為東,西兩個入口,東面入口在西區海底隧道九龍收費站之行政大樓東面,柯士甸道西的西端,港鐵九龍站的西南方,西面入口在西區海底隧道收費廣場之巴士站(往九龍方向)側.
西鐵綫柯士甸站D2出口(步行約15分鐘)
東涌綫/機場快綫九龍站
電話


text:
男友話,佢地做後期製作既,平時係office開住收音機,又或者自己帶耳筒聽住歌工作,真係好羨慕.男友係一個鍾意吸收資訊既人,經常一邊聽住網台一邊做design,充分利用時間之餘,又可以做下私人野,令到返工唔再係一個只係忙到行屍走肉既地方.
「你個行就梗係無咩所謂啦,唔洗接電話又唔洗對客,我地帶耳筒唔方便做野,同埋阿頭都唔俾啦……」我以為男友唔理解我地做文職既掣肘,「邊有人叫你帶晒兩邊耳仔聽野?帶一邊聽到就夠,而家咩年代,日日淨係對住部電腦不停輪迥standard既template,好快就同社會脫節.」聽身邊係MNC工作既朋友講,佢地既老闆唔洗見客時都係經常帶住個耳筒,所以下屬照版煮碗,完全無問題,仲話我知覺得大家多左時間專注聽野,好似連是是非非都聽唔到.
呢一種習慣應該慢慢潛移默化開去,特別係香港能幹既打工仔,聽住耳筒既同時工作上依然發揮得好,用行動表示佢地值得去享有呢個少少既娛樂福利.係壓力大既競爭環境下,有時躲係耳筒既世界放鬆一下,回神做野既時候更有效率同積極.聽下MIDI平靜下情緒,聽下電台啲好笑花生節目,聽下網台接收下新資訊,用得其所既話,對員工同公司係會出乎意料咁好.
不過我地部門就有兩位男同事做壞規矩,由於佢地專責執相,設計video片頭片尾同埋做一啲簡單既graphic design,成日需要聽聲改效果,幾乎由番工到收工都塞住對耳仔.佢地帶住耳筒個時好似與世隔絕左咁,連放係枱頭既電話邊響邊閃紅燈都零反應,搞到身邊既同事煩厭地一而再,再而三走埋去叫佢地聽,「大佬,我係佢秘書啊?聽電話都係佢地工作一部分黎架喎!」,除非用緊貴價既入耳式耳筒,又或者開到震耳欲聾既聲響,否則我真係好懷疑,係咪誇張到可以將外面電話聲同人聲完全掩蓋晒?抑或係人前扮忙扮聾可以做少啲?
有次真係不得了,老闆好urgent想搵佢地係張團體相度加啲祝賀字句送俾個客,急步行過去時已經遠遠嗌住佢地,我地周圍既人都抬高頭八卦下咩事,佢地依然你有你講……我有我聽……企到身後叫都係無補於事,老闆忍住道氣輕輕拍一拍手臂,佢地即刻好似鬼上身咁打左個大冷震,悔氣咁講左句「咩事啊!」,一擰轉頭見到老闆個急樣,心知不妙!恭恭敬敬咁改口問︰「老闆,有咩幫到你啊?」好典型咁示範左點樣將本來有用既工具成為左自己既障礙,勿論過於專注聽緊啲咩,老闆既說話先係要第一時間聽到啊!


text:
今日同 Lily 上完堂之後,就同佢一齊出去市廣場間上海婆婆度食 lunch,當然唔少得我老豆個份啦!
好鍾意佢哋掛喺牆上面果啲畫,啲BB好得意,個個都肥嘟嘟,好 cute 呀!
呢碟就係 Lily 點嘅前菜小食 — 涼拌雞絲粉皮,本來個味都幾好,不過啲花生醬就好濃,好 "杰",攪到好膠口,唔夠清爽,連食慣濃味嘅老豆都話太過濃啦.
呢個就係我嘅必然之選 — 松子仁雞肉叉子燒餅喇.記得細個果陣,每次去到啲京滬菜食肆,如果有呢個燒餅的話,媽咪就一定會叫俾我同阿馳食 o架啦,因為可以自己放啲餡落個燒餅裡面,又好食,又得意,又好玩嗎,所以上次同 Winnie,Li Kien 嚟食果陣,我一見到就即刻話要,對佢有種情意結!就算媽咪依家唔喺我身邊,我都覺得佢每次都陪緊我一齊食 o架!
講番個燒餅先,燒餅本身好酥鬆,而且送到埋嚟都仲係熱辣辣,加咗餸入去都唔會整腍個餅.我覺得都好抵食,因為每次我哋將啲餸放入去時都係裝到滿瀉咁滯,但係裝滿哂 4件燒餅後,依然剩番好多餸喺度,每次都係空口食埋佢,所以以 $2X ( 唔記得 exactly 幾錢 ) 嚟計,抵食過佢果啲 "好大隻碗 " 嘅湯麵啦!
呢碟係泡椒黃鱔片,因為第一次同 Winnie 嚟呢度食果陣,我哋叫咗個泡椒雞柳客飯,我覺得好正,於是今次就推介俾我老豆同 Lily試吓呢度嘅泡椒菜式.
食之前我已經同佢哋講,啲泡椒就唔係好辣,只係好鹹,好酸,反而啲指天椒就好勁,叫佢哋自己小心啲,點知始終都係 "出事 ",Lily 食到面都紅哂,成面標哂汗,急忙搵茶 " 救火!" 於是我就叫佢快啲食番啲菜中和吓啦,佢話嚇到佢唔敢再掂呢碟餸.
用嚟 "救火" 嘅腿茸奶油津白出場啦!!啲菜夠腍,索咗啲汁後仍然好清淡,唔會太濃,又唔會太淡,恰到好處,所以佢哋都話夾埋果碟泡椒鱔片一齊食就啱啱好.
差唔多食到尾聲,見碟泡椒仲有好多汁剩咗喺度,Lily 就話不如叫碗白飯撈埋啲汁,唔好嘥咗佢,於是我就提議叫碗鹹肉菜飯,有特色啲嗎.個飯好香,又唔會太鹹,太油,幾好食啊.
要 round up 呢餐,就梗係唔少得甜品啦!呢個高力香蕉豆沙亦係我嘅必食之選,因為呢樣嘢我係一定唔會整,只會出街食.點解?因為我好怕炸嘢囉,唔知點樣先可以做到外面色澤啱啱好,裡面又唔會未熟,而且炸完嘢後果鑊油都唔知點處置好,唔通倒咗佢咩!所以都係留番出街先食炸物吧.
其實上次都有食到呢個高力豆沙,不過就麻麻哋,啲蛋白有啲油膩,好 " 漏 ",但係呢次就唔同,好食好多,一啲都唔覺油膩,蛋白柔軟富彈性,Lily 同老豆都贊不絕口呀!唯獨是 Lily 覺得應該用香蕉茸而唔應該整片香蕉放入佢,失色咗少少.
Lily 雖然話咗今餐佢請,但係埋單時就差唔多 $300,我見咁重皮,於是就叫佢除番 3 份數啦,但係佢話無所謂啦,就當係佢請我哋食聖誕餐喎,好啦,咁多謝哂妳喇 Lily!


text:
香港澳門人去台灣做整容手術應該點揀?十大香港澳門人去台灣做嘅熱門整容手術排行,香港澳門部落客blogger到台灣整容日記心得分享
分類:整形醫美火線追蹤
香港澳門人去台灣做整容手術應該點揀?
有句話,唔知道個結果係點嘅係一場賭博,可以預知個結果就係一場投資,整容手術可以話係賭博,亦都可以話係投資,這完全取決於點樣揀個手術執刀醫生,以加行銷方式有好多種類,消費者成日都會面對到應該點揀嘅難題,有啲甚至會產生選擇恐懼症,整形醫美特搜了解到有咁樣嘅問題,幫大家整理咗一啲相關嘅資訊,幫啲有需要做整容手術嘅消費者對抗選擇恐懼症.
香港澳門人大多數出國整容嘅原因
本身對整容嘅觀念
響香港澳門,對整容嘅觀念相對於其他亞洲國家保守,所以對於整容仲係比較低調,根據南韓整形協會嘅統計,依照亞洲國家對整容手術的接受程度進行排名,第一名是泰國,其次依序為南韓,台灣,中國,日本,香港澳門….
媒體報導方式
香港澳門媒體對整形議題的報導方式,幾乎無一個好評,而且寫親都係衰嘢,唔理係醫療糾紛,定係娛樂話題,令到唔想手術失敗嘅人都唔敢響香港澳門整容,亦都令一啲有知名度嘅人更加唔希望響香港澳門做整容手術.
醫療法規嚴格
或者係因為醫療法規嘅問題,香港澳門本地嘅整容醫師好難去施展拳腳,因此造成香港澳門人對於本地嘅整容醫生信心度相當之低,有整形需求嘅消費者,大多數唯有「出國深造」.
香港澳門整容消費者出國整容首選地區 – 台灣
香港澳門人過台灣整形手術項目排行榜
根據整形醫美特搜嘅統計數據,香港澳門人過台灣整容手術項目排行順序係:割縫雙眼皮,開眼頭割眼尾,隆鼻,隆胸,抽脂,自體脂肪移植,削骨,墊下巴等手術同埋微整形…
割縫雙眼皮開眼頭割眼尾手術
雙眼皮手術目前嚟講可以分為割雙眼皮手術,縫雙眼皮手術,訂書針雙眼皮手術,如果係眼頭部分蒙古折得好嚴重,可能仲要加埋開眼頭手術,開眼頭手術亦都分為有疤開眼頭手術與無疤開眼頭手術.
響做隆鼻手術果陣,會用到嘅材料,目前比較常見嘅有幾種,好似矽膠鼻模,卡麥拉鼻模(Goretex),自體肋軟骨,人工肋骨,耳軟骨等等,呢啲材料其實響個隆鼻手術入面,所使用嘅部位都會唔太一樣,以下將會為各位一一介紹.
隆胸手術
目前隆胸手術嘅種類,分為內視鏡義乳隆胸手術(放鹽水袋,果凍矽膠或者水滴型矽膠等)同埋自體脂肪移植隆胸兩種類型.
抽脂手術
抽脂手術有邊啲?目前抽脂手術方式種類相當多,介紹如下,但儀器都屬輔助,手術成敗還是看醫師操作是否得當.
傳統抽脂:將抽脂管插入皮下組織脂肪層入面,來回移動禁去刮除脂肪再去吸出嚟,適合脂肪量多嘅大範圍,好似腹部和臀部,大腿,byebye肉.術後傷口會比較大,瘀青明顯,疼痛度高,恢復期大概3~6個月.
雷射溶脂:局部麻醉之後,利用0.1公分嘅光纖探針,深入皮下脂肪以雷射震碎脂肪細胞,令到脂肪細胞數減少,適合做一啲精細部位嘅雕塑,例如肩,頸,背,小腿…等,而雷射的光熱作用可以提升手術之後治療部位嘅皮膚緊緻度,可以達到拉提,緊實嘅效果.傷口比較小,瘀青少,疼痛度略低過傳統抽脂,恢復期大約3個月.
水刀抽脂:運用高壓水打碎,軟化脂肪,抽出脂肪嘅同時,都可以抽出之前打入嘅配方水,所以麻醉藥殘留就會較為小.水刀抽脂相比於傳統抽脂更加可以完整咁保護脂肪細胞,適合用嚟做自體脂肪移植手術.傷口小,瘀青少,疼痛度較低,恢復期大約1個月左右.
超音波抽脂:響不會傷害到神經同埋血管嘅條件下,利用超音波快速震盪產生嘅熱能嚟溶解脂肪細胞,等佢地形成咗乳糜狀再抽出嚟.因為將深層脂肪震碎再抽出,比起傳統嘅抽脂手術對神經血管嘅傷害降低咗好多,出血少,疼痛度低,消腫快,仲可以有埋收緊皮膚嘅效果.傷口小,瘀青少,疼痛度較低,恢復期大約1個月. 目前儀器有:Ultra Z 超音波脂雕儀,VASER威塑超音波脂雕儀兩種.
自體脂肪移植手術
自體脂肪移植可以分為幾個部位首先是臉部,人嘅臉部會逐漸出現老態,有一部分係同脂肪有好大嘅關係,當脂肪開始流失會導致皮膚嘅鬆弛同下墜,造成臉部老態嘅問題,所以目前主流嘅自體脂肪臉部補脂會運用響額頭,太陽穴(夫妻宮),上下眼窩,蘋果肌,兩邊臉珠位,法令紋,木偶紋,下巴等嘅位置,用自體脂肪作為填充物,嚟填補返臉部嘅凹陷,令到臉部飽滿,視覺上會覺得後生咗好多.
第二個部位,是胸部,自體脂肪豐胸隆胸通常係因為女性對於自己嘅胸型唔夠滿意,或是係大小不夠滿意會出現下垂鬆弛嘅狀況等等,手術大約可以增加一個到兩個CUP,手術次數就要必須再視情況而定,進行兩次或三次以上嘅移植
第三個就係臀部,自體脂肪豐臀都係用響臀部脂肪流失下垂,或者係想要個臀型更加完美嘅女性,手術次數一樣都係要視情況而定,進行兩次或三次以上嘅移植,以有利脂肪嘅存活.
微整形
接受唔到整容手術嘅人,通常會藉由一啲微整形嚟做一啲些微嘅調整,因為唔使恢復期,所以亦都成為旅遊觀光醫療嘅熱門首選,台灣微整形嘅水準相對平穩,比較唔容易產生出太嚴重嘅問題,以下係各位整理嘅台灣網友口碑推薦十大微整形診所


text:
仲有幾日大假, 但公司唔可以carry over去下一年(過份!!!), 一定要放咗佢, 所以莎拉就放咗幾日假.
難得weekday放假, 可以帶吓陶寶B去尖沙咀啦. 因為假期星期六日, 尖沙咀實在太多人啦, 唔好話帶住陶寶B, 就算自己大人行街都怕怕呀, 加上如果推BB車實在係太唔方便啦. 今次去尖沙咀既目標係影海港城既聖誕裝飾及去玩具反斗城.
今次係陶寶B第二次搭地鐵呀, 仲要係多人既旺角站搭到尖沙咀站呢, 陶寶B全程都好似好緊張, 唔敢周圍郁, 雙手捉實, 眼仔碌碌.
好啦, 終於都到海港城啦. 平時唔會推住BB車都唔會留意升降機既位置, 但而家上上落落都想盡量搭升降機, 先發現好多商場都好唔方便, 升降機既位置及數量都不足呢. 到咗中午時份啦, 搵間餐廳醫肚先, 見呢間"吉列派"平時星期六日好多人等, 反而平日又唔駛等, 一於就試一試啦. 同謝菲一人一個吉列豬扒便當, 唔知係咪肚餓既關係, 覺得都幾好味, 唔係好似Openrice啲comment講到咁差.
陶寶B都好合作, 我地食緊時, 佢就小睡片刻, 到我地差唔多食完時, 陶寶B就時間啱啱好瞓醒啦. (乖囝呀!!) 食飽飽就去影相啦. 因為平日既關係, 所以都唔係太多人, 可以慢慢影呀.
今年海港城既聖誕主題係Alice in Wonderland, 紅色既佈置好靚呢. 陶寶B都要笠番頂帽仔, 扮吓cutie先.
呢個傻豬仔, 一照鏡見到自己個樣就奸奸笑.
影相全程都抱住陶寶B, 真係手都有啲軟啦.
附近既保安好好人呀, 主動問駛唔駛幫我地影相呢.
影完相就去玩具反斗城啦, 陶寶B仲細, 未識得扭玩玩具, 反而係莎拉媽媽主動屈陶寶B去玩. 之前見到呢類型既Jumper椅已經好想俾陶寶B試玩, 呢間玩具反斗城又唔多人, 就俾陶寶B試玩啦, 哈哈哈, 陶寶B玩得好開心呀, 笑得咁開心好似同媽媽講"買啦買啦!!!"
不過莎拉好冷靜既, 唔會係又買唔係又買, 因為價錢唔平($14XX), 二來專家話學行車唔好俾BB用, 而呢啲Jumper又有少少似學行車, 唔知對BB腳仔有無影響, 所以都係諗諗先. 好彩抱起佢時, 陶寶B唔會發爛渣唔肯走呢. 不過最後都買咗啲玩具俾陶寶B, 睇吓佢, 佢對呢隻象仔好鐘意, 未俾錢已經拎住唔放.
走既時候, 海港城門口影相位多咗好多人呢, 所以都係中午時份平日影相好好多.


text:
遮遮珠片tee
一去到淘大,我就去返上次經過幾好款既boutique行一轉,最終都買左一件唔衫唔裙既衫,已經好叻架喇,我睇中左兩件,試來試去,我冇買晒兩件,仲買左一件平d既添,幾乖呀,買完我既野,我就上去「手工雜貨」,真係作死,7點唔夠就close左?係唔係路呀?咁冇得睇,我都冇法啦,比唔到surprise老公喇
係我啱啱上巴士既時候,老公打比我話放工,真係奇呀,我想佢夜放個日,佢就早架喇,初初我都呃佢話我返緊屋企架,不過又比佢聽到我啱啱先“do”卡,又唔似mtr聲,咁講講下我就講左我既plan出黎比佢聽,不過失敗左,佢又再一次話呢間野好唔得,叫我唔好再去睇,平都冇用
好啦,我係93k訓得好開心,一訓醒就打比老公話比佢知都係唔煮飯,係新都城食就算喇,我落左車就周圍行,行左一間成日都會經過,不過唔會入去睇既boutique,原來佢有jelly beans賣架,仲要450,真係好抵呀,不過基於我怕佢係假野同埋老公好似覺得唔係好令,所以冇買,咁我地就去食飯喇
神奇事件發生喇,豬日好想食蛋前,不過我未行到都已經話一定好多人,你都唔駛諗食到架喇,去到一拎飛係3x號,咁我就問下宜家叫到幾多啦,佢就話368,叫到400會由1再開始,嘩嘩嘩,咁咁咁即是等到餓死都冇得食啦,豬生帶住憂傷既心情離開,係個時有個姨姨係後面同我地講:「我有張372呀,你地要唔要呀?我地唔等喇,比你地啦」,於是我地就好開心咁要左佢地張飛,個姨姨仲叫我由佢地既4位改2位應該會快d,好啦,我就去左改,等左唔夠3 min就有得入喇,真係開心到震呀,肥豬就話因為我地上次好心,比左我地張飛人,所以今次有人比我地,唔知呀,總之就係好好運囉,我地食食食完之後都仲係叫緊2x號飛咋,如果要我等,我一定人都癲呀,卡卡
食完飯就去左遮遮牌到打左一件珠片tee,一件tee都要差不多300好似好貴咁,不過我覺得貴時,老公已經比完錢,不過唔緊要啦,第2樣野慳d啦
係又有得食,又有得買既情況下,大家都過左開心既兒童節!


text:
眨下眼就放完暑假,係時候幫暑假做個總結﹗今年暑假一開始就去旅行,之後無再報幼稚園的暑期班,亦無幫大頭妹報升小預備班,本來想報啲『非學術的』比佢地 2個輕鬆下,洗甩我 "怪獸家長" 之名﹗呵呵呵...點知...重手咗...報下報下報多咗﹗然後好似仲忙過上幼稚園的暑期班﹗
首先講下大頭妹啦﹗佢學術班就上開 Jolly Kingdom 的 Reading and Comprehension 班﹑Kumon 中文﹑非學術就有鋼琴﹑芭蕾舞﹑畫畫.暑假畫畫班就暫停,我就幫佢報咗非洲鼓﹑紙黏土﹑小司儀,之前無工人姐姐時停咗既數學,今個暑假都開始返數學.
屋企樓下小童群益會的非洲鼓班﹗好似 $600/6堂,每堂 1小時,都幾抵玩.我唔知點解近年非洲鼓成為 "怪獸指標",可能是多得之前一個家長 (個仔入喇沙好開心接受訪問個個呢,依家可能多得埋我),其實我覺得非洲鼓都幾岩小朋友玩,一班小朋友一齊上,再一齊合奏,學下拍子.講怪獸遠遠及唔上鋼琴,返屋企又唔洗練習,完全無壓力﹗
最後一堂有得觀課﹗
紙黏土班都是小童群益會,$350/5堂,超級抵玩,其實都是平時畫畫班的老師教, 不過佢係成個星期直落咁上,一次過上星期一至五.
我覺得大頭妹都整得唔錯,起碼樣樣野都認得出係咩﹗
數學之前上 Math Concept,以為 eye level都是同類,點知原來 eye level 多好多功課,我起初轉去 eye level,只是因為同時間,阿妹可以一齊上英文,好彩上咗幾多星期之後,都叫適應咗,我打算睇下小學的進度,再決定繼唔繼續,其實都唔係一定要上.
原來...依家小學一年級已經計啲咁難的數?﹗
暑假唔少得有平時都有上的芭蕾舞,今個暑假參加咗一個比賽,加一次芭蕾舞學校的匯演.


text:
Yeah yeah yeah, 終於搬blog成功啦!! 好happy 呀!!
未試過唔知,試過就會明白,搬blog就好似搬屋咁鬼煩,真係煩死人,我搞左好多日呀,21 個zip files, 萬幾張相,單係resize d pic 都成兩粒鐘,因為大部份時間響公司搞,死人公司又block 左好多野搞唔到,單係upload the images file 已經用左兩日! 我係電腦白痴,唔知點解我又特別多野搞唔到,其實真係無諗過會搬得成,好多謝幫過我嘅blog友,尤其係阿不,thank you soooooooooooooo much,我成日響office hours 煩住你,下次出嚟食飯我嘅,haha!!
仲有要多謝小肥同佢響post入面quote 嗰位木木媽,我係跟住佢地個steps 做嫁,好多謝佢地好詳細嘅教學,真係好helpful!! 雖然成個過程好煩,中途都曾經有諗過放棄,但而家搞掂真係好開心呀,今次響過程中我又學到好多野啦,very good experience ar!! 之前好擔心響 Y Blog 嗰d 私人留言會show 晒出嚟,我實在有太多同人八嘅是非 (hehe~~),原來搬左過嚟之後係無左唔會show 出嚟嫁,而家放心晒,哈哈,不過d 私人post 就要人手改返做草稿,但都好簡單易改,仲有就係blogspot 唔似Y blog 每篇會自動顯示一小段文,要人手逐篇set 返個jump break,係煩d,不過呢d 都係好小事,得閒先慢慢做返啦.......而家搞掂晒,我又可以開始寫返遊記啦,yeah!!!


text:
Day 2.3 : 小印度 → Lavender → 牛車水 → Lavender
離開Botanic Garden後,我哋搭返MRT去小印度,喺小印度略略行過啲大街當遊咗一個景點.
街市
印度傳統嘅物品
啲香蕉真係好似隻手咁,好大條呀!
好多金舖,啲金式好多款呀!
沿住小印度行返去Lavender方向
行咗大半個鐘終於行到去結霜橋叻沙,上次嚟食過到而家都重好回味,所以今次一定要嚟食返次.
哩個伯伯同炭爐相信好多人都識佢哋啊!本本旅遊書都印哩個嘜頭呀!
四碗叻沙到,我唔客氣啦! (SGD2.00 一碗)
真係好正呀!
最後每人encore多一碗,total食咗八碗,勁呀!
食飽之後就諗住行十分鐘就可以返到酒店,點知竟然橫風橫雨,避雨都等咗半個鐘,但都唔見有停雨嘅跡象,重好似越落越大,最後迫於無奈就務住雷雨行返酒店,返到去濕晒.
喺牛車水行咗一陣手信店就去林志源買咗少少豬乾做手信.我買咗1KG招牌豬肉乾 SGD45.00
出發前有朋友托我買奇字油,佢話朋友送比佢好好用,但唔知可以喺邊到買到,上網亦搵唔到任何資料,喺林志源旁有間藥房,所以就即管入去問吓,點知真係有得賣喎!SGD6.00一枝. 不負所托.
再行一陣又開始落雨啦!
既然大家都行得差唔多,就決定離開去食晚飯嘞!
途經馬里安曼興都廟,係新加坡最舊嘅印度廟.
哩晚我哋晚飯嘅地點係瑞記(家嫂)魚頭米線,上次嚟想食胡椒蟹但話要早一日訂先有得食,所以今次我哋就早一日嚟訂位,本來老闆都話無咖!因為我哋前一晚太晏去訂,佢話無準備黑胡椒做唔到胡椒蟹,後來佢打咗幾個電話叫人幫手送啲黑胡椒,咁我哋哩晚先有得食咋!
一坐底先放底幾小碟,嗰碟青瓜,波羅好正呀!
我哋叫咗碟炒菜心,好細碟呀!


text:
當你認為巿區只有商場商場同商場既時侯
石硤尾都有世外桃園 - 石硤尾公園
由港鐵站步行只需15分鐘就到!
當你沿住南昌街行上斜路就會見到
呢度係公園第三期 - 一個標準足球場
因為芊芊啱啱瞓醒所以先喺呢度同佢去咗廁所先!
之前在嘉頓廠房買咗D牛角酥(推介)俾佢食
再行上去就即刻見到石硤尾公園體育館
然後就會見到扶手電梯上到去在體育館側行上斜路
就會見到網球場
穿過網球場就會聽到水聲....
就係石硤尾呢個大景點噴水池!
呢度真係一個人都冇, 所以好舒服!
兩個嘢拎住頭先買既波板糖! 邊食邊散步
呢個小瀑布雖然細但係喺呢個城巿中有個綠洲
真係好舒服好有大自然Feel
同佢哋影影吓相芊芊捉住哥哥頭髮喎!
哥哥話「好痛呀!」
但係哥哥好叻! 佢冇發脾氣, 佢好醒目咁拎支波板糖嚟引芊芊
行到另外一邊有個好大既廣場
當然又係一個人都冇
只係得幾個呀姐喺度清潔!
原來公園就係喺城大宿舍後面
原來呢度都有個小小的兒童遊樂場
話細唔細攀架, 瀡滑梯同韆鞦都有!
地方好乾淨! 肯定平時好少人嚟
喺一個咁新淨既遊樂場裡面居然搵到條咁懷舊既鴨仔
小朋友真係好純真! 哥哥拎住波板糖想去餵鴨仔
可能因為呢度地勢都算高
Photo by CANON 5D Mark III, Len | EF 24-70mm f/2.8L IS II USM
呀劍評語: 一個好少人去嘅公園,沿住小瀑布散步,聽住雀仔叫聲!兒童遊樂場的設施也不算少,放假一家人買埋嘢食嚟呢度行吓坐吓玩吓都真係幾舒服,有陣時選擇寧靜都唔錯!
石硤尾公園 簡介
石硤尾公園是深水埗區內一所設施多元化的大型公園,佔地合共8公頃,可同時進行各項戶內及戶外的康體活動,迎合不同年齡市民的需要.


text:
近排流感肆虐,一向身體算好嘅燒腩仔都中咗招,仲要來勢兇兇話來就來,早一日佢仲龍精虎猛搞搞震,第二日返學無耐就接到班主任電話話佢個樣好似好攰,到接佢放學時已經摸到佢有D熱,傍晚時間去睇醫生時已經發緊燒,之後成晚都keep住38度左右,好彩第二日我哋就收到MyBB抽中嘅全新百靈IRT 6520耳溫槍,可以即刻開來試用,自己mon住燒腩仔嘅體溫.
百靈ThermoScan耳溫槍,對有小朋友嘅家長來講一D都唔陌生啦,基本上絕大多數嘅醫院同診所都係用佢哋嘅耳溫槍,可以話係專業同信心之選.
拆盒之後就會見到左邊幅相嘅耳溫槍,耳套,同埋保護盒,耳套啱啱好可以放入保護盒到,將佢哋合併之後就會變成右邊幅相咁,細細個一D都唔阻地方,又唔怕整爛個耳溫槍同整唔見D耳套.
今次呢款新耳溫槍嘅賣點之一就係AgeSmart年齡選擇功能,有三個年齡組別可以揀,分別係0-3個月,3-36個月同埋36個月以上-成年人,我哋畀燒腩仔用就梗係揀3-36個月啦.
揀好年齡組之後就可以同燒腩仔量體溫啦,由於佢食完藥抖咗一日之後已經退咗燒好返好多,所以試用部耳溫槍時好似發現新玩具咁勁hyper,仲搶住話要自己同自己嘟,咁事實部耳溫槍都真係好易用,有獨特嘅位置偵測系統,用顯示燈同提示聲提你個位啱唔啱,我哋只係同佢度咗一次,佢已經知點用同㩒邊個制.
睇吓幾多度先,綠色燈36.7度,即係無發燒,耳溫槍嘅另一個賣點,就係會用顏色來顯示體溫狀況,綠色燈即係體溫正常,黃色燈即係輕度發燒,紅色燈即係高燒,而呢個發燒提示係會隨年齡調節,例如0-3個月嘅BB over 37.4度已經係高燒會著紅色燈,但3-36個月嘅小朋友就over37.6度先算發燒著黃色燈,再over 38.5度先算係高燒著紅色燈,呢個function對無乜記性嘅艾菲來講真係好方便,一睇顯示燈顏色就知有無事同嚴唔嚴重,唔使吓吓上網搵資料對返幾多度先係發燒同幾多度先算高燒.
耳溫槍除咗有專利預熱測溫頭,降低度體溫時所產生嘅冷卻效應,確保連續測溫嘅準確度之外,仲有好方便嘅夜光功能,以後就算半夜入房同燒腩仔度體溫,都唔使專登開大燈整醒佢啦.
至於記憶功能都係唔少得嘅,可以保存最近9次嘅讀數,嘻...呢個M5嘅度數其實係艾菲嘅,見燒腩仔玩得咁開心,艾菲自己都忍唔住試埋一份,只係每次換一個耳套就可以一家人共用一部耳溫槍,唔使怕交叉感染又可以確保測溫嘅準確度,Good!


text:
2014年11月13日 星期四
25個月
原來我上星期五已經25個月大啦,但無心肝嘅媽媽完全無咗件事咁,佢話日日都畀我搞到佢好忙好亂所以唔記得咗喎,咁都得?咁媽媽你會唔會有一日唔記得咗來湊我放學㗎?我會喊㗎喎﹗(艾菲:真係唔係講笑,你日日放學都咁扭計,我幾乎每日都有唔去湊放學嘅衝動囉:P)
呢個月嘅飲食狀況有好大嘅變化呀,都係一日食足四餐,不過媽媽就無再煮BB餐畀我,而係畀我埋枱同佢哋一齊食大人飯,雖然大人餐好好味,但我宜家越來越唔鐘意食正餐,餐餐都食到誓願咁,有時會食晒D餸唔食飯,仲會按心情來揀飲擇食(trouble 2不合作運動嘅一部分來,即除咗例必唔食嘅菜之外,就連南瓜,蘿蔔同水餃都會忽然話唔食,但明明之前一日都仲好鐘意食㗎喎),每次都搞到媽媽好勞氣,宜家直情要扣起D餸,要我食兩啖飯先畀一樣餸.
四隻犬齒終於有生出來嘅跡像,但咬嘢依然唔叻,D肉要咬好耐先咬得爛,繼續唔食軟糖會lur,但其他零食都可以食唔停口,至愛食水果同蛋糕雪糕,一見到佢哋就會發晒狂咁話要食,另一最叻食嘅係藥水,次次都食到嗒嗒聲,中藥都吞到但要有山渣餅送先得.
瞓覺都瞓得差咗,媽媽估係返學壓力大,所以又成日半夜瞓醒大叫,但飲咗七星茶同開始習慣返學之後又好似好咗D, 每晚十點半入房,瞓到第二朝九點半先起身,好多時都會七點幾就醒,但媽媽過來陪我一齊瞓都會瞓多陣,宜家只要媽媽話入房講故事(艾菲:一定唔可以話入房瞓覺,唔係佢實會話唔瞓同扭來扭去都唔入房),我就會聽話收玩具入房㗎啦,間中仲會畀媽媽講完故事就走然後自己瞓添(艾菲:終於還我自由﹗唔使再晚晚坐定定做陪瞓專員啦﹗),至於晏覺就一個月內調節咗好幾次,由於我唔係瞓醒晏覺大發脾氣唔起身,就係瞓三個鐘瞓到自然醒之後夜晚唔肯瞓,所以媽媽最終都係決定放學返來瞓一個鐘就要我起身食飯.
活動能力方面跳明顯叻咗,返學後終於學識做握拳頭揼揼嘅動作,大人問幾歲時又會試整V字手勢,試十次都簡中有一次半次整到㗎,最鐘意就係sir滑梯,喺學校出晒名有咩唔開心,sir兩吓就即刻開心返,亦終於唔使爸爸媽媽陪玩,去到公園會自己玩,等爸爸媽媽可以坐低休息吓,至於入字腳問題都好似有DD好轉,大個仔識得慢慢行(之前出親街都只係顧住跑唔肯慢行),只要專心望住前面行就好少會行行吓跌低.
返學後亦學識咗同其他小朋友相處,無大人睇住嘅情況吓都識得對表妹要溫柔,就算係專登蝦佢R佢腳板都係細細力咁R就算, 唔會主動搶小朋友嘅玩具,但畀人搶時都識拎實件玩具反抗示意NO,就算畀人搶走咗件玩具都只會扁扁咀唔會打人or喊,轉頭大人叫我同返小朋友一齊玩都OK無問題唔記仇.
就連自理能力都有進步,教一次就學識自己除褲同著褲,仲會主動幫手抹嘢,有晚就忽然拎住張濕紙巾跟媽媽尾入咗廁所抹來抹去(艾菲:成個《孤男寡女》入面個Kinki咁囉﹗kakaka...),至於一直停滯不前嘅potty training都終於有突破,喺學校老師嘅教導下我終於成功喺廁所wee到,而自從Ice姨姨轉贈咗個青蛙仔尿兜畀我之後,我連喺屋企wee wee都積極咗,宜家除咗瞓覺同出街之外,其餘時間都唔使著片,一日最多整濕三條底褲仔左右.
把口好似唔識收咁,由起身就講到瞓著先停,早晨,午安,hello,bye bye都識講好耐,但叫人都仲會扭扭擰擰同唔望人,返到學校會主動叫老師同校長,認叻認唔切咁同校長講「我今日無喊好叻呀」 ,對話已經全部係句子,表達自己諗法無難度,媽媽見我咁鐘意講嘢同記嘢咁叻,隔咗成個月無講《氹氹轉》都仲記得兼講得返出來,所以今個月就教咗我講《大笨象渣枝槍》,來緊佢話會開始教我講《三字經》喎,哈哈...有無人知係乜來㗎?宜家除咗1-10同A-Z之外,我仲識講幾個數目字嘅英文(我哋無特登教,只係佢玩玩具電話學),形狀同顏色嘅名都識得越來越多啦﹗
最後又到講情感發展啦,媽媽話我呢個月將touble 2呢樣嘢發揮得淋漓盡致,特別係返學之後,每日都有無窮無盡嘅嘢扭,最絕係一扭可以喊成粒幾兩粒鐘都唔收聲(艾菲:勁想扑暈佢囉),每日都喺屋企進行「不合作運動」同爸爸媽媽搞對抗,佢哋講親咩都話唔好唔做唔要,仲學識駁咀激到佢哋彈吓彈吓,有時畀爸爸媽媽訓話,除咗識應「唔答問題」之外,佢哋講嘢唔啱聽仲會話「唔要媽媽講」/「唔要爸爸講」(艾菲:真係諗起都覺得好頭痛﹗).
至於安全意識就開始無咁高,去其他學校interview都仲會企定定話唔入課室,但媽媽氹多兩氹都OK肯跟住行,而且只要媽媽話講嘢個係老師,我就會肯答佢問題同佢傾偈(艾菲:呢個真係艾菲事前估唔到),仲會附送燦爛笑容畀老師添,搞到個個老師都話我好鐘意笑,仲順利咁呃到個K1 offer返來,不過媽媽話呢個PM位唔係佢嘅首選,所以來緊嘅interview大戰我仍然要繼續加油先得啦﹗
訂閱: 張貼留言 (Atom)


text:
今個星期踏入第九週, 每日既日子總覺得過得好慢好慢, 好似身邊朋友既bb都己經有五六個月, 我仍然仲係三個月未夠, 好心急啊!
我同老公都一樣, 成日都好想時間快d過, 好想阿b快d可以出世.... 平時睇既十個月, 唔覺得係一個長既時期, 但原來當自己有左後, 十個月真係有如等幾年咁耐咁! 哈... 個種感覺真係好奇怪
踏入第九週前兩日己經開始少左唔舒服, 唔通我既害喜現象開始消失? 最近都多左聽人地話其實有害喜現像係好事, 證明bb陀得好, 發育得好... 仲話有報導話嘔得多對bb將來腦部發展都會好d. 聽到呢d說話, 辛苦既時候都會有少少安慰,, 哈!
雖然陀bb真係唔係一件容易既事, 無論心理同身理上都好攰好大壓力, 不過仍然都係個句, 只要bb健康, 我辛苦d都可以, 最緊要係無事, 可以健康地出世就ok!
最近就煩緊究竟去政府生定去私家生, 可能我揀既養和實在太貴, 如果住半私家房連醫生收既費用, 大約都要九萬蚊, 聽到呢個數真係好唔捨得俾啊, 生個仔要唔見十萬蚊, 雖然錢唔係真係大問題, 但都唔想咁嘥法! 加上黎緊又要養b, 又要買/租樓, 又要結婚, 一下子老公都會洗好多錢, 雖然佢話無問題, 叫我唔洗擔心, 但我都會心痛囉~
黎緊月尾媽咪會黎hk倍我, 好耐無同媽咪一齊生活, 希望大家都會夾得黎, 唔好成日再好似以前咁嗌交, 會好好相處...


text:
籌備婚宴真係要做九萬幾個決定, 從擇日,訂酒席,婚紗攝影,新娘化妝,租衫 …… overall 黎講我都好滿意既, 最最最後悔就係婚宴攝影, 係唯一美中不足既部分.
我搵既並唔係職業既婚宴攝影, 而係朋友, 佢地係我以前舊校既
TA, 而家兩個都已經轉左行(做既係剪片工作), 但有業餘做婚宴攝影(一個攝影一個錄影), 好耐以前睇過佢影既相, 覺得 OK 既, 所以最終搵佢地兩個幫手.
之後因為整兒時片段 VIDEO, 我一直係同錄影師溝通, 直至 7月18日當晚,
錄影師竟然同我講聽日攝影師黎唔到, 真係晴天霹靂!!! 最後佢地搵左個人頂替, 雖然我好慶,
但都冇辦法, 唔通我就黎上頭都仲要同人嘈交咩?! 我都唔想影響自己辦喜事既心情.
結果 719 當天攝影錄影雙雙遲到, 影完兄弟佈置花車之後竟然冇黎到女家影野, 我連同一班姊妹合照既相都冇, 介紹姊妹既 video 亦都冇, 令我勁失望.
玩完一輪兄弟, 我終於出黎見人啦, 一出黎場面真係好熱鬧, 兄弟姊妹親戚同家人四十幾人在場, 人群中我見到有兩部相機瞄住我, 一部係天德, 一部係震宇,
後來我先見到大會部機, 實在太入門級, 我真係唔為意佢既存在, 同兩個兄弟部相機真係冇得比.
呢位臨時拉夫既攝影師真係唔多 OK, 唔多醒目, 亦都唔識叫人企位,
散席之後睇番D「即拍即發」黃黃紅紅咁, 仲濛濛地添, 真係好擔心.
事隔 9 日, 我地一直催促錄影師交片&交相俾我地, 同埋叫原本個攝影師打番俾我親口同我交代臨時甩底既原因, 講呢個電話既時候真係嬲到痺, 佢一 D 歉意都冇, 仲唔覺得自己做得唔好, 一味講「我都唔想架」, 仲覺得搵左個人黎已經係幫左我, 我嬲既係佢冇誠信同埋冇責任咁, 雖然黎唔到但點都應該自己親自去交代, 我話番俾佢知佢有乜野做得唔好, 佢竟然好悔氣咁同我 SAY SORRY, 仲話「你做老師既, 道理實o係你道!」
對於佢臨時甩底我起初都當佢唔係咁差, 只係真係有事黎唔到, 估唔到直接對話之後係咁令人失望, 佢唔覺得自己有問題, 仲將責任推俾其他人, 我講到攝影同埋錄影冇幫到我同姊妹影野, 佢竟然話「
我唔知你地點溝通
」, 完全係自保兼置身事外, 極度過份!!!
呢 D 都算, 一直表現都 OK 既錄影師今日竟然同阿政講「
上晝段片冇收音
」, 天啊~~~ 真係好想死, 嬲到爆炸, 呢 D 係我地好珍貴既回憶, 係冇辦法再補償架, 玩兄弟既片段我未睇過, 佢讀既愛的宣言我都係冇聽過, 上午斟茶時長輩既訓話好有意思, 我好想聽番, 但係呢 D 全部都冇晒聲, 我真係接受唔到. 最最最過份係佢下午知道左但而家事隔 9 日先講俾我地知, 當日唔講係唔想我地唔開心, 咁點解要到左今日阿政約佢出黎交收 D 相既時候先講呢?! 做錯左就係做錯左, 始終都要面對, 點解可以咁?!
我地真係勁唔開心, 呢D係幾多錢都補償唔到既野, 我真係好後悔好後悔, 係整個婚禮裏面我做左最後悔既一個決定. 佢兩個既行為真係太小朋友啦, 連工作應有既態度都未識, 今日你仲細你可能唔知道自己既錯係幾咁過份, 將來我深信你地會明白我地同你地講既「責任感,工作態度,專業…..」係乜野一回事, 亦都請你諗下如果你地結婚既時候遇到我既情況, 將心比己你自己會點?!
我真係好後悔!!!
安慰既係天德同埋震宇幫我地影左好多好多靚 SNAP,
但係大會影既親戚朋友團體合照效果認真麻麻地
, 真係唔好意思, 而家仲同佢地周旋中, 希望可以盡快調好 D 色先曬相俾大家.
( 而家我既心情就好似佢咁……想殺人呀!)


text:
今晚先講下隻金隅, 有星級嘅基礎投資者. 中人壽大家都知佢係正宗係鳳凰無保不落. 仲有少有出擊嘅中銀投資同中投, 傳聞話造訪有關人士幾次先有份入位嘅OZ同糖王. 更加可能有幾家東南亞嘅建材商可能入股! 好嘞, 依家睇下劉央, Uncle 4同大劉出唔出手! 證券商如致富更破天慌地早一個星期接受Margin Reservation! 嗱! 你可能話依家市場睇到琥珀咁堅, 大陸A股IPO仲堅, 市場充斥遊資, d證券行早d出動搵生意好正常呀!? 但係大家一定要知, 致富係好保守嘅! 可以話係清清河邊草, 保守過HSBC同中銀! 當年07新股潮時, 佢都係少少地Offer幾隻! 咁您話隻2009係唔係堅呢? .講番隻2009, 有強勁嘅基礎投資者, 仲有證券商推高哂d atmosphere. 咁隻野有冇 Selling Points???? 有! 今次sell 一條龍. 隻野有4大業務. 1係水泥, 2係建材, 3係賣樓, 4係物業管理! 可以由頭吹到尾, 食哂成條產業鏈, 佢都真係頂瓜瓜! 記住本人不是證監會持牌人仕, 冇讀過任何BBA MBA DBA CFA CFP ACCA CIMA ASCPA 等等, 所以全文絕不構成任何投資要約. 簡單d講 -------------- 輸左$唔好話我.
未講業務前, 先講下隻金隅嘅股東. 大家都知佢係等左成年咁耐先有嘅H股. 話得係H股, 大大大老板當然係國家, 咁第二, 第三....?? 中國中材同合生. 一間係建材商, 一間係地產商. 呢點可以睇出金隅嘅業務Strategies! 果然是係做到連股東都係合縱連環, 獨一無二! 如果資料冇錯, 佢黎香港applied上市係申報以建材為主業. 咁樣更加可以令到金隅得到一個較高嘅估值.北京金隅業務縱貫建材生產上下游,去年水泥業務收入佔公司整體收入近四成,新型建材及房地產業務各佔三成及兩成,剩下不到一成來自物業管理.第一二樣主業係建材同水泥, 睇初步資料應該唔錯, 在某幾項領域上都係龍頭. 而且d 出品大部份以環保因先, 符合國策! 廠房舊年Passed哂環保評估, 勁! 水泥更加是京城地區阿一, 最重要嘅係Beijing Olympic 大部份水泥材料都係由佢地提供, 証明d 野掂, 人脈強勁! 雖然奧運完左, 但係未來隨住京滬鐵路同天津環渤海新區嘅發展, 生意冇問題!第三樣係賣樓, 根據六月份最新嘅數字, 首都樓價已重回2007頂端嘅售價! 而且佢d樓盤用番自己d建材同水泥, 直情一條dragon! 雖然依家國家好似要收緊番d Loan, 特別係第二套房嘅Mortgage, 但係家下內需要緊, 相信樓房價格可以保持平穩! 第4 樣係物業投資同管理, 可以為集團帶來現金流, 更增強幾分防守力!根據報導金隅Margin 已有幾十億預訂, 而單係信誠一間行都比人Mark左成45億. 隻野香港公開認購部分都係得6億元. 睇黎要超百倍, 令到要回撥到公開認購部分至50%冇問題! 國際配售方面, 五位基礎投資者要左1.75億美金嘅貨 (記住人地係唔駛抽嘅!). 計埋回撥番比公開認購部分, 即係國際配售得番十幾億港元嘅貨比d大戶, 依家話東南亞建材商要買, 仲有d Fund呀富豪呀, 貨源一定唔夠分, 佢地可能去番公開認購度攞貨! 隻股睇個勢一定6.38最高訂價!
先講下估佢上市後可以升到幾多. 依家09年金隅PE 估計係19倍, 同海螺差唔多. 但係佢主打建材, 如果同隻3323嘅12倍PE比咁就貴好多. 但係佢都做埋Real Estate喎, d盤仲用番自家嘅水泥同建材, 玩一條龍概念. 而且金隅可以得益於政府嘅刺激經濟方案的實施,加埋內地房地產市場逐漸復蘇, 估出年Profit 升50%冇問題. 依家可以用2010 Expected PE 來做估價, 咁如果market因為佢嘅高增長, 依然比20倍PE, 咁上市見$10絕對唔奇! 呢個都符合左2628 投資IPO大雞唔食細米嘅性格!
咁係唔係真係正到冇野彈呢? 有幾點大家要留意! 第一訂價唔係平, 以佢未來增長之估計, 叫合理啦. 但係依家以上限訂價計, 09PE去到19倍, IPO反應好, 仲有15%超額配售權, 到時PE仲高! 第二, 負債率去到六十幾個巴仙, 有d高, 但以2009嘅發展速度同半隻地產股計, 都合理, 至緊要睇下招股書佢d債要比幾多息! 第三內地水泥產能有過剩問題. 幸好水泥呢一行有黃金三百里法則, 因為要在其他省份買, d運費仲貴. 新近大摩出左份報告, 華北地方d水泥仲係求過於供, 所以佢北京龍頭地位同區分計, 唔駛驚. 仲有佢大部分嘅地係工業地, 而土地多位於四環或以外! 但係中心區分唔易發展, 四五環反而有利攞平地同起野發展! 加上佢做經濟適用房及兩限房, 毛利少! 但呢樣就合國策, 而且同埋以佢大老板嘅身份, 足可令佢生意日日有, 貨如輪轉!
我估d行日日吹d老MAR比人訂左幾多幾多, d保薦人話幾多人要貨, 傳媒日日大版吹行佢, 隻野會好搶手!


text:
今日本來要去代一個幾星期既代課,但係我代左半日已經覺得課擔唔係路,首先一日十堂,真係好crazy,忙到抽唔到時間泵奶(呢樣野係冇得遷就既,因為所有代課以唔影響 Josie 妹食人奶為大前提),趕到死死下,仲要係要借用學校醫療室,冇得lock, 一路泵一路怕有人唔小心開門(接呢單代課前,已向搵我代課既副校提出我必需要中午泵一次人奶.)
一早番到去就,未上堂就俾人捉左去開備課會;帶完學生放學諗住可以抖抖,點之副校話要到禮堂睇學生做功課,全校既老師都係咁,直至法定放學時間先可以離開禮堂(事前冇講過,仲要暗示大部分老師都係留到好夜先走).
最最最大問題係將要考試,勁多書未教晒,好多習作要趕住做,有乜理由要一個代課追趕進度,我計過要一個星期內教2-3課書,點教?!
就算極速教完,相信學生都唔會吸收得到.
種種因素之下,我唔想代落去,所以向副校長請辭,我知係變相一鑊翹起佢(點講都係我唔o岩),但我真係頂唔到,同埋頂到都會唔開心,咁何必呢!
代得輕鬆,代得開心係我代課既大原則.
副校非常唔高興,講左D說話令我一D都冇後悔唔幫佢代落去,最後仲要攞校長黎撻我,不過我係唔會驚既……見完校長,件事總算告一段落.
成件事從開初接代課起,一直同呢個副校溝通,通話次數唔算多,加埋當面傾過計,我好想講呢個副校真係超唔掂,好少遇到咁既質素既副校.
( 一枱都係要改既簿,加上今日中文默書,超灰! )
( 雖然提早請辭,但今日既工作我一定做足晒既,改晒所有簿 )
( 寫低晒批改左咩功課同埋每一班教到邊度等等…… )


text:
岩岩見吉吉哥一連post左幾篇文, 搞到我都有o的手痕~ 呢間食肆想同大家介紹好耐架喇, 但係一直都懶, 唔願寫, 就等我襯呢個機會介紹下啦~
唔知大家有無留意係海運大廈入口, 有幾間食肆呢? 其中一間叫『HABITU - THE PIER』
, 我覺得唔錯架! 佢係一間意式西餐廳, 主要係sell Pizza, Pasta 同扒. 最特式既, 莫過於沿用炭爐焗Pizza 同埋個view喇. 雖則個view唔算得上話好好, 但係話晒都對正成個維港, 一路食飯, 一路睇『幻彩詠香江』都唔錯架.
而Pizza 呢, 我就覺得係Must-Try Item 喇. 佢o的Pizza 有別於其他舖頭, 非常之薄, 就算兩個人去食一個, 都唔會話好飽. 而且仲非常之好味(四式芝士Pizza除外 :P), 我自問就無能力整到喇. 除此之外, 佢o的Pasta 都唔錯, 特別係最basic果款意粉(好似叫Spaghetti Carbonara), 乾乾地身, 加埋o的芝士, 好好味~
仲有, 仲有, 佢地除左食野, 仲有得飲野架. 佢有一個露天既地方俾三五知己坐埋一齊飲下酒, 吹下水同埋欣賞下維港景色. 如果唔飲酒既話, 可以試試佢既『蜜糖薑茶』, 真材實料, 又暖胃, 又潤, 非常正~ 至於價錢呢, 佢應該係屬於中檔喇~ 兩個人去食, 大約$300度啦~


text:
上星期六, 我地去pri屋企拆屋, 先黎做一個意大利香草包.
大廚出馬, 今次負責最後工序既係芳齡歲半既Momo師父!
先掃上橄欖油, 再灑上香草, 鹽及蒜粉. 再用佢既二指神功, 同個包加返d酒凹.
新鮮出爐, 香噴噴.
好多謝屋主醒我一大舊發好咗既麵糰, 等我可以做公仔包.
我好無恥地一早就要求又食又拎架啦.
我未做過包, 所以唔清楚麵糰既觸感係點既, 唯有諗起乜就整乜啦.
係醒麵期間, 有d配件甩咗, 所以做出黎既成品有d變咗怪物.
好彩都有d見得人既, Momo就有慧眼啦, 佢揀咗上面隻蟹.
其實烏龜都唔差架, 起碼手手腳腳, 有頭有尾, 樣樣齊吖麻.
呢隻甩鼻豬好彩甩唔晒, 仲keep到個豬樣, 蝴蝶呢, 相信大家都睇得出掛?
因為盡量唔想用咁多朱古力, 所以做咗d冇眼珠既豬.
pri一早就整定既檸檬撻, Momo讚不絕口, 繁繁encore. 我都想打包一件走架, 但山長水遠, 帶呢d凍品返去, 實唔掂啦.
小插曲呢, 都有架, 因為Momo百厭, 係梳化四頭tun, 終於叉錯腳, 跌咗落琴底.
佢梗有喊啦, 但係當師奶撈返佢上黎, 拎住罐蜜桃茶同佢講: 俾你飲一啖好冇?
立即止咳, 快過打針呀!
今次要鄭重多謝人地老公, 除咗協助pri招呼大家之外, 亦冇嫌我地唔通氣, 食完下午茶都唔走, 霸住佢老婆不特止, 仲留低咗一大堆碗係廚房, 就拍下law pad走人.


text:
我唔係用過好多卸妝產品,
買過bioderma , neutrogena 水油藍色樽,同loreal 呢幾款.
前者唔錯,大枝,唔乸眼又乾淨.
neutrogena唔油幾清爽,禁耐啲抹會比較乾淨.
後者都ok乾淨,不過卸完一定要用洗面產品好仔細洗一次面同勤力啲做深層清潔,因為幾容易出油脂粒.
3枝都唔“拿“眼.
因為每日就算幾趕都好最少用遮暇遮住個黑眼圈,
實在黑到冇朋友,所以每日都要卸咁滯,
咁我apply完卸妝野之後一定要用平時洗面膏/奶,
如果唔係啲油脂粒爆唒出黎,角質層厚到唔上粉.
姐係成個粉樣唔係幾好啦.
見到市面上有好多卸妝濕紙巾既product,
幾方便又乾凈,但真係超快用完,五六十蚊得十幾廿塊,
咁一日最少都用一塊,一個月都要買2 packs啦.
咁我買bioderma唔好?
bioderma都用到幾個月了.
於是忽發奇想,
其實用bb抹屁股既濕紙巾可以代替,bb個屁股都薄滑過我塊面掛,
佢地冇奶野我諗我塊面都頂得住,於是買左幾款試下.
Johnsonbaby 藍紅款都試過,
佢話不含酒精,但真有啲懷疑,
因為抹完面係會有啲刺痛感,同面會紅,但過左一陣就冇事,我諗呢啲係敏感既情況.
咁當中有啲叫潔膚巾/柔濕巾吖咁,
其實我覺得兩種冇咩分別,最緊要唔好有酒精成份就ok啦.
敏感肌不建議用此方法哦.
最近用呢個係用過之中最溫和又幾乾淨,冇敏感情況.
屈人寺購入,廿幾蚊有九十張,
仲想點吖大佬係咪先?
有朋友問MJ卸唔卸到,
不知道呢,我唔用MJ的,真係好難卸吖,
但卸basic粉底眉粉胭脂都乾淨既.
又平啱唒返緊學既sis,
不過認真,
買返黎時點都要係咁咦抹下一撻仔面先,
睇下有冇敏感先好用,頂唔順就勉強冇幸福啦.


text:
仲有一張小檬前一晚已經拎咗出嚟
話星期日先會俾我嘅母親節咭
好似我呀..一樣咁靚
有冇發現我呀梅上身??
因為為咗一陣間嘅活動...
今年婆婆大壽, 都唔知送咩俾佢
anyway,到老咗, 三四年都唔係啲咩)
諗起佢平時都好鍾意影相,於是送輯family photo俾佢,
今次呢個family,唔係淨係我哋一家,連埋婆婆,舅父舅母
希望佢開心吓!
同NT/屋企人夾期果時,大家都冇為意呢日係母親節..
到四月底先發現係母親節!都好,可以順便一家人和婆婆玩吓
衫褲鞋襪一家口都夾過吓,
盡量淺色為主,簡單舒服就得.
喺屋企出發,兩隻豬仔都瞓左..
估唔到小檬都瞓,
去到吓快就有停車場,妹妹豬就醒小檬仲係瞓緊.
大家先準備好,抱住小檬繼續瞓就出發.
眼見好多一隻隻咁,好驚
(好在噴咗莫釘我真係幾得,我哋都冇中招, 妹妹噴舅母果隻就中咗兩粒)
雖然冇太陽曬,不過好焗.
到我哋時都未ready,一個啱啱醒,唔鍾意草(啲草好長,好桔)
另一個唔笑,怕NT(唉,熟到爛都突然間咁,真係唔知啲小朋友諗咩)
婆婆最緊張兩粒孫,想同佢兩個影,點知小檬話唔同婆婆影!!
大佬呀..成家勞師動眾,出錢出力都係想婆婆開心,
婆婆就係想同啲孫仔.我哋影吓靚相,
平時同婆婆friend嘅小檬,唔明點解會無啦啦咁~~
擾攘一番之後先肯企喺到影,
叫佢攬住又話唔好!!!
見到咁嘅情況, 爸爸又失控,其實我都有!
我哋好似zootopia啲猛獸咁,
輪流失控...到後來啲情況又好啲啲..
不時吵吵鬧鬧,不過有小朋友大家好快又笑返~
離開草叢好啲,又晏啲,冇咁熱,小檬醒返啲,
但其實小朋友只會顧住玩唔會影(婆婆都係要影啲一家人見樣果啲相)
=_____=
影咗差不多三個鐘,玩咗一大輪


text:
「功夫」
每次準備一啲重要嘅計劃書都會遇到一個好重要嘅問題,就係內容太多時間太少.要用最短嘅時間講最多嘅嘢真係好考技巧,因為時間有限所以要係短短嘅六十分鐘將訊息完完全全表達出嚟,老實講唔係樣樣嘢都可以一言兩語就可以講完.好多時我都會去研究人哋嘅計劃書,因為從中可以學習到一啲技巧,不過講到尾都要要睇邊個去演繹成件事,就算同一份計劃書,唔同人都會有唔同嘅演繹方法.
「計劃」
通常我準備計劃書都會用一個標準就係三至五分鐘一頁,每頁都希望圖多字少,因為一圖勝千語.所以事前我都會用紙筆寫低整個故事大鋼,睇下有無漏咗重點,與此同時睇下整個計劃書嘅流暢度.至於頁數方面一般都會係十二至二十頁左右,而涵蓋嘅重點亦都控制係十點入面.當然就算點樣準備都好,其實最重要當日嘅臨場表現,因為好多時你只有一次嘅機會去講解個計劃書!
「學習」
雖然做過好多次計劃書,但係都仲唔可以做到得心應手.好多時就算準備好事前嘅工作,但係做做下又改下嚟樣嗰樣,結果都係要攪一大輪先知搞掂.當然有時候真係無乜時間,所以未必次次做到百分百完美,唯有係講解嘅時候做返好啲去彌補.當然做得多,試得多,失敗得多,慢慢就會進步.無人係天生出嚟就識寫計劃書,而且每個人都有自己嘅風格,所以有時真係無人可以教你點樣可以做好啲!
Also published on Medium.


text:
2015年7月1日 星期三
熱熱熱 I
22 則留言:
嘩!妳行一日嘅行山/遠足路程,夠我行一年啦!^^"回覆刪除
咁熱又行咁多路都帶備貓糧比街貓開餐,仲舖好哂地方裝住,好細心呢!回覆
唔係化?我行左三,四個鐘咋喎,而且今次段路幾好行,唔辛苦呢刪除
其實個袋貓糧係準備夜晚返去餵我樓下D浪浪架,不過當時見到咪俾佢食住先囉
真係抵妳食極都咁slim o既~~~ ;)回覆刪除回覆
有借有還,因為食得多,所以要還債:p刪除
赤柱也很久沒去了回覆刪除回覆
依家車車好番,帶佢去跑下:p刪除
呢排天氣好熱呀!回覆刪除回覆
一路行一路流汗,不過天氣好好,心情都蓋過晒刪除
呢段路要行幾耐先到赤柱大街呀?回覆刪除回覆
個日行左3,4個鐘左右啦刪除
嘩~~~ 好熱, 望到都頂唔順回覆刪除回覆
真係好熱架!不過咁好天,熱下都冇所謂啦刪除
嘩,行咁耐,真係好勁,想當年我都好中意去過軍人墳場個邊,覺得好安靜.回覆刪除回覆
都唔係好勁咋,條路都唔算好長刪除
妳同Mr.Wu行個度去拍拖呀?
哩日行左好多路,咁熱消脂一流呀^^回覆刪除回覆
但之後再食野變增脂呢><刪除
秋天我都中意咁行入赤柱,但而家夏天真係會熱瓜我.唔怪你咁fit.....而我咁肥....hahah回覆刪除回覆
咪反啦fit,我唔肥但唔係好瘦囉刪除
其實出一身汗再沖涼好C服架
軍人墳場我未去過.回覆刪除回覆
你個邊中央公墓仲好行啦刪除
原來你係去行山....好勁呀回覆刪除回覆
行左三,四個鐘啦,唔算好耐,所以唔勁呢;p刪除


text:
終於都炸左頭喇
由於尋日太夜訓同埋又唔知老爺奶奶想幾點去西貢拜山,所以我地都唔理咁多就訓訓訓,訓到11點幾,奶奶打比肥豬,同佢講1點要入到西貢,跟住我好似聽到豬生鬧奶奶咁遲先打黎,又話趕唔切,晏d先入去,咁佢就開始沖涼,我就第二啦,最終我地自己揸車入西貢,老爺奶奶就搭299,不過佢地都快過我地喎,好彩仲有個遲到大王未到,我地都差不多拜完,嬋表姐同恩恩先到,嘩,恩恩唔知搞咩,一身藍色好得人驚,係由頭‘cool’到鞋都係藍色,仲有套藍色suit,真係好得人驚呀~~~~原來佢係要返公司做野,有朋友車佢,所以佢好快就走喇,同埋車佢個人係追緊佢,我就同肥豬講,佢可能係想嚇走個男仔,所以著成點,雖然佢平時都唔係打扮得好令,不過一定唔會咁得人驚囉,真係摸不著頭腦,唔知佢係本身咁著,定係嚇人啦,總之我就覺得好好笑 拜完山,返去mos飲茶,之後我地就去左cwb hair cut喇,我終於都炸左個頭喇,都ok啦,1030有hair cut, treatment, perm同highlight,仲要係做左兩個treatment喎,咁呢個winky姐姐都ok有心機,剪髮我唔知佢得唔得啦,因為佢只係同我剪左兩條毛就perm喇,咁perm左出黎同highlight個色都係我想要既野,不過可能我d頭髮軟又幼,所以整唔到好爆既感覺,唔關人事既,咁佢呢個價錢同呢個output,我覺得真係好好架喇,我諗我都幾大機會唔返mark度lur,佢太貴喇,下下都收我3k,short左咩,我發左就搵返佢囉,卡卡
(炸完頭之後,我地仲去左sogo好快咁行一轉,走左睇垃圾桶,一見到GOD個垃圾桶平成200蚊,肥豬居然決定買,佢話買左唔驚個仔搞垃圾,貴d都算喎,不過我覺得700蚊買一個垃圾桶真係好貴,不過試驗過,nic nic真係開唔到,又堆唔到,咁呢d錢都用得值既,卡卡)
炸頭前炸頭後


text:
近排俾網民封為「人生贏家」嘅陳茵薇喺噚日出席活動嘅時候,承認佢又懷孕三個月,雖然而家個肚都仲未係好明顯,但係陳茵薇就已經好開心咁講「有三個已經夠晒數!」.不過喺娛樂圈除咗陳茵薇生產力驚人之外,仲有好多女明星都好有生養架!
徐子淇
身為「千億新抱」嘅徐子淇,傳宗接代當然係佢嘅天職佢今個月不負眾望又再宣布誕下麟兒,已經8年抱四,湊成咗兩個好字.搞到四叔要係九年內派咗6000萬利是,因為新抱懷孕,佢就連佢公司嘅1500名員工都派每人一萬蚊利是.如果我係徐子淇,我就會生夠一打益街坊.
徐淑敏
本來被人叫做咪神嘅徐淑敏(Suki)而家已經開始俾人叫佢做「媽媽咪」,因為佢由結婚到而家已經有三個女,但係有消息指其實佢一向都恨追仔,所以大家可以肯定佢遲啲一定會再有咗!
徐熙娣
同徐子淇一樣嫁入豪門嘅徐熙娣(小S),由2005年結婚開始到而家已經生咗3個女.唔知會唔會同徐淑敏一樣想追個仔呢?不過佢老公經常都惹官非,唔知又得唔得閒追呢?
蔣麗莎
46歲嘅陳浩民啱啱喺社交網上載咗張一家人慶祝生日嘅相,仲留言:「生日快樂順順利利健健康康快快樂樂…愛你.」原來係咁個月佢老婆蔣麗莎已經懷有第4胎,意思係陳浩民下年又會再做爸爸.佢哋2011年結婚後到而家已經有兩女一子,而家又再多一個仔,唔怪得網民都讚佢好生得.


text:
Sunday, 12 December 2010
Elizabethtown
好多年前已經睇過, 最近由於搬屋, 冇咗internet所以生活冇晒趣味, 得閒過頭, 所以攞返出嚟睇. 雖然好多人話唔好睇, 比起導演o既前作大為不如. 我都覺得冇Jerry Maguire咁經典, 不過都唔係差, 雖然對白同情節都欠缺重心, 但係由於男女主角我都覺得算討喜, 所以呢齣戲我其實係相當鍾意, 尤其係女主角, 因為我一向都唔鍾意蜘蛛女Kirsten Dunst, 但係喺呢齣戲入面, 我覺得佢好正, 簡直係 dream girl.
我最鍾意嗰幕係男女主角當時未熟, 不過有一次講通頂講電話, 索性順便約埋去睇日出, 好有feel, 我覺得咁安排幾好, 比起就咁"一見鍾情"式睇上眼更有說服力, 雖然都係快, 不過起碼觀眾睇得出呢兩個人係幾夾, 至少有做好朋友o既潛質, 所以撻著亦在情理之中.
導演Cameron Crowe電影入面o既女性形象都好正, 例如Jerry Maguire入面o既Dorothy Boyd, 樣又cute, 性格又好, 喺個男仔處於低潮o既時候講埋 d 勵志金句, 而Elizabethtown入面o既 Claire 亦一樣咁完美, 雖然係唔真實, 不過睇戲 je. 例如呢一幕, 個男主角搞老豆葬禮搞到一頭煙, 個女仔就適時以一個好鬼馬o既形式出現, 話: "How can I leave you in distress? I'm taking you out." 真係仲美好過睇格林童話.
另一幕我好鍾意睇o既就係女主角朝早走嗰時特登搞到好嘈, 想個男主角起身留佢食早餐之類, d 小動作好搞笑. 雖然個女主角贏晒, 不過齣戲本身係有多少令人失望, 完全冇Jerry Maguire嗰種令人睇完覺得有所得著, 精神一振o既感覺, 除咗Claire嗰部份之外, 故事幾條線都唔算好吸引. 不過當然, 我都係會推介值得一睇.
Posted by Howtindog at 23:57 0 comments Links to this post
Labels: 電影
Thursday, 9 December 2010
PGA College & Theological Seminary
我好似冇喺度提過, 幾個月之前, 我開始喺Surrey一間學校度教聖經科, 佢地只得幾個學生, 全部都係英文唔係好叻, 但係對聖經科好有興趣o既韓國學生. 初初我都唔係好鍾意喺度教, 人工超低, 每堂教3粒鐘, 只得$100, 不過後來同班學生熟咗, 覺得佢地好用心, 就覺得教下都無妨. 而且由於間學校長期冇人肯幫佢地教書, 所以個校長當正我係神咁拜, 我同d學生有時走入佢間office度偷佢 d 杯麵食都得, 佢又叫我做"professor", 雖然只係一個冇任何實質意義o既title...
我第一次教Intro to the OT, 後來又教NT Background, Psalms and Wisdom Lit., 下年會教Synoptic Gospels, 應該都會幾好玩. 同埋我上個月同個校長講, 我要加30%人工, 佢苦起塊面話好窮, 講一大輪, 然後加我20%...唉, 好過冇啦, 雖然有時我星期日去講半個鐘頭道就已經$120.
我都好希望呢間學校可以搞得好d, 多d學生, 第日喺度打份全職文員工都好, 但係個牧師校長唔似做嘢好叻o既人, 亦唔似有魄力搞起間學校, 所以睇怕都係冇乜前途, 只可以當玩下攞下經驗.
Posted by Howtindog at 23:30 0 comments Links to this post
Labels: 生活
Subscribe to: Posts (Atom)


text:
等於有人覺得chok王係實至名歸,但亦有人覺得連佢o係阿皆老街最受歡迎都接受唔到咁,所以,如果你唔o岩睇,唔該過主!
諗咗好耐,究竟Decoration呢部份應該屬於 "很會選擇" 定 "總有失手",但寫得vendor review都係希望一眾仲o係Blog海search意見o既B2B有所警惕,唔好丟錢落海,所以既然我唔會推介人哋用呢間嘢,都應該係屬於雀o既失手篇吧?
開初Join咗梁品製作為我哋做Decoration,雀仲以為自己執到寶,妄想呢間公司係蓮花,出於污泥而不染,不向錢看又有heart,後來上網睇多幾個comments,就知道雀只不過係攬住舊屎仲自以為香,好幾位用過呢間公司o既Blog友都話"好勞氣",而我亦都曾經比呢間嘢激到眼坦!
不過,零希望 = 零失望,最後佢哋仲比到少少驚喜我哋~~
先講o下我哋個package先吖,唔駛四千蚊o既價錢,我哋有──
4條磨砂燈柱 + 2條花柱(呢兩樣係唔要backdrop換番o黎o架)
Reception,油畫架,photo album table o既佈置(簡簡單單放啲燭台同鳥籠)
32個大大細細o既假花球
2盞射燈
簡單名牌印製連cut
所有嘢係包晒我兩場(Felix + M2) o既佈置o架,大家係咪覺得好抵呢?
不過令我氣頂o既係有位疑似太子爺o既職員,同佢傾嘢時好似魂遊外太空咁,仲話由Felix搬啲嘢落去M2要收$2000搬運費!!! (佢只係將啲嘢搬入Lift然後按M2就會直達Ballroom,咁都話要收$2000......)
最後一次傾嘢係同疑似太子女傾,呢個就好好多喇,起碼佢個靈魂仲o係地球,而其實對於佢o黎講,我哋唔要backdrop即係零set up,只係需要幫我將32個假花波波放到通地都係就完成鳥,唔知係咪因為佢都覺得太易做,所以我哋要啲咩基本上佢都答應o架~~
不過,咁簡單o既set up佢都係有出錯,查理斯事前已經將個Floor plan比咗佢......(pro到呢......仲以為係特首出席咩活動o既G4特工路線圖)
但佢都係將啲磨砂燈柱就咁放o係地就走咗,好彩發現得早即刻call番佢番o黎搬番上去~~
磨砂燈柱比想像中都靚啲o架喇,有啲暗花紋咁,Felix個場地好光猛好簡單,加埋個城堡放o係中間,我哋覺得已經係好屬於我哋o既個人化wedding decoration了~~
由於我哋唔想花費太多o係佈置度,所以又開始DIY咗好多嘢~~
Felix的人頭椅引起一眾反對之聲,最終我哋去到東門搵人車椅套,RMB$10@,度身訂造,其實都唔算貴了,全場一千蚊有找,再加埋o係笋崗買o既假繡球花,我哋覺得好襯呀~~
仲有一個細細o既Candy corner放埋啲speech bubbles,有賓客話整得太靚唔敢攞o黎食呀!!!!
我哋仲將佢原本擺reception的裝飾品搬晒去前面張長雲石枱,因為reception有我哋o既DIY都夠照啦,至於証婚枱o既枱花就係半島送o既~~
唔知係佢哋職員溝通出咗問題定係佢堅係見到部Lift覺得原來唔駛行樓梯搬啲嘢落去好方便,佢個職員單拖清晒所有嘢落到M2,完全唔駛兄弟代勞,呢個無疑係加分o既項目~~
落到M2佢一個女仔又好快Set up好,原先好似唔包我哋枱布o架最後都幫我落咗粉紅色枱布,very nice~~
其實都真係幾簡單o既佈置,只係將一堆假花波波四散o係地~~
個名牌design係我哋比佢o既,佢只係負責幫我哋印同cut~~
夜晚個Candy corner仲簡單,拆咗日頭排椅啲假花做裝飾,我啲姊妹仲勁到用針吉番個欄門花球上去,好一個中西合壁
半島場地本身已經夠Grand,所以佈置少少都好靚,再加埋我哋啲DIYs,這就成了我夢想中的婚禮場地~~
唔知呢間公司係咪因為我哋呢啲太簡單,佢啲要員同日都去咗做另一啲大project,所以完全無拗數 / 黑面 / 忟爆o既情況出現,同埋事後我諗,唔知佢係咪知我會寫Blog,所以都盡量做好啲,等我唔好寫得太衰,另一個原因,雀好市儈咁諗,呢間公司從來未做過半島呢個場地,如果佢今次做得好(實情係加埋我哋自製o既seating plan同logo先咁match咁靚),話唔定可以吸引番啲半島BG2B呢(佢賺晒)~~
總括o黎講,如果你有 無限精力 + 冒險精神 + 大量金錢 ,我絕對贊成你搵佢哋為你o既婚禮增添難忘回憶o架!


text:
我地仲有好多結婚既野未買, 流沙包話佢今日得閒, 於是就打算今日出去買野, 但之前流沙包又同佢屋企人講我地今日會去買野, 於是就唔知點解要一齊去買勒. 因為流沙包一早又去佐做野, 我地約佐兩點係屯門等, 流沙包屋企人仲未到, 於是我同流沙包就去佐食野先. 食食下佢個妹打黎, 我都唔知流沙包同佢個妹點溝通, 講極都搵唔到對方既? 搞到流沙包個妹好嬲. 跟住我地去佐買龍鳳戒指, 奶奶話用黎送比我地兩個. 買完戒指我地去佐買海味, 我唔係好明點解買海味我同流沙包都一齊去既? 我地出黎打算買皮帶, 褲, 拖鞋, 枕頭之類既野呀...
由於禮品店個老細打黎話我地send比佢個design有D問題, 唔知點解D顏色變佐做綠色, 於是買完海味後, 我同流沙包就返元朗, 索性比隻手指個老細. 去到用手指開個file係無問題呀, 但輪到格式又唔啱, 字既顏色又要改.... 唉呀, 一個月後就要擺酒啦, 到而家都未搞掂D帖, 我真係超級忟呀!!! 於是我地就即刻返屋企, 流沙包即刻開電腦再改, 改佐幾個鐘, 再去番間舖頭將隻碟比老細, 佢話佢星期二朝早會去印刷廠喎, 到時有咩消息再通知我地, 希望一切順利啦~
結果我地今日話買野, 但最後就咩都無買到, 幾時先再得閒去買呀?? 流沙包先生...


text:
屌你老母,大家唔好睇我而家咁撚斯文,粗口都唔講一句,以為我係一聽到粗口就會好似傅穎咁尿震果類人.好多中學同學畢業後都同我講,佢哋一口嘅粗口爛舌,當年都係跟我學嫁咋.
以一個窮等人家出身嘅人來講,聽人講粗口嘅機會確係多啲,好簡單,公屋唔隔聲,夜晚啲人屌蝦拆蟹要鬧仔打仔時,唔講粗口唔通同你吟詩咩?到咗中學,男校,大家「率性奔放」,基本上粗口係完全無侮辱人嘅意思,即係咁,你同人講早晨係咪唔禮貌?你叫人要應你係咪唔禮貌?只不過,喺課室裡面,「屌你老母」係開引號,「仆街」係閂引號咁解啫.
所以其實我對於啲人講粗口,確切啲,對住我講粗口,我唔係好覺得侮辱到我的.屌你老母,你屌我老母唔通你真係屌撚到咩,咪撚戇鳩啦,你句撚句都屌鳩我老母,代表你無第二句咋陷家鏟撚屌,祝你條仆街年年陷家鏟呀嘈嘈嘈.
咁粗口嘅嘢,係睇場合睇人物的嘛,成場都唔講你一個講,好撚 odd 的.所以我同太太出席佢朋友嘅場合,我都不知幾撚溫馴幾撚乖,可以一句粗口都唔撚講,真係乖撚到我自己都巧京京.而有某些音樂上認識嘅朋友,某次聽到我講一句粗口,好驚奇地話「咦原來你會講粗口,喂得閒講多啲啦!」.
做大學生,做年青人,係闖盪嘅年紀,係有火嘅年紀,講粗口,件事小得不得了,而且係私人時間做,關你撚毛事咩!第時理大係咪會關心埋學生逢星期幾打飛機,逢星期幾扑嘢,打飛機用左手定右手,撩閪時又用中指定無名指呀仆街.真係好撚躁,反撚智到裂鳩開.
原文連結


text:
之前去過Lion Rock Semi-buffet
感覺還不錯,價錢亦相宜
今次想試埋佢既主菜:^)
Menu全用IPad
有好多款選擇
中,西同日式都有:^)切合客人口味:^)
沙律及冷盤
都仲係好似上次咁好新鮮
今次仲有蕃茄食,開胃夠清新,點都要食番d先:^dd
款式其實都冇咩大變化
芝士焗鮮茄龍脷柳飯
賣相好吸引呀……
睇到不少芝士同埋新鮮蕃茄係面頭,仲有烤焗後既金黃微焦顏色
芝士幾牽絲,奶味好重,唔會話太鹹
鮮茄好多水份,酸甜清新,配上芝士topping都冇膩感
龍脷柳熟透都有少少嫩度,不過分唔到佢係咪真係龍脷柳
肉質有點稔身,但好基本既係冇雪藏味冇腥味
飯底唔會太濕爛,撈汁食越嚼越香
甜品
士多啤梨奶酪唔會好甜膩
縱使佢係奶香濃郁,佢都有果醬酸酸甜甜伴住食,降低甜膩感
Brownie外乾內濕軟
朱古力甜中帶苦,香氣甚是香濃
甜度稍高請注意
薑汁燉蛋薑味幾香
但佢只係有香氣唔會話辣既
燉蛋好creamy,甜度不高,配上莓果更為清新
紅豆布甸唔會太硬實
甜得黎幾清,唔係單靠糖黎調味
紅豆香味淡淡的,但入口即滲出清甜味:^)
紅豆沙係有d稀既
我覺得就唔係太甜
重點係佢冇咩陳皮味(Y)
飲品
原來係附送飲品,我上次都唔記得點……
柚子蜜感覺味道不濃,也許水多蜜少
不過算啦反正我都唔係好飲甜野既:^|


text:
今日我要整〝蘿蔔糕〞,尋日阿媽幫我買左4斤幾蘿蔔,今朝我自己買多2斤幾,然後買獵腸和粘米粉回家開工,但幾經艱辛之下才完成,因為阿B黏身又扭到死.
我諗住阿婆返左鄉下,但係肥仔今日連放3日大假可以睇住阿B,年青力壯咪仲好.好境不常,阿B唔肯跟肥仔,肥仔話阿B尋日都係咁,咩人都唔跟係要黏住娣婦,攪到娣婦飯都食唔到.
今朝我一開門聽到肥仔話比阿B聽〝姑媽〞返左嚟!亦都聽到阿B扭計聲,但唔見人,原來娣婦抱左佢去睇車,之後娣婦餵埋阿B食藥就返工,我開埋奶就去整〝蘿蔔糕〞喇!
阿B又喊又扭計成日都要搵我,一見到我就攬住我爬上嚟要抱,我有時望下佢,又去氹佢陪佢玩,又抱住佢睇電視,我行開左一陣整〝蘿蔔糕〞又係咁,但我又要趕住快D整完,因為要去隔離村食晏~〝麥麥〞,肥仔又話要行一陣買外套.
早上約十點,阿B扭扭下奶都未食完就自己趴轉訓左,但訓左1個鐘又醒左.訓醒後情況冇改善,咁唔係辦法有排都未整完,於是我就用背帶孭阿B係背後,去到廚房又唔掂得又唔攪得咪又開始扭,肥仔入嚟抱阿B,阿B就擰轉面,肥仔就開始鬧阿B.
肥仔:衰仔嚟架!爸爸都唔跟,尋日問你跟唔跟我?你就擰轉面.你唔跟爸爸餓死你,你跌倒我唔會埋你架!
阿B一直都冇理采肥仔,隔左一陣阿B又扭,肥仔入嚟抱左阿B出去玩,阿B玩玩下又要嚟搵我,我諗佢可能肚餓就煲熱D粥叫肥仔餵阿B,肥仔問阿B自己食好唔好?阿B點頭我就去拎阿B私家膠碗和羹,食左少少就唔食.我入去問佢幾次食唔食奶,冇回應即係唔食喇!
隔左一陣阿B企係塊板到〝依依~哦哦~〞,我望下佢睇下咩事,傳嚟一陣臭臭味就叫肥仔聞下,果真痾左.我整埋少少野就去換片,換完片就問阿B食唔食奶,問左幾次先點頭,我就去開奶.肥仔見佢食奶就去抺騎樓既鋁窗,我當然繼續,阿B要中場休息叫人幫佢收奶樽,自己走去玩車,睇電視,我地又各自繼續,可能冇人陪阿B不久又嘈,肥仔停工陪佢,又叫我返嚟先蒸,因為晏,但我要蒸埋先.
我整好已2點幾太晏,唯有去完先蒸.老豆放工回來買左飯盒,阿B見到又要食,都食左4湯匙飯.我地2點幾出發,食完野肥仔去睇衫,這次買衫都歷時1小時有多,行到5點幾回程.
我返到去問阿媽蒸左幾耐?係商場時,阿媽來電我順便叫佢幫我蒸〝蘿蔔糕〞.阿媽問我去唔去睇跌打,唔去喇!冇時間,我地一陣去肥阿哥到唔係到食,阿媽聽到都話好,因為唔駛諗我地既餸.頭先肥仔係商場與肥阿哥,阿嫂電聯,肥阿哥有約唔回來吃,而阿嫂要上堂,咁我地買埋野去佢地家等阿嫂回來吃.
阿B未過去已訓左,娣婦又唔舒服,所以佢地2個冇去.我做左4底〝蘿蔔糕〞拎左一底比肥阿哥,一底回老公家吃.


text:
一向認為戚風蛋糕係好有彈力, 而唔係只係軟
近日試左超Q潤戚風既食譜, 比平時多大約一倍水, 而蛋白只係打到濕性發泡, 只依照藍藍細雨俾我整日本棉花蛋糕既提示, 用中速打蛋白, 成品軟弱無力(見90g水超Q潤原味戚風蛋糕測試
及80g水超Q潤檸檬戚風
)同a moon既檸檬戚風一樣
但見lyric o個d外皮係挺直既, 何瑪姬亦都係, 當中我特別讚嘆佢既綿密!(感謝何瑪姬借出相片^^ 原址在此)
我都做過幾次蛋白戚風, o岩o岩先知原來係出自超Q潤食譜, 即係應該打到濕性發泡…我之前一路打到好企身, 所以麵糊入模後唔均勻, 下圖所見外皮有填唔滿既情況.
原來美心o個種都唔係好綿密(見下圖), 上年十月食既, 亦唔似依家電視廣告咁入面夾層有脆脆
而何瑪姬既健康蛋白雪芳蛋糕卻係好綿滑好吸引!引起左我既反思
橫切面質感
其實戚風切面應該係好似棉花蛋糕咁細密定氣孔大d粗糙d既呢? 自己一向整開都係粗d彈d既, 不過最近睇倒何瑪姬既蛋糕細密既氣孔好吸引, 佢既mocha戚風都係好細密, 會唔會其實我一直都做錯左?但係睇返《戚楓蛋糕秘坊傳授》入面既蛋糕又係氣孔粗糙個喎, 何瑪姬話唔知關唔關發粉事, 落左發粉似乎會乾d粗d, 但係呢本食譜入面既配方係唔落發粉個喎, 似乎又唔關事
以前從來唔會理由氣孔粗幼, 時大時細, 只要唔成戚cm直徑我都唔會理, 但係細密d又好似好d喎, 以後用返中速打唔好令佢咁粗糙.
我最初做冇發粉既戚風時覺得硬係濕濕地仲覺得唔係幾妥, 但何瑪姬就話超Q潤係要濕潤, 而且睇片覺得超Q潤似乎回彈冇咁快(超Q潤回彈影片見Lyric's 烏龍茶戚風)
以下係我舊年整既紅茶戚風
爆與平頂
另外仲有一項從來冇唸過既問題, 爆口有問題既咩? 唔係份量少就唔會爆?最近2次將一個17cm模既份量分戚2個15cm焗, 未出爐已經收縮至平頂.


text:
2014年1月28日 星期二
2014新年新體驗 - 摘士多啤梨
踏入 2014,
嘗試新體驗,
就係摘士多啤梨.
知道粉嶺附近都有士多啤梨園,
但詳細地址/資料都係要靠GOOGLE XD
打電話去睇吓執咗笠未,
結果係仲有營業,
但係價錢係資料所得o既兩倍...
唯有叫佢哋忍手啲啦
因為 Bryan 上晝有數學比賽,
所以我哋比班老表遲少少到.
Bryan 去到即拎較剪係咁搵靚士多啤梨
士多啤梨貌似幾靚,
唔通係漲價原因?
份量唔多,都要百幾埋單....
即洗即食,又真係幾好食
同埋老表影張合照先~
都算高昂玩意,可能玩過一次就算 XD
2014年1月23日 星期四
又見 BMX Park
而家upate 個 blog 比較遲,
其實係上年年尾o既事.....
某星期日Bryan 學完溜冰,
提議去BMX park 繼續玩,
溜冰兵團都好雀躍,
可惜其中兩個去過玩o既團員因為屋企安排咗節目,
所以冇得去,佢哋好失望呢....
結果 Bryan 又要做嚮導帶兩個表姐認識呢個好玩o既地方
表姐初次玩 BMX,
開初都有啲緊張,
但係玩玩吓就停唔低 XD
Bryan 貌似愈嚟愈淡定
有機會集齊溜冰腳一齊再去玩過~~
2014年1月12日 星期日
紅葉聖誕
今年聖誕幾特別,
就係去咗大棠影紅葉...
原先已經預料會多人,
但估唔到誇張成咁,
我哋慣常係坐小巴去到大棠山道,
然後截的士上到大棠自然教育徑,
呢次去到,
見到車龍幾乎去到路口,
所以我哋只有行路去目的地.
慣例,去咗秘密基地影先
上次嚟就未到紅葉期,
呢次似乎過咗少少...
期間,
有個楂大機o既哥哥仔走過嚟話想睇吓我影成點....
唔通見我爬低又剩??
冇乜好影,
於是乎跟住人龍去影紅葉勝地,
去到見到兩棵已經殘殘地o既楓樹堆滿晒人,
好似行花市咁,
都係去 B 仔食涼粉算..... 下年再見~
2014年1月9日 星期四
2013 平安夜
年年平安夜都會出街食飯湊吓熱鬧,
今年揀咗去沙田.
去翠華食完晚飯就去新城市天空花園影吓相...
一如所料,多人都爆,
但係排隊相當有秩序,
直情係排東京迪士尼遊戲項目咁樣...
有朋友睇完啲相,
話點解冇人o既,
查實有啲位固然係大家排隊影o既,
但係有更多我係選擇人哋唔會去影o既地方去影
原本話過要再去尖東影燈飾,
最後都係就唔到時間,
唯有等下年lu
2014年1月1日 星期三
時代廣場聖誕佈置2013
話咁快就第四堂溜冰
溜完冰大家話去影吓聖誕佈置,
記得皇后像廣場o既佈置好似幾特別,
就叫佢哋一齊去睇吓,
日頭睇似乎平平無奇,
而且攔住咗冇得入埋去影相....
立即搭叮叮去銅鑼灣時代廣場,
果然有睇頭得多
老友鬼鬼o既老表們
最後一幅全家福作結
訂閱: 文章 (Atom)


text:
Saturday, March 17, 2007
Cookie做手術
終於都到左cookie做手術既日子,一陣都好擔心佢唔知會唔會頂唔住個手術,唔知要佢做係好定唔好,不過都book左時間,都決定左做,所以今日一朝8點幾就起身,準備湊佢去西貢喇
去到診所都要等一陣先可以入去,首先就係同cookie探熱抽血,佢都係一貫作風,唔郁唔望就當冇事,我就一直攬實佢,同佢講,叫佢唔好驚
跟住就到亞bob做body check到抽血,佢一邊震一邊碌大隻眼,個樣真係好好笑,都唔知佢咁驚做咩?
抽完之後,我地就要等around半個鐘先知個驗血報告,先可以開始做手術(等左其間,我同bob cook影左幾張相)
報告出左,兩個都好正常,不過都開始要留意佢地既飲食,唔可以食太多protein既食物,一路keep住,佢地應該都可以好健康,非常好
所以cookie既手術可以開始做喇,又係同上次nic nic做手術一樣,我地睇住佢麻醉,個心真係好唔舒服,好似睇住佢死咁,不過冇事既,冇事既,cookie會好快好返架
咁放底左cookie,我地就同bob返tko,帶佢去沖涼剪毛
11點幾,姑娘打電話黎話cookie ok喇,叫我地3-7去湊佢,咁我同二家姐同亞jim就大概3點半入到西貢湊佢啦
嘩,見到佢背脊條痕,真係好痛呀,足足有4吋長,仲有佢隻腳,仲有少少血,好慘呀,一見到cookie,我就係咁同佢傾計,叫佢唔好驚,唔駛怕,好快好返,做完手術就冇事,個背脊唔會再生一舊野架喇,你會好健康,放心
咁我地就問下姑娘知唔知割出黎個d係咩啦,咁佢就比我地睇,背脊個舊野真係好大,只係細過一個兵乓波少少咋,真係慘呀,隻腳個粒唔知咩,就因為要就位,所以有兩條肉都要切埋,真係好得人驚架,好彩天生真係唔係好怕呢d野,總算睇過佢清左d可能對佢健康有問題既古怪野啦
咁返tko時,我地就去湊返好靚仔既bob bob先再返欣明苑,返到屋企,cookie都冇咩力反,一路訓一路訓,好彩,同左第2日,佢都好左d喇,冇齋訓,有野食佢都識食,咁就安落晒啦
Cookie,放心啦,你會好快好返架,好快就唔痛架喇,你同bob會長命百歲,冇病冇痛架~~~
Posted by Nic Nic at 8:59 AM
No comments:
Subscribe to: Post Comments (Atom)


text:
燒雞翼,我自細鐘意食...哈哈...每年一到秋涼季節,艾菲就會有鋪BBQ癮,可惜朋友仔們陸續成家兼有小朋友,要約得成一次BBQ真係好有難度,難得檬媽邀請,有得玩有得食,夾過米高時間OK即應承﹗
原先我哋約好十一月底㗎,但當日天陰陰仲落出雨,結果被逼取消,當時燒腩仔同米高都好失望,係...連米高都好失望,keep住成日不停問艾菲做咩要取消(因為夜晚已經無雨),改期到上星期日,點知天文台又出咗個雨雲預告,早幾日米高已經密切留意住天氣,然後到星期六天氣超差落咗成日雨,大家都以為又要改期時,忽然佢喺下午好認真咁叫艾菲通知檬媽千祈唔好取消,話星期日一定會停雨,最多凍D咁話...
結果真係畀燒腩家嘅天文台台長講中,一覺瞓醒個天清到呢,咁我哋當然按原定計劃去BBQ啦﹗一早同燒腩仔講,叫佢食完lunch就上床瞓晏覺然後出發,不過佢唔知係唔係興奮得滯,結果搞咗成個鐘先瞓得著,到夠鐘起身時當然又扭扭擰擰啦,但我哋都總算順利出到門口,去到檬爸檬媽同大廚文文叔叔,保姆契媽媽,仲有康樂組組長NT哥哥已經set好晒嘢,大爺亦已經到咗,有個小朋友原先扮怕醜,但大爺媽請佢食咗塊朱古力餅之後即刻醒神返,哈...果然係為食仔呀﹗
warm up完梗係趁佢哋未玩到好癲時影返張合照先啦﹗
影完合照無耐,佢哋已經走唔停,好彩有檬媽,大爺媽同保姆契媽媽幫手睇實,以艾菲宜家嘅能力實在唔夠佢哋跑呢﹗
另一邊廂,檬爸,NT哥哥,文文叔叔同燒腩爸就密密燒,等我哋一眾靚媽追仔之餘都可以有啖好食.
出得來玩,艾菲都唔預燒腩仔食得多,佢求其食咗一round,有嘢到肚就放佢出去繼續玩,檬媽教佢哋玩有隻雀仔跌落水,個個都玩到咔咔聲咁笑﹗
然後就到大師NT哥哥出場啦,妹妹豬好醒目,影完相識得要睇playback,確保靚靚先收貨.
玩咗陣等埋妹豬一家來,我哋就請NT哥哥幫我哋影大合照,嘩﹗小檬個pose型到呢﹗得閒要叫燒腩仔偷吓師先得﹗
影完大合照,NT哥哥仲好好咁幫我哋影咗陣相,其實睇得出NT哥哥當日個樣好攰,但都唔會交行貨hea我哋.
足球小將﹗三個男仔,有得玩就一拍即合﹗
疑似兩小無猜﹗但實情妹妹豬成晚不停叫住大爺,所以燒腩仔只係拖...住...先...㗎咋﹗噢...
雖然同妹妹豬只係拖住先,燒腩仔都好積極咁去奪取芳心㗎,仔...如果你對媽媽都有咁積極就好啦...不過艾菲都知這些機會不屬於自己㗎啦...
NT哥哥除咗做大會攝影,影完相仲要化身康樂組組長招呼一班小朋友,佢哋流輪要NT哥哥抱起玩飛高,真係睇見都替NT哥哥辛苦,艾菲唯有叫燒腩仔埋去揼吓骨等佢鬆一鬆啦,哈哈...
之後佢哋唔知做咩拉晒D凳圍圈,仲話自己開會叫大人走,艾菲企隔離聽佢哋D扮大人嘅對話,真係聽到忍唔住笑呢﹗
後來我哋仲拎咗NT哥哥部機來自己影添,大師用嘅機當然係勁嘢來啦,可惜以艾菲有限公司嘅技術,應該影咗唔少鬆郁蒙出來(好彩無激到大師嘔血),無記錯呢兩張好似係艾菲影嘅,對到焦都算係咁啦﹗嘻...
唔覺唔覺,我哋就玩咗成晚,大人細路都好開心好滿足呀,燒腩仔仲玩到唔願走話要留低繼續玩添(真係醜死鬼啦)﹗真係好多謝檬爸檬媽嘅熱情招待,由約期book爐到準備食物同物資,所有嘢都係心機來,下次再約嘅話艾菲都要早D入來幫手先得﹗


text:
本來仲想繼續講夏天, 不過啱啱睇完「華麗一族」呢套日劇, 想講番幾句.
無可否認, 作為慶祝電視台週年既"台慶劇", 肥龍總係覺得「華麗一族」"差啲差啲". 不過唔好誤會唔好睇喎,反而肥龍就幾滿意個結局.
肥龍未睇過山崎豐子「華麗一族」既原著. 相比之前既日劇「白色巨塔」(共二十集), 日劇「華麗一族」有點"到喉唔到肺"既感覺. 而呢種感覺, 就由第一集開始一直喺肥龍既腦海徘徊, 直至最後一集先知呢種感覺係咩一回事.
相信導演事先已經有個取決, 就係邊條係主線條係副線, 而且邊樣係全劇既重點. 雖然全劇既節奏同劇情尚且流暢, 但可能因為只可以用短短九集既篇幅去講內裡既複雜既人物關係而同時又要令劇情繼續演進, 結果有啲唔錯既情節及細節只好放棄或簡化咗. 而因為咁樣有啲本應可以再發揮既地方變得走馬看花, 亦缺少咗應有既張力及劇力.
肥龍諗, 若果可以用二十集去拍「華麗一族」, 會唔會更好睇啲呢? (係咪木村片酬太貴呢? 嘻^^!)
至於點解肥龍話直至最後一集先知呢種感覺係咩一回事, 就係因為當大部份情節已經交代並出現咗既時候, 反而可以專心咁喺最後一集用兩三場戲為全劇主線同重點做個大總結. 場口雖然唔多,但反而更有張力及意思, 並且交待得好細緻同深入.
睇完全套劇, 對「宿命」二字有另方面既想法. (仲有配樂好正!)


text:
29.10.07
背景聲音
客戶非常無奈謂辦公時間唔準聽收音機或歌本來就已經係應該既, 只係開壞咗個頭, 俾同事聽慣咗先至攪成咁. 而且佢又覺得, 成件事既處理, 自己既出發點本想係希望同事可以集中啲及專注啲去做公事, 只不過係同事一律唔明白佢既用心及意思啫.
聽完, 肥龍當然非常明白客戶既苦心啦, 呢個情況, 肥龍都有諗過及發生. 但同時, 肥龍又有一個疑問: 其實因為聽歌而影響工作時既集中力及專注力呢個情況, 會唔會係客戶自己既假設, 又或者會唔會係佢反應過敏呢? 肥龍除咗下意識地點頭表示附和, 咁就好奇問客戶其實之前有無試過因為呢個原因令到有事件發生, 甚至令到公司有所損失呢. 咁客戶就話無, 只係佢就如上面所講佢希望呢個情況應該改善一下囉.
不過肥龍就講笑謂, 其實要留意睇吓同事聽咩囉. 如果係睇歌可能問題唔大, 但如果係聽財經台呀, 股票呀咁, 就真係要留意一下, 千祁唔好阻住人發達. 又可能客戶果份工只係part time黎既啫, 再嘈可能連做都唔做時, 到時佢仲麻煩.
不過好似呢類問題, 真係又好難有個結論. 講番肥龍自己, 其實, 好多時, 當肥龍留喺公司加班做野時, 都會好自然習慣開著收音機或者播吓歌, 一路聽一路做野, 可以輕輕鬆鬆咁去做, 覺得並無咩唔妥兼可以減減壓添. 反正如果聲量唔大而又唔影響其他人既前提下, 肥龍無咩太大意見及所謂囉. 但係如果係喺辦公時間呢...除非係勞工密集行業或有實際需要, 又同事操作主要係機械式而唔太大需要用腦的話, 尚且可以. 否則, 真係可免則免. 兼且真係仲要靠同事自己自律, 唔好過界. 但真係唔容易, 反面既例子就見唔少.
講到尾, 易放難收嘛.
1 則留言:
- 野蠻郡主 說...
-
我以前做過幾間公司,多數都係老闆係到聽,我地就聽得好細聲…另外有一間呢?d同事係designer,有d人話一定要聽收音機/歌先做到野,咁佢地每人一人一耳筒.不過呢…我就唔得喇!因為我好專心既…我一聽就掛住聽諗唔到野,如果我要做文件或者要思考入數既時候,我係唔會聽歌,反正,係公司都係做野要緊!
- 2007年10月30日 下午1:33


text:
全知言
眼睛去旅行 最想跟邊個主持環遊世界?
旅遊節目向來受歡迎,無機會去旅行嘅可以望梅止渴;準備去旅遊嘅又可以睇定有咩景點必去喎,難怪旅遊節目長做長有.
不過景點靚,但主持唔討好,都好難令觀眾投入到喎!最近大台播出由杜如風主持嘅《東京攻略》又成為熱話,始終杜如風嘅主持風格唔係人人受得住嘛.全知言今期就問吓大家最鍾意睇邊個做旅遊主持先!
衞詩雅•黃秋生可信程度高
如果俾我揀想睇邊個藝人做旅遊節目主持,我會想睇黃秋生老師.因為佢講嘢好直,其實好多旅遊節目,樣樣嘢都好好玩,好好食,好值得去,咁佢咁直,可能佢食完會話:「嘩,垃圾呀!」你會覺得,佢嘅可信程度好高囉,咁你就知嗰個地方仲值唔值得去喇!
泰臣•三個小生掂呀
旅遊節目呢家嘢,我最欣賞就係《三個小生去旅行》.我覺得三個小生,咁樣嘅組合真係掂呀!我好希望能夠有朝一日,我都能夠成為其中一個小生吖!
Kellyjackie•翠如 BB唔嬌嗲
我最鍾意嘅旅遊節目主持就係翠如 BB,因為我真係覺得佢好真,同埋佢唔會好嬌嗲,但係佢有好玩得,好真性情嘅表現,令我每一次睇佢做旅遊節目都好開心.
張敬軒• Do姐夠絕核
我最鍾意嘅旅遊節目主持梗係 Do姐因為 Do姐講嘢又夠絕核啦,同埋佢都係一個好有修養,知識好淵博嘅節目主持人,所以有佢帶路一定會買得開心,食得開心又玩得開心嘅!
蜥蜴仔•蔡瀾非常好睇
我最鍾意就係蔡瀾,因為我覺得蔡瀾嘅節目非常之好睇啦,同埋佢嘅故事帶俾我哋一個新嘅旅遊點,同埋新嘅美食點,希望大家都支持吓啦.
街坊:蔡瀾真啲囉
最喜愛旅遊節目主持人,如果喺市民心目中,大家又點揀好呢?對於家庭煮婦嚟講,一係靚女,一係嘢食,最易入屋㗎


text:
我應該係一個百分百兇悍嘅港女,所以睇春嬌與志明個陣,一直不忿點解張志明一再介意余春嬌俾綠帽佢戴,提都唔提自己一腳踏两船,重要懶係情深義重咁,牽掛尚優優,放唔低余春嬌,拖泥帶水.
我亦無余春嬌嘅大方同勇敢, 可以坦白承認鍾意前度,唔介意同有女友嘅佢玩偷情,不過換個角度,感情唔可以用尺度,只有自己心知肚明,又或者引得前度放低事業線溫柔美女,某情度上會有好大滿足感 :P
春嬌同伊健,真真假假嘅錯摸,同現實一樣,啲人究竟幾時講真,幾時講假,唔易分o架!
最爆笑嘅MTV已經係網上廣泛流傅,沒了驚喜,但係電影嘅真實感,到肉嘅對白,感覺感情嘅流轉,的確可以令好多人有共鳴,但係第一集太成功,無可避免對第二集有期待,好在 Brenda 個段有驚喜,加埋終於解釋咗職場永遠係 hea 霸廢拉先會上位嘅原因,點都要俾 LIKE 嘅!
睇完之後,真係好想做問卷調查,究竟男人們會揀優優定春嬌呢?
終於係 Youtube 睇到金培達嘅觀戲後感,「有啲嘢唔係講原因同條件,係講嗰個人同你有幾夾 ~~~」啱嘅,當你可以肆無忌憚咁係你女人面前講粗口,放屁,撩鼻屎,你可以唔化妝,唔戴 con,唔戴 bra 咁對住你男人,恭喜晒!恭喜你o地搵到真愛!


text:
摟屌裙又名摟hi裙,內地稱之為齊B小短裙,正名「包臀裙」.一睇個名就知呢款裙有幾大威力,係一條可以引起男人慾望既裙呀!高登仔更加講過:冬天冇著過摟屌裙加黑絲,唔可以稱之為女人.
筆者好喜歡著包臀裙,貪佢著到線條又可以拉長身型比例,加上其實真係好易襯.每次著包臀裙加高跟鞋時都會發現一樣野:男士既目光都常都係猥褻但欣賞既,而女士呢,都係厭惡而歧視既.即係點呢?即係你著條呢條裙出街,有部分女人會忽然道德撚上身以「哇!洗唔洗呀~~」既眼神黎望你,仲會係從頭掃到落腳個隻,令你差尐以為自己下身咩都冇著!如果你著番工,就一定會有數個女同事同你講:「哇!你唔凍架?」「哇!會唔會短得濟呀?」「哇!你唔驚走光呀!」「哇,你行唔行到路呀?」哇~哇~哇... 早前網上有人share一個褸屌裙既post,我甚至發現有位平日女權主義當道既朋友like左一個咁既comment:「d女仔著到咁短真係被人非禮都唔好怪人.」老實講,以一個愛著包臀裙高跟鞋既女人黎講,你問我係猥亵既眼光難頂,定係女人歧視既眼光難頂?一定係後者!
香港係一個好神奇既地方,女權一早就大過男權,女人就做乜都得,疑點利益永遠係歸於女人既.舉個例,消費HeHe以任何形容詞,甚至用粗口都係可以既,係講笑係開心既,但話行動升級,讚靚女鬧臭西就全部係物化女性;生活化尐講,港女上下其手A&F男model係開放同開心既,但港男掂下女model就係非禮變態;港女煲韓劇睇韓仔沖涼係浪漫,港男睇AV就係咸濕╮(╯_╰)╭係咁既形勢下,港女仍然日日話要爭取女權,男女平等...但你又會發現,好多時,批判女人呀,批判風化案女受害者呀個尐,都係女人,八婆!成日話爭取平等既佢地會突然道德撚上身,認為阿邊個邊個唔應該著咁性感啦,衫唔應該咁deep咁貼啦,裙又唔可以太短啦,然後以你既性感淫賤黎襯托佢地既保守清純(文青就最鐘意呢尐襯托法啦).其實好多物化女性批判女性既都係女人,但耐何男士經常往往躺著也中槍,只怪佢地生於女權香港.女權道德撚呢把尺同政府搬龍門係一樣勁架!人地性感就係淫賤,姣婆,自己flirt仔做第三者遺背道德就係無辦法控制唔到,個個都張愛玲上身咁樣,真係多變過24個比利!
又,對摟屌裙有微言既女人,一般都係身材比較本土既,即係點?一係C9個款,一係就A級港女,再加偏到無既patpat囉.除左衣著清純保守,佢地亦都非常偏好復古風呀懷舊呀個尐look,總之就係出廛脫俗啦.
其實呢,摟屌裙都要著得起先會有摟屌既效果,如果唔係,只會引黎一句:「哇!屌~~」
原文連結


text:
維京人身先士卒,已經第一時間 install 咗同埋試下先.之前 expect 嘅 copy & paste function 雖然仲未做到,但整體嚟講都係 OK 嘅.
據 Apple 網頁所講,今次主要有七大更新:
- Maps 今次嘅改善比較多,亦係今次 update 嘅主要 selling point.改善包括新增 Google Street View,公共交通,步行方向等;另外,dropped pins 可以顯示地址,而且仲可以用 email 同 D 朋友仔 share location 㖭.
- 減少撥出失敗同埋通話遺失.維京人試咗成日,暫時未發現有之前一個版本有通話遺失(即講講下電話無厘頭斷線)嘅情況,唔錯.不過試一日未夠,要繼續密切留意先得.
- Mail 功能增強,包括解決個別電郵排程問題,而且有更佳嘅橫式 HTML 電郵.
- 可以喺 iTunes 直接 download Podcast.呢個功能其實唔錯,下載 Podcast 唔需要將 iPhone 連線至電腦下載.不過由於香港冇 iTunes Store,如果你上次連接 iTunes 時使用香港區域,iPhone 亦會默認為香港,所以呢個功能就用唔到咯,除非你上次用部 iPhone 連接 iTunes 係使用一 D 有 iTunes Store (例如美國,日本等)嘅區域啦.
- Safari 效能更佳更穩定.使用 Safari 成日無啦啦跳返出去 home screen 可以話係之前幾個版本俾人投訴得最多嘅一個問題.維京人今日試過,感覺良好.好似通話遺失一樣,試一日未夠,要繼續密切留意.
- 按下 home screen button 即返去第一個主屏首頁.呢個功能維京人奇怪點解之前嗰幾個版本做唔到.家下終於有呢個 function,開心!
- 開啟或關閉 Auto-correction.


text:
駅內有好多鬼鬼野買呀
第一卡係ねずみ男列車
第二卡ねこ娘列車
班次超疏, 成個鍾先一班車, 走車都幾大獲
再去多一個站睇吓先
又係超好彩, 等左一陣就有車
第一卡こなきじじい列車
第二卡砂かけばばあ列車
一共有6款車, 我仲欠兩款見唔到
到境港, 搵車位途中見到鬼太郎同佢D朋友仔遊街, 好想即刻跳車呀, 希望一陣仲見到佢地啦
境港駅
泊好車, 可以去行妖怪街喇, 成條妖怪街D店舖都係同鬼太郎有關, 沿途仲有好多妖怪影相位和吸印仔位呢
境港駅內
成條街都係呢D銅像, 要影晒唔好漏左幾隻都好困難
連的士都咁認真, 完全覺得自己去左妖怪城市
肚餓喇~ 醫左肚先繼續行
呢五支清酒全部都好正呀! 一陣帶邊支走好呢
河童の泉
呢部機正! 超好玩! 部機幫手影自己個樣, 然後會PRINT出你塊面, 跟住再選擇想扮演咩角色既吊飾, 張自己塊面KEY落去就完成, 超得! 我揀左鬼太郎, 花先生揀光頭爺爺(我已經唔記得左光頭爺爺正確叫咩名), 下次有機會再來, 我一定再玩, 試埋其他角色先得
妖怪神社
是超細既神社仔, 一眼睇晒
呢隻眼珠爸爸係可以轉架
WA~ 全部都想買
超搞笑既車窗貼
木牌POST CARD可以自己係度填埋顏色, 然後係度寄出, 最衰我地沒有咁多時間, 如果唔係一定玩呀,下次一定要再來過
鬼神
有鬼太郎貼紙相影! 正呀!
鬼太郎先生, 終於見到你喇
...續...


text:
Saturday, May 28, 2011
雜記
Thursday, May 26, 2011
Juicy girls
Wednesday, May 18, 2011
去街街
幾個星期前了, 去左啱啱電視上小儀介紹間餐廳食早餐
再送妹妮去學小提琴, 間餐廳又真係幾懷舊既. 個早餐A都幾好味, 鮑魚火腿絲通粉妹妮食左大半碗
出到門口見到咁多麵包居然仲話想食!
平時食親早餐, 佢都最鐘意食火腿同香腸.前幾日yayaGigi叫妹妮問我火腿係咩,咁啱佢拎住本TOYSTORY書,我咪指住入面隻豬話ham 就係呢隻豬囉(咁蹺隻豬個名又叫ham)你就係食緊HAM 喇.妹妮聽完後即刻皺晒眉話NO...好似好驚自己食左叫HAM咁
有時又會無啦啦蹺埋手捌歪面扮嬲,真係唔知邊度學返黎!
有日去和民食滑蛋豬扒,比佢試下打蛋
搞勻佢
落蛋喇!咪睇妹妮咁大隻,其實佢好懶咬肉架,要好碎佢先肯𡁻,不過麥樂雞例外!所以呢D吉豬我話比佢知係nuggets,佢就好易咁食左3塊!
有時妹妮好sweet架,無啦啦會話 ‘媽咪我好鐘意你呀’ 咁,呢D情況尢其係當你帶佢去poo poo時會特別講得多!佢poo poo時會不停口講野架,真係好騎呢!
諗住買件潛水質地既泳衣外套比佢,等佢落水無咁凍
點知佢自己擸住件衫周圍揭,好似真係自己shopping咁
story telling
5月15日
平時妹妮勁鐘詫聽故事, 每個故事都百聽不厭架. 有日收到book store有個story telling既event, 比3-6歲細路, 即時打去留位! 去到書店門口對住間戲院, 妹妮竟然記得佢係度睇過戲! 不過問佢係邊套戲佢就唔記得了...係小矮人阿莉阿蒂呀
兩'仔'爺
夠鐘入場喇
我地第一次參加呢d活動, 早d到好d, 點知係第一個到
今次係由呢本'The sand turtle' 既作者親自講故事
開始作者叫小朋友們畫下心目中既龜, 開正妹妮個瓣
妹妮好努力畫隻龜, 先畫個圈先...
隻龜唔知點解個樣係正面望既呢? 仲有埋眼同鼻架
畫好之後作者擺晒所有畫出黎, 妹妮寫自己個名又要個個字母唔同色, 都未寫晒自己個名, 作者就收起幅畫. 妹妮即時望住我地, 我地叫佢自己同作者講幅畫未寫好個名架, 佢真係走埋去話 not yet finish my name. 作者就比返佢寫埋個N字. 平時妹妮係我地面前大大聲, 其實個人好怕醜, 對住外人即刻細細聲, 所以今次佢算係咁喇
開始講故事了, 個個都好專心聽架, 不過有d 細d既小朋友扭計, 妹妮就分心了, 成日望住喊緊個細路無聽書...我諗佢係學校都係咁. 大約一個鐘就玩完了
.
攞返自已幅畫先, 呢幅就係妹妮既龜了! 仲有貼紙派潻
聽完故仔去睇下書先, 其實係見個姐姐睇緊書自己又扮睇書, 都係揭下扮下咋.
之後去成日都book唔到位既大榮華食飯, 食下圍村菜, 其實都係同平時d小菜差唔多.
當然要叫個豬油撈飯啦! 豬仔食豬油, 不過只係落小小好喇
再加d鼓油
撈埋認真yummy呀, 仲食晒成大碗呀!!
妹妮平時返學對波鞋開始緊緊地了, 咁啱呢個星期playroom又關左, 於是帶妹妮去逛下街, 去到鞋部佢已經自己唔客氣攞住對水靴自己試
好難先穿得入去, 即刻開心到好似會買咁!
大腳八而家著18cm了!
呢對黑鞋仔係舊年暑假去北海道時買架, 仲一買買了兩對唔同size. 妹妮9月K1開學時著左第一對, 而家都未夠一年已經話緊要著第二對了! 本來仲諗住可以出年開學先著對新既, 而家唔得了, 連波鞋都要學期尾黎換對新既, 激死!


text:
Hiu Yong(隊長)蘇曉陽 22歲
FAITH過往常被取笑跳舞唔齊,隊長 Hiu Yong指責全因舊將 Wave唔合作所致,現在加入兩個新成員,反而更易就時間排舞.
爆 Like王
踢走失蹤 Wave FAITH:佢離隊後 block咗我哋 ig!
上年 MK-Pop殺入娛樂圈,一年過去,仍然活躍嘅好似得番天堂鳥, 3人組合 FAITH上週則爆出換人風波!
踢走咗跳舞最勁嘅成員 Wave,引起網上罵戰;又加入咗 Dawn同 River, 3個變 4個.
呢頭大換血,嗰頭新成員 Dawn又被起底被揭做過裸模影過床照……講到懵盛盛「被退團」的 Wave,隊長 Hiu Yong就話係 Wave試過失場又冇心做喎,又話:「佢離隊後 block咗我哋 ig!」真係小學生反面咁囉!
F:《 FACE》 H:隊長 Hiu Yong S: Sky D: Dawn R: River
F:點解會踢走 Wave?
H: Wave想專注去教跳舞,就開始抽唔到時間,咁對於一個團隊嚟講係好有影響,例如我去 book場排舞,當日佢會 no show,甚至唔聽電話;有次我同 Sky到咗 studio,佢又唔聽電話,我哋以為佢出咗事,點知睇佢 ig原來去咗玩,老闆都睇到,當然好嬲啦;我哋每星期至少排一次舞,但呢 8個月嚟佢出現次數 5隻手指數得晒,去到後期我哋已經好沮喪,佢嚴重影響到 FAITH出碟嘅進度,所以至有咁嘅調動.
F:係你哋向公司提出換走佢?
H:有講過!你出面做嘢都唔可以咁啦,我明白做藝人收入唔穩定,亦明白你要 part-time教跳舞,但當配合唔到你練習嘅時候,係咪應該轉兼職呢?我有提議佢睇招聘廣告,但佢連打開份報紙都唔肯.
S:佢離隊後 block咗我哋 ig,啲網友仲話我哋無情無義做乜 un-follow佢,其實係佢 block咗我哋!
F:點解會加入 River同 Dawn兩位新成員?
R:呢幾年參加過好多歌唱比賽,上年喺十八區歌唱比賽攞咗亞軍,又攞咗工聯會港澳區冠軍.剛剛讀完 IVE嘅旅遊業高級文憑,喺網上見到 FAITH招募師弟師妹咪試下囉,我好欣賞佢哋㗎!無論人哋點攻擊佢哋都好,佢哋都好努力,我覺得啲歌幾好聽㗎!
D:我同 River一樣係參加招募比賽入嚟嘅,我覺得佢哋好有名氣,好多人討論,無論係正面或負面都好,我想睇下自己會唔會變到佢哋咁有名.
F: Dawn點解會影半裸床照?
D:啲相係參加完《 FACE》 UStar選舉之後,有啲公司搵我 casting,又有啲朋友想出作品集,搵我影其中啲相,我就做下 gym注重下身形咁本作品集未出嘅,啲相流出係因為攝影師自己有 po相又 forward過俾我,簽咗 FAITH之後已要求唔好登我啲相喇.唔擔心形象嘅,啲相好正經,冇諗過係色情.至於有人話我同性戀,我覺得唔使澄清,身邊都有同性戀朋友,唔覺佢哋有問題,愛情嘅嘢係鍾意個人,唔係性別囉,只要大家夾得嚟就得


text:
今次呢架車D座位好似靚D, 但呢D位放大喼又無咁方便
六點就去到機場
羽田空港COUNTER好有效率
未出發前仲諗, 呢D咁既女滿別機邊有人坐嫁??? 點知係滿席, 應該話幾乎所有去北海道既航班都係滿席
由於係737細機, 只有百幾個乘客
上到飛機就見到CLASS J
話說我之前坐國際綫見隔離個細路有呢D小禮物, 我都好想要 (因為想自製嵐JET), 但今日空姐突然問我要唔要... 我諗緊係咪因為個日係我生日所以有呢????
未夠九點就到女滿別空港, 第一件事睇下有咩買, 如果價錢不太貴, 可以走時先買嘛
六花亭咁普通一定有啦
呢隻千祈唔好買住, 因為成田空港都有
毛蟹都唔平WOR
影晒相方便格價, 然後去ORIX COUNTER租車, 原來所有人都等緊我地坐SHUTTLE BUS去間租車公司, 真係唔好意思
租5日4夜, 只係19300YEN
今次係JAZZ... 唔係租日產
原本氣象局話會落雨, 一落機見到咁好天, 心情大好..... 不過只限上晝
因為我未食早餐, 諗住去機場附近既道之駅醫肚
早到連D餐廳都未開, 所以都係無野食, 不過都有得益, 就係我地發現附近有向日葵花田
十月都仲有向日葵, 我地著D冬天衫影相, 真係好違和
兩部相機影既花, 顏色上有少許分別, 單鏡機遍橙, NEX綠色搶D
其實係北海道見到美景已經好幸福啦.... 哈哈... 呢D真係用錢都買唔到
待續....


text:
近10年難得有套擺脫師奶口味嘅電視劇《天與地》,雖然收視滑鐵盧,不過,播映以嚟勁具話題性,而且贏盡口碑.啱啱到呢個結局週,劇情更加緊湊,鼓佬(林保怡飾)愈嚟愈奸,為上位不擇手段,同其他兄弟反晒面咁滯,不過喺元旦(01/01)播放嘅大結局,最後定案佢哋3兄弟竟然會同阿佘走埋一齊夾band,連黃貫中都有嚟撐場,唔係咁堅呀?
結局拍足2日2夜
雖然有傳最後佢哋會因為恩怨情仇而反晒面,死嘅死,入獄嘅入獄,不過陳豪就大爆終極至堅結局,佢哋會再次走埋一齊,喺啟德機場舊址夾番場終極一band,勁Rock ‘N’ Roll一番.
監製戚其義都唔小心爆響口話:「最後陳豪,林保怡同黃得斌會用家明嘅歌,嚟維繫住大家好單薄好單薄嘅友誼,場戲重有佢哋嘅年輕版一齊拍,等大家諗多啲.」
據知為咗拍結局場戲,幕後都花咗唔少心力.拍攝嗰幾晚正正係當年(09年)全港最低溫嗰幾晚,陳豪,黃德斌同林保怡要捱凍捱足2日2夜,先拍得完呢場最後夾band戲,認真熱血!
其他傳聞結局我哋收到《天》嘅至堅結局玩夾band show發放正能量,不過外間之前亦傳出不同版本,幾位主角都各自有自己下場,想知邊個結局真係堅?就要mark實01/01晚嘅大結局啦!
黑仔 孤獨終老陳豪飾演嘅黑仔,做嘢一向都不擇手段,雖然後來放下屠刀,兼向卓桐(邵美琪飾)自首話同佢結婚嘅真正目的係貪佢嘅財產,但就傷盡卓桐嘅心.黑仔離開證券公司,到酒吧夾band為生.不過,黑仔見鼓佬林保怡打算吞咗卓樺(金燕玲飾)死後間公司,所以聯同卓樺嘅雀友對抗鼓佬,雖然成功,但佢同卓桐復合就無望囉!最後重孤獨終老.
林保怡 死路一條由忠變奸嘅鼓佬(林保怡飾)藉住搭上卓樺(金燕玲飾)而吞併證券公司,點知遇上車禍,自己死唔去就愈嚟愈狠,後來重要脅好友Ronnie(黃德斌飾)幫自己間公司造假賬.雖然最後關頭鼓佬覺悟,不過最後佢為救1個爭啲被車撞倒嘅小朋友而碌落樓梯撞穿頭死,死得陰功﹗
黃德斌 如願入獄一直受良心責備嘅Ronnie(黃德斌飾)最終為殺死家明一事自首,不過就被鼓佬要脅,指手頭上有佢老婆雪薇(湯盈盈飾)被利用洗黑錢嘅證據,迫佢造假賬.最終Ronnie都係盲咗,重因為造假賬而入獄.
阿佘 放低一切由佘詩曼飾演嘅Yan發現 Ronnie,黑仔同鼓佬食咗家明,同3人反目嘅同時,亦唔再相信身邊人,連Dr. Dylan被誤會藏毒而被捕,Yan都唔信係誤會.直至Dr. Dylan患上腦退化症入院,Yan去探佢,先被佢嘅金石良言點醒,原諒咗佢哋3個.全劇由Yan主持電台節目,幻想住家明仍然在世作終結.
場口大解構
網民捧到《天與地》上神檯,幾乎每個場口都要解讀一番.近期連去邊度取景都有得講,不如搵嚟編審周旭明親自大解構.
「Beyond屋邨」蘇屋邨
第1集年輕嘅家明揸住綿羊仔送年輕嘅Yan返蘇屋邨,眼利嘅網民一眼就睇穿就喺黃家駒同胞弟黃家強曾經住過嘅蘇屋邨,所以認為喺蘇屋邨取景有特別用意.
周旭明:「揀蘇屋邨係想表達舊邨啫!如果嗰時牛頭角冇拆或者會揀牛頭角㗎!冇其他嘅意思,一場誤會!」
「私家」糖水鋪
有幾集成日講Yan同鼓佬去間糖水鋪度食豆腐花,不過就勁低調唔影招牌;但到咗第25集,鼓佬同卓樺去到元朗嘅佳記甜品食糖水,就大大隻字幫人賣廣告.原來之所以咁低調,係因為呢間位於天后清風街嘅糖水鋪「甜姨姨」係陳豪同監製戚其義有份嘅.
據知,阿戚借個場出嚟係為咗方便拍攝,並唔係想做宣傳.
組band搵真銀
成日都聽到啲明星拍戲拍到抽離唔到,終於戲假情真拍埋拖,有啲重結埋婚生埋仔添!
不過拍拍下戲,拍到夾埋band都應該係第1次喇!《天與地》以Rock ‘N’ Roll精神貫穿成套劇,為咗鏡頭前面夾得似模似樣,陳豪同黃德斌重特登走去重學音樂,加上由佢哋3個主唱嘅插曲〈年少無知〉勁hit,所以搞到佢哋勁認真夾咗隊Sober Band.
林保怡重話希望公司可以幫佢哋出碟,重話如果可以返內地出碟搵真銀重好.得閒夾下band jam歌當然爽,不過諗住靠佢搵食,就認真要諗諗喇!大家都知呢個世代做音樂係搵唔到錢㗎喇!
「如果命運能選擇」,佢哋真係會想夾band?咦!乜林保怡唔打鼓走咗出嚟彈吉他嘅?無他嘅,型棍吖嘛!
本文鏈接:黃貫中勁撐 天與地 至堅夾band結局


text:
2015年3月31日 星期二
母入院 吳若希感情升「溫」 吳若希,
今集勁多嘢睇,千祈唔好錯過! next 1/1 pre Jinny媽咪入院,主播Anson都好擔心,而吳若希同溫家偉嘅緋聞愈傳愈熱,Anson仲擔心! next 1/1 pre 護母心切嘅Jinny,講到黑心網民都仲係好嬲! next 1/1 pre 對於負面緋聞,林欣彤就選擇唔多講. next 1/1 pre 心穎BB做咗啲乜咁痛呀? next 1/1 pre 林峯做咗出年嘅個唱,依家已經操肌. next 1/1 pre 張智霖都於工作都好挑剔,絕對唔會亂咁接job. next 1/1 pre 吳若希(Jinny)呢幾日可以話係經歷盡人嘅高低,前幾日佢先大晒同男仔嘅親密照,疑似有感情滋潤好幸福,點知媽咪就突然發生單車意外,要做開腦手術,搞到佢由人生高峰跌落谷底,有黑心網民就用吳媽媽嚟開玩笑,搞到Jinny忍唔住喺facebook爆粗還擊!今集Jinny就喺醫院嬲爆爆解釋點解自己要咁做.另一個新聞人物林欣彤亦有回應家暴事件.林峯就話自己出年會開騷,依家已經開始操肌,而近年賺到笑嘅張智霖就似乎賺夠喇,皆因佢話內地有工作搵佢同靚靚拍住上,不過佢話要諗諗先.快啲click入《東網電視》睇喇!


text:
十二月三日 咁多日天氣都very nice 感謝神嘅眷顧
楽しいTokyo -DAY FIVE- 淺草雷門 - 海濱幕張 - 松阪牛 - 成田機場
話咁快就嚟到東京5天遊嘅最後一日喇 媽咪話好感恩呢5日天公造美 一切事情都好順利 我地7個人都玩得好開心
媽咪 TITI都好多謝你帶我見識咁多未見過嘅野 今次我表現好好 係唔係下年可以再去呀? 不如下年同嫲嫲去丫...
食完08年東京最後一個早餐 媽咪亦嘆埋最後一日奶奶 仲有佢最愛嘅味噌湯...
之後小泉生就帶我地去左淺草嗰邊 喺嗰度我見到一個好大嘅紅色燈籠呀 我好鐘意嗰度 好舒服 好自在 媽咪仲比我自己行嚟行去呢 佢地大人有大人買手信 我就繼續纏住公公同我扭波波 (扭旦) 公公同婆婆好鐘意呢度呀 係咁買野比人 好似傻左咁 再望下YEE EE...唉 更加唔洗講 成條街搬返去好過啦 都係媽咪同嗲地好 全程陪我行下 影下相
行完淺草 我地就去埋幕張嗰邊 呢個地方得間AGNIS B可以買得下 媽咪喺嗰度買左D文具同埋KEY CHAIN 本來想買件褸比我 都計起唔太抵就冇買...依家佢後悔到C呀 哈哈 嗲地嗰句千金難買心頭好係真架!
喺agnis b裡面 姐姐見我悶悶地 就拎左大筒lego比我玩 喺我玩得好開心嗰陣 有個日本妹妹走過嚟 我想同佢握手 佢唔理我呀 跟住我摸佢件衫衫 佢居然扁扁嘴就喊 媽咪見個妹妹喊 覺得好唔好意思 仲係咁同日本媽媽講sorry呢 而我? 喺另一道門走左lu 哈哈哈哈
其實幕張已經係我地最後一個行程喇 離開幕張 我地就去食鐵板燒放題 而今次放題當中 我地加左錢 買左一盒松阪牛同一盒神戶牛呢 松阪牛就兩萬yen 而神戶牛就6500yen 兩樣都好好味 當中以松阪牛最抵死 盒裡面有張證明書架 而證明書上 有你食隻牛牛嘅生前照 你可click返條link入去睇下佢叫咩名 佢父母個名 仲有佢張靚相
媽咪同yee ee一見兩盒牛嚟到就想食 於是都唔記得影塊牛嘅大特寫 淨係影得個盒 失敗...證明佢地恨左食件牛好耐啦 哈哈 燒呀燒呀 好快就冇晒 呢餐仲有食日本咖喱飯 牛呀 豬呀 咩都有得食 如果自遊行去呢間度食都幾抵 幾好食!!!
今次旅行 玩夠 睇夠 食夠 嘆夠 係時候返屋企喇 司機哥哥車左我地去機場 同我扡揮手say bye bye
喺成田機場 居然比媽咪搵到成田機場個playroom比我玩 等我地等之餘冇咁悶...玩左一陣 我地入閘咯 可愛嘅東京再見喇 雖然我可能好快唔記得你 但我喺14個月大嚟探你係一個事實 第日睇返d相 一定都好開心呢
東京東京 我走左 你記唔記得我架? 我講多次我個名丫 我叫Titi呀!!!
富士山再見喇 保重呀 你唔好曳曳唔好成日匿埋呀 你咁靚 要多d蒲頭嘛 ^^
東京嘅baby 再見喇 原來你地屋企咁凍架 我初初都好唔慣呢...
多多指教 下次嚟我度玩啦...
最後...媽媽話:
Titi 你今次好聽話 好叻叻呀! 充份表現出eq高過媽咪好多好多(慚愧...) 成個trip你都表現得好開心 好專注望野 媽咪亦睇得出你好鐘意接觸新事物 有見及此 媽咪可以放心plan同你去第二度玩呢^^
呢次日本之旅 最意外嘅得著係教識你 A B C D E 呢幾個字 哈哈 真係一日教一個字咁 返到嚟 你仲記得 依家仲識得指住嚟讀 非常好呢!
謝謝你為媽咪寫左一篇咁詳細嘅遊記 媽咪第日睇返一定好開心 thanks~
每張相都有編碼 媽咪曬相之後一釘 就成為我地一家嘅開心遊記...第一本同titi旅遊嘅遊記...titi 你估下你下年肯唔肯再為媽咪打遊記呢? 咭咭


text:
PART 2
尋日我見亞媽出完街返嚟拎住支雞毛掃,我話屋企咪已經有囉,又買多支?亞媽冇正面回答我,但我相信唔係為咗打掃而買咁簡單!
呢幾日我除咗守住張飯枱,我仲將行動升級攞埋個電視搖控,搞到亞媽冇得煲劇,就連細妹都冇得睇卡通片,細妹開始埋怨我,我同佢講,如果開咗個電視,亞媽就乘機唔熄電視煲埋劇㗎喇!
跟住又到細佬嚟投訴,佢話我霸咗張飯枱搞到佢冇得做功課,冇功課交會畀老師罰,我就話你可以去茶几做住先,我知你要屈起對腳做功課係辛苦,但要抗爭就要犧牲,冇辦法,爭取三餸一湯,有魚有肉,對你地都有好處,食罐頭冇益㗎!但佢地表現出一副食罐頭有乜問題嘅樣,唉,激死!
到咗傍晚時份,亞媽叫咗細佬入房,唔知傾咗D乜,冇耐細佬就出嚟大力搖我坐緊果張櫈,又扯我頭髮,仲咬咗我手臂一啖,我大叫好痛,我見亞媽喺遠處見到曬整個過程,佢不但冇阻止,仲話我蝦細佬唔畀佢做功課,係我唔啱,搞到老師要見家長就搵著佢嚟煩!我一邊抵抗我細佬嘅攻擊一邊哀號著同亞媽講你睇下細佬咬我個牙印幾深,流血喇,佢先扮下野掹開我細佬!
跟住最令我心寒嘅事出現咗,我見到細佬喺亞媽房行出嚟,手上面仲拎住筒糖,有冇搞錯,呢個咩世界?打人仲有糖食!喺飯枱抗爭咗幾日嘅我,其實已經筋皮力盡,我自己都有犧牲㗎!冇得返房瞓,坐到腰骨都痛埋,不過最痛都係個心,到底我仲應唔應該守住張飯枱,坦白講我開始有D氣餒,我覺得呢個家變得好恐怖!
原文-Patrick Ng.


text:
以前火氣大
動不動就會打呀chris
而家改了
忍住道氣...唔發出唻...
因為知道忍一時風平浪靜
不過
我忍左, 即係無發到皮氣
咁人地又點會知道我忍左...
到我忍唔到, 發左出唻
人地就只會記得你係發左皮氣
而唔會諗返你之前用左幾多努力去忍左幾耐
昨晚
先斬後奏事件
如果是鄧婉雯
已經立即攞住啲波衫問清問楚
但鄧小琳沒有
忍住了
還要保持笑容的去繼續"開玩笑"
不過身有屎既人就會覺得我說話有骨
知道自己先斬後奏有問題, 猜想我接下來會發皮氣
就自己黑面先, 叫人唔好講
直到呢一分鐘
我都無做錯事呢
而且唔開心個個應該係我
點解會比人黑左面先?
今次鄧小琳亦無學鄧婉雯咁
一見黑面就爆粗
佢只係唔出聲, 黑面
你黑面我黑面
我無過份吖
話去到球場再決定踼唔踼
嘥氣啦
以你咁既人
攞得袋衫出去
即係踼
要問我意見一早係屋企問左
點解要去到球場先問?
難道係屋企我話唔想你就唔accept
係球場答唔想你就accept??
白痴都知你想點
如果我係咁有power, 係屋企一句"唔想你踼"你就唔踼
你就可以唔攞袋衫
多此一舉
而游水事件
我只係跟從你
對every single word都揸正唻做
你係有同我講過"你游水唔叻"
但真係無講過"你唔識游水"
我話你無同我講過你"唔識"
你就大聲我話"我講過"
第一. 你大聲, 我已經知你唔高興, 因為你覺得我又唔記得你講過既野, 話你呃我
第二. 你真係無講過"唔識", 我都係學你將事情分得清楚啲, 你以前都有咁對我, 那你知我當時的感受了沒?
你做啲我唔鐘意既野, 我就要忍, 唔可以發皮氣, 咁就合你心意
我做啲你唔鐘意既野, 你就要我改
變態
你次次都要攪清楚件事
但今次唔肯
乜都話自己錯哂算數
最尾仲要同我講今晚件事忘記佢
係因為今次你知自己有錯
唔想再講
自私大男人


text:
一到星期四
我就會好開心
因為明天是星期五
明明我講乜呢?
上星期四開學
我同Candy姐姐都覺得時間過得快d
不過呢個星期就覺得好難捱
點解?
比班嘩鬼激到我地生蝦咁跳囉
家下d細路真係好惡攪
懶就一定啦
依家仲要唔知衰架
要係屋企做既無做
問佢點解
佢地會若無其事咁答你 「掛住玩囉」
留堂都以經無乜作用時
罵都無乜反應
唯有自己激心囉
唔好以為我同Candy姐姐無進行過愛的教育
有幾個真係你關心佢都覺得自己哂氣
不過只要有一個係有進步 (都唔只一個既)
我同Candy姐姐都會覺得好開心
唔聽話個d放埋一邊過過冷河先
雖然有monster parent的存在
不過都仲有一d家長好有心
對我地呢班補習老師體諒及關心
又到中秋...收到呢位學生的婆婆送的月餅
由第一年開始補習...呢位婆婆每逢過時過節都會送野比我地
哥哥今年升中一,弟弟五年級
老實講...兩兄弟的成績唔算係進步好多
不過婆婆都好諒解我地...知道成績唔係單方面的
開心唔係在於有禮物收
係在於對我地呢班補習老師的尊重
近呢幾年
真係越黎越多"老馮"家長
比一個補習費
真係以為自己做左人亞媽咁滯
有時遇到學校老師的不禮貌對待
加上種種真係做到個人幾無心機架
不過我同Candy姐姐都真係喜歡小朋友
幾激心都好
都係想教好佢地
之前出席一個舊同學gathering
知道我做補習
都問我家下d細路係未好惡攪?
都幾架
不過鐘意做無計喇